text:
MIRROR成員Alton(王智德)2018年參加《全民造星》,因發表感言「尋求無悔真生活,路漫長也靜候」,令觀眾留下深刻印象,去年他在MIRROR演唱會做個人棟篤笑亦備受讚賞,最近他接受美國華語節目《偶像名人堂》越洋訪問,大爆當初參加《全民造星》只希望對工作有好處:「我本身係個跳舞人,但當時從事健身行業,我好膚淺好坦白講,或者參加呢個節目多啲曝光率,對於工作都有啲好處,點知一入去個舞台,就好掛住全程表演嗰個感覺,就好似一個轉捩點咁,我返番嚟喇.當時我最覺得要做呢樣嘢,就係同B1組跳《精舞門》,當時有姜濤,Anson Lo(盧瀚霆)同埋兩位隊員,我哋就係鍾意做呢樣嘢,對我自己嘅事發展嚟講,呢個係幾值得記住嘅里程碑!」
未加入MIRROR前,Alton,Lokman(楊樂文)與ERROR成員阿Dee(何啟華)有個組合「重操嘻哈」:「當時我同Lokman,阿Dee本身跳同一個舞種,都係Locking,跟住我哋有其他舞種撈埋一齊玩,玩玩吓就覺得我哋想接觸多啲嘢,我哋走咗去研究Rap呢樣嘢,慢慢由跳舞組合變咗音樂組合,當時做呢啲project最大嘅動機都係想開心,冇諗過會透過呢樣嘢達到某個位!」
主持問有沒有想過跟花姐說,和Lokman,阿Dee crossover出Rap歌,好像姜濤和肥仔那樣,滿足心願,Alton直言不時向花姐落藥:「其實我哋成日喺背後一見到花姐,就會開始落佢藥:『花姐呀,我哋三個出首歌咁樣!』但唔會話到依家都未有會好失望,我哋明白要有個安排,要有啲耐性,始終MIRROR加ERROR咁多人,嘴巴上話好想,心入邊都好想,但再心入面都明有啲嘢要有耐性,我哋會提醒花姐我哋有呢個期待,但唔想俾太多壓力花姐,因為佢要處理嘅嘢好多,所以我哋真係等待緊,希望有呢一日!」
主持問:「你個好朋友阿Dee喺ERROR,會唔會撬你過去?」Alton說:「花姐成日都講笑,話我係MIRROR裏面嘅ERROR,因為我多鬼主意!」花姐在《調教你MIRROR》說過Alton入行時,很想好像郭富城咁做一個跳唱歌手,不過Alton說話依家嘅想法改變咗好多:「當入咗行接觸咗好多嘢之後,就發現呢個世界好多元化,做戲啦,拍劇,主持,或者做talk show,原來都可以喺當中表現自己同搵到滿足感,喺人哋眼中叫勝任啦,我覺得郭富城得一個咋,Alton Wong都係得一個,不如就做Alton Wong啦!」


c: text/html

text:
2020年7月3日星期五
金所II:拳之牡蠣
寫完啲大眾人見人愛自助餐,當然要寫番啲小眾野.
大家仲記唔記得金所拉麵陳?大家經過推薦食左後係咪仲對個白布烏冬念念不忘呢?
可能大家講起又想起下午3:30要上網搶白布烏冬返屋企煮,又或者想去返金所食白布烏冬.
不過潮流興,多花款,拉麵陳嘅金所都已經換上新裝,要食白布烏冬就要去深水埗店,金所已經變左金所II,呢個日本料理研究所亦都出咗樣新野,叫做拳之牡蠣.
炸到成隻拳頭咁大嘅蠔,為愛日本料理嘅你揮出致命一拳,打到你要生要死.
新鋪其實開咗冇耐,不過比起白布烏冬熱潮來得更加之快,開咗頭兩日已經有人排隊.我諗多得白布,令更多人認識拉麵陳.
假期嘅下午,十二點前來到,本來都擔心要排隊,竟然無人,可以直入.
舖頭當然完全冇特別裝修過,只不過換上了主角,呢個實驗,我諗市場上冇乜餐廳可以做得到.
拳之牡蠣當然係主角,其他兩位主角係炸池魚同海老,定食有兩本和三本你選擇,大食可以食三件,細食就選兩件.
當然你仲可以單點是但一樣, 牡蠣,池魚同海老,朋友N先生,係等位嘅時候,佢自己選擇咗最精打細算嘅食法,佢叫定食蠔然後單點蝦,老婆就食池魚,咁佢就可以試晒全部野,不過,唔同人有唔同嘅化學作用,都係自已喜好,我加阿爸阿媽就一人一個餐.
先講拳之牡蠣,呢個係一定要食x100,個炸蠔好好好好食.
拳頭咁大嘅蠔,包住左好多隻細蠔,有好多都唔同種類嘅蠔,有來自日本有來自韓國,四至七種不同地方不同品種的蠔放在一齊,雖然係炸,但係炸到好香脆,一點油膩的感覺也沒有,最正嘅係就算炸蠔你都食得出佢嘅鮮味.
單點一件係$36,除非你討厭食蠔,如果唔係真係一定要食,一定值回票價.
炸池魚係相對單調選擇,不過配合佢嘅沙律醬汁特別出色,池魚大條而且啖啖肉,而且定食最平只係$78,呢個好抵玩.
最貴當然係呢個炸虎蝦,來自印尼.真係超級大隻,可以說係巨型嘅品種 ,當然而且價錢都係最貴,單點都$108.
老實講炸得幾好,而且真係肉質非常鮮甜,你食得出係靚野,不過兩本都好飽,如果你大食先叫三隻.
以個人愛嘅次序,先係蠔,然後蝦,最後先係池魚.
最後一題,送上嘅蔬菜加上佢哋自家製蘿蔔蓉醬,好得,送飯一流,對比網上啲人大讚佢嘅沙律醬同天婦羅醬更好.
個麵豉湯特別值得一題,都幾好,不是死鹹的個性傑作.
最重要價錢其實都幾相宜,呢set野,如果中環basehall買,冇兩舊水都走唔甩.
另外朋友點了sake,不過同炸物就唔係好襯,反而,呢個用綠茶浸嘅梅酒就好正好refreshing.
有興趣嘅大家就要快啲試啦,唔係遲啲好似白布烏冬咁,排到七彩就唔好啦.
訂閱: 發佈留言 (Atom)

robotstxt: allowed

filter: keep


text:
前排睇新聞見飛行服務隊請緊見習機師,咁不如今日就介紹吓飛行服務隊嘅歷史.其實十幾年前鄭伊健套《隨時候命》令大眾對飛行服務隊多咗少少認知,當大家覺得上直升機做嘢好正好開心,好似電視劇咁型仔嘅時候,有位空勤主任打破大家嘅幻想:機內環境其實又熱又震又嘈.
講返少少歷史先,飛行服務隊响1993年4月1日開始投入服務,係保安局轄下其中一支紀律部隊,負責執行搜索同拯救行動,前身係皇家香港輔助空軍.香港輔助空軍响1949年成立,初期由一班自願人士組成,輔助海上同陸上嘅搜索同拯救行動,撲滅山火同支援反走私行動等等.响1970年代,香港輔助空軍獲英女王伊利沙伯二世冠以「皇家」稱號,表彰佢哋嘅貢獻同重要性.
其後服務需求增加,皇家香港輔助空軍嘅成員逐漸由屬於公務員嘅永久僱員取代,接受紀律約束同軍事訓練.到咗1990年代,香港臨近回歸,「皇家香港輔助空軍」呢個名變得不合時宜,於是响中英聯合聯絡委員同意下,1993年改組為政府飛行服務隊,保留一切日常功能,繼續提供支援服務.
同其他紀律部隊一樣,飛行服務隊嘅工作同樣唔可以出錯,摸黑,大風,天氣惡劣等情況可以話係家常便飯,所以每次飛行同出任務,都係對生命嘅挑戰.不過當佢哋响直升機上俯瞰靚景,成功救到人,所得到嘅滿足感絕非筆墨所能形容.
圖為皇家香港輔助空軍,取自網絡.


text:
《小偷家族》真相一層層剝開!血緣真係咁重要?唔係親生就唔可以存有親情?親生父母必然對子女好?
《小偷家族》一開始睇以為只係講一個以偷嘢為生嘅家庭,無諗過探討嘅家庭問題,社會問題,以及埋下伏線嘅懸疑會咁多,睇完會有種意猶未盡嘅感覺,係一套開首平淡,後勁凌厲嘅電影.
Photo from 安樂影片
《小偷家族》由《海街女孩》導演是枝裕和編導,入圍第71屆康城影展官方競賽單元,贏得金棕櫚獎.
Photo from 安樂影片
講述喺扭曲嘅日本社會生存嘅低下階層家庭,窮爸爸 (Lily Franky飾)除咗做地盤,仲同阿仔以做小偷為生.有晚偷完嘢返屋企時,遇到個女仔天寒地凍畀人趕咗出門 ,好心帶佢返去食,自此就跟住父子,媽媽信代 (安藤櫻飾),婆婆 (樹木希林 飾)及喺夜店做嘢嘅姨仔 (松岡茉優飾)過活,但愈睇落去就發現每個人都有自己嘅秘密.
Photo from 安樂影片
故事睇落似順敘手法,其實係到後期會慢慢補返各人嘅過去,令觀眾對佢地每個人嘅過去都好奇,點解「一家六口」會聚埋一齊?佢地各自又有咩故事,令到佢地走埋一齊?而呢啲故事都代表住社會唔同嘅問題.
Photo from 安樂影片
Photo from 安樂影片
當佢地聚埋一齊就會覺得佢地生活雖然唔富足,但過得開心.一家6口一齊去沙灘,係最開心嘅時光.
佢地接受個小女孩,當佢係家庭嘅一份子,當佢係囡,明明知道接納佢有機會畀人當做拐帶,但因為覺得個女仔唔走,就係揀咗佢地做親人,所以點都會保護,愛惜佢.
Photo from 安樂影片
Photo from 安樂影片
再慢慢發現原來佢地6個人都無血緣關係,但彼此嘅牽絆比有血緣關係嘅人更加親近.好似婆婆同姨仔亞紀,爸爸同阿仔,媽媽同阿囡,都有令人好溫暖嘅一幕,好似亞紀痴住婆婆,爸爸係咁要阿仔叫出「爸爸」呢個稱呼,阿囡同阿媽沖涼個時,摸住阿媽以前因家暴留下嘅疤痕.
Photo from 安樂影片
Photo from 安樂影片
當中帶出嘅社會問題反思,最主要嘅一定係父母一定愛親生子女嗎?可以粗暴對待,亦可以個囡失蹤,會覺得輕鬆咗,唔想去搵返,甚至當佢只係去留學,當佢無存在過咁.
Photo from 安樂影片
而佢地呢一家偷嘢係咪正確?阿仔一直以來學呢個家嘅爸爸偷嘢,以為係舖頭嘅商品唔屬於任何人,係可以唔駛畀錢咁拎走.
Photo from 安樂影片
Photo from 安樂影片
到個小女孩跟住佢偷嘢,士多老闆暗示佢唔好教阿妹呢啲嘢,仲放過咗佢,令佢明白原來偷嘢係唔啱.到小女孩想再學佢偷嘢,佢用行動證明畀小女孩睇,咁樣係唔正確嘅事,故意畀人捉到,想小女孩引以為誡.
Photo from 安樂影片
Photo from 安樂影片
Photo from 安樂影片
婆婆就係一直呃政府得一個人住,到佢無聲無息咁逝世,呢個屋企嘅爸爸媽媽唔係諗點安葬佢,而係想繼續拎到生果金,所以將屍體收喺屋企,再因為阿仔畀人捉咗,佢地之間嘅過去先一層層咁剝開.
Photo from 安樂影片
亞紀喺夜店做裸露身體換取金錢嘅工作,一直以為婆婆係無意間執佢返嚟.原來婆婆係佢親生爺爺嘅前妻,仲用拜前夫為藉口,等佢地畀錢.當婆婆拜訪佢地,觀眾先會發現亞紀用親生妹妹嘅名作為夜店工作嘅藝名,而呢個屋企對外宣稱亞紀只係留學,但又無搵過佢.
Photo from 安樂影片
亞紀最後先發現婆婆留佢係身邊,並非好單純咁善良,更多嘅係知道佢嘅過去,有少少嘅報復心態.
導演兼編劇嘅是枝裕和著墨喺幾個角色之間嘅性格刻劃,社會引發佢地嘅悲劇,但就喺佢地嘅將來「留白」,而角色嘅過去都唔係講得非常清楚,但大家睇到中間會覺得緊張,會想知道晒咁多個角色嘅過去,點解佢地會聚埋一齊,成為家人?
Photo from 安樂影片
呢幾點都令到觀眾好想睇落去知道發生咩事,而故事嘅重心同情節都拿捏得好好.到最後,阿仔同阿爸講最後一次見面,佢上咗巴士╴阿爸追住巴士,而阿仔無聲講出一句說話,到底係「謝謝」定係「爸爸」呢?但都已經令人有心酸到想落淚嘅感覺.
Text: Holiday Editorial
(小編公告:如果讀者有任何關於美食,旅遊,玩樂,或者任何新奇有趣事物既資訊,都歡迎話比小編們知~大家可以透過Facebook inbox,或者send e-mail到holiday@presslogic.com,直接將資料傳比小編)
*本文章的圖片均經其本人或其公司授權,其他媒體不得轉載


text:
有美魔女之稱嘅羅霖,喺劇集《廉政狙擊》入面為咗令飾演佢老公嘅黃智賢可以順利投得地皮,所以不惜同飾演發展局企業發展總監嘅蔡康年發生關係,雖然場床戲只有半分鐘,但觀眾都讚佢飾演嘅闊太嗰份自信同氣場都恰到好處,但最令大家驚喜嘅,係58歲嘅羅霖無論個樣定身上嘅皮膚都係相當白滑!
羅霖於劇中為家庭犧牲自己.觀眾讚佢皮膚白滑.
羅霖接受訪問時,直言呢場戲係佢拍劇以嚟最大膽演出,睇到劇本時覺得相當意外,所以事前都有同導演傾:「導演覺得劇情係順理成章,所以照拍,導演都好好,有為我清場,佢亦都拍得有美感.因為劇情係講卓生係完全知道同埋同意呢一件事,所以卓家嘅三觀係同一般人好唔同,我睇晒亦研究過郭明暉呢個角色,知道佢可以為咗屋企犧牲自己.」
對於被觀眾讚皮膚白滑,羅霖表示自己一年四季都好着重身體皮膚保養,仲話拍嗰陣有做足打底功夫:「我有着泳衣打底,亦都貼晒胸貼,所以唔驚走光.」佢仲話囝囝都有追呢套劇,覺得係劇情需要,所以好了解.講到美胸心得?羅霖笑言其實冇咩乜特別,佢話自己會做唔同嘅運動兼顧全個身體,有啲運動嘅動作都可以幫助到少少美胸.
三大男主角呢晚拍攝一場落水戲.睇佢哋個樣都覺得辛苦.三人連人帶貨櫃浸落水為拍出電影感,劇組借咗潛水設備同電影級別潛水攝影機嚟拍攝.
另外14號晚播出嘅一集,仲有三位男主角 吳卓羲 ,王浩信 同 黃宗澤 連人帶貨車跌落海一幕,劇組今日公開幕後拍攝花絮,為增加真實感,劇組先買入一架真密斗貨車,再拆除內籠,以吊車吊到拍攝現場,此外又借咗潛水設備同電影級別潛水攝影機,以拍出電影感.
Bosco話拍呢場戲佢哋浸咗成晚.
有份參與拍攝嘅黃宗澤,透露單係呢個「水浸貨斗」嘅環節就已經拍咗成晚,連同相關場口,其他文戲同打戲,前前後後總共拍咗幾日.佢坦言呢場戲相當考驗體力:「都差不多成晚浸咗落水, 又有一定危險性啦,但其實全程有潛水員睇住,佢有咩事會救我哋.因為個貨斗會慢慢浸落水,我哋又要慢慢畀水浸過先有嗰個緊張性,成件事都真係比較複雜,好彩我哋三個都識游水,咪當喺個泳池度玩一晚咯.」
《廉政狙擊》星期一至五 21:30 翡翠台
廉政狙擊丨羅霖床戲被讚皮膚白滑 三位男主角拍掉落海戲浸足一晚
有美魔女之稱嘅羅霖,喺劇集《廉政狙擊》入面為咗令飾演佢老公嘅黃智賢可以順利投得地皮,所以不惜同飾演發展局企業發展總監嘅蔡康年發生關係,雖然場床戲只有半分鐘,但觀眾都讚佢飾演嘅闊太嗰份自信同氣場都恰到好處,但最令大家驚喜嘅,係58歲嘅羅霖無論個樣定身上嘅皮膚都係相當白滑!


text:
Read full review
2017-07-09 2040 views
公司最近超忙,今日又跟同事做到快崩潰,放工當然去醫肚,但又想去酒吧飲吓酒放鬆一下位於太子嘅DW Lounge可以滿足到我哋,加上仲有K唱添門口位置仲有飛鏢機啊入行少少有部啤牌機玩下餐廳環境都幾大又簡潔,卡坐梳化都好寬敞又舒適我一馬當先點了啤酒放鬆一下朋友點了杯mocktail泰式炸蝦餅 $78即叫即炸上檯夠哂香,外層入口好香脆,入面蝦膠都幾爽嫩,送啤酒一流鐵板香蒜炒紅酒牛肉粒 $98牛肉粒用咗紅酒去煮特別嫩腍,加上啲黑椒香蒜洋蔥用鐵板去炒,非常惹味菠蘿煙肉芝士牛肉漢堡 $138 #必試呢個真係要重點推介一下,麵包面下層係煎得香口嘅煙肉,而菠蘿都有輕微煎過但水份非常充足重點就係中間足料到爆燈嘅牛肉,聽店員講真係全手打再花時間去慢慢煎熟,底層仲有芝士鹹香跟厚切蕃茄,成個層次非常豐富,牛味超濃郁又夠肉汁,真係好少地方食到咁正嘅漢堡Ocean Treats Focaccia $138/half呢個餅底係一個意式做法,入面有蝦,帶子,煙三文魚跟洋蔥蕃茄等食落外皮幾似厚多士但內裡好鬆軟,加上煙三文魚跟芝士鹹香確是美味整體食物都不錯,仲要係一間主打酒吧的餐廳,當日我無唱歌,但都播住我喜愛的華語歌,真
位於太子嘅DW Lounge可以滿足到我哋,加上仲有K唱添
門口位置仲有飛鏢機啊
入行少少有部啤牌機玩下
餐廳環境都幾大又簡潔,卡坐梳化都好寬敞又舒適
我一馬當先點了啤酒放鬆一下 朋友點了杯mocktail
$78
12 views
0 likes
0 comments
即叫即炸上檯夠哂香,外層入口好香脆,入面蝦膠都幾爽嫩,送啤酒一流
$98
16 views
0 likes
0 comments
鐵板香蒜炒紅酒牛肉粒 $98
牛肉粒用咗紅酒去煮特別嫩腍,加上啲黑椒香蒜洋蔥用鐵板去炒,非常惹味
$138
18 views
0 likes
0 comments
菠蘿煙肉芝士牛肉漢堡 $138 #必試
呢個真係要重點推介一下,麵包面下層係煎得香口嘅煙肉,而菠蘿都有輕微煎過但水份非常充足 重點就係中間足料到爆燈嘅牛肉,聽店員講真係全手打再花時間去慢慢煎熟,底層仲有芝士鹹香跟厚切蕃茄,成個層次非常豐富,牛味超濃郁又夠肉汁,真係好少地方食到咁正嘅漢堡
$138
18 views
0 likes
0 comments
Ocean Treats Focaccia $138/half
呢個餅底係一個意式做法,入面有蝦,帶子,煙三文魚跟洋蔥蕃茄等
食落外皮幾似厚多士但內裡好鬆軟,加上煙三文魚跟芝士鹹香確是美味
整體食物都不錯,仲要係一間主打酒吧的餐廳,當日我無唱歌,但都播住我喜愛的華語歌,真是享受
Post


text:
飲湯喺唔少香港人嘅習慣,不論喺飯前飯後都要飲,加上呢排天氣轉涼,特別想飲啲暖笠笠湯水.但好似小編咁,日日都要返工邊有時間買材料煲湯飲呀,於是盒裝嘅湯包就成為小編嘅「懶人必備」,但原來點揀湯包都有學問㗎!
點揀盒裝湯包好呢?
而家市面上湯包款式咁多,究竟點揀好呢?小編最近就試左「Misoup珍味湯」湯包可以推薦俾大家.佢地嘅湯包主打新鮮材料製作,無添加及不含味精,保證飲嘅每一啖湯水都喺原汁原味.仲利用真空高溫慢煮技術令湯包除咗保持新鮮之外,又可以大大增加保存時間,啱晒小編呢種懶人啦!
有肉湯,有素湯
小編今次就推薦大家試吓「花旗參石斛田七燉竹絲雞湯」同埋素湯「蓮藕牛蒡核桃栗子湯」.
「花旗參石斛田七燉竹絲雞湯」
成份:水,竹絲雞,豬肉,石斛,花旗參,田七,蓮子,陳皮,食用鹽
小編最鍾意呢款竹絲雞湯,好啱平時夜瞓又鍾意食熱氣嘢嘅女士,竹絲雞滋陰功效,而花旗參可以補氣養陰,清熱降火.加熱完一撕開包裝,已經聞到竹絲雞味道好鮮甜,飲落又唔會腥,仲有淡香陳皮味添.
「蓮藕牛蒡核桃栗子湯」
成份:水,蓮藕,栗子,牛蒡,核桃,蓮子,紅棗,陳皮,食用鹽
而呢款素湯就兼顧到素食者啦,蓮藕同牛蒡可以清熱去火,紓緩疲勞,而栗子就養胃健脾.聽講仲有助提升睡眠質素㗎!小編本身唔係太鍾意牛蒡味道,但呢款湯飲落又唔會太重味,好清甜甘香,湯料組合配搭剛好.
記得要食埋湯渣!
好多人飲湯都會將湯渣倒咗,但其實肉嘅大部分成分都進入唔到湯裡面,所以湯水嘅蛋白質含量都唔及肉本身㗎.有營養師指,湯料嘅碳水化合物同纖維等仍鎖喺湯渣裡面,若果只飲湯唔食埋湯渣等於浪費營養.
Misoup嘅湯包都好足料,湯渣滿滿!仲有好多營養留喺湯渣裡面㗎!就好似竹絲雞湯啲雞同埋豬肉,都俾小編食哂!
懶人必備夠哂方便!
三種食用方法夠哂方便呀,啱晒好似小編呢種忙到無時間煲湯嘅香港人.
食用方法1 : 將湯包放入沸水中加熱約3分鐘即可食用.
食用方法2 : 將湯料倒入鍋內加熱,即可食用.
食用方法3 : 將湯料倒入碗內,用微波爐加熱5分鐘即可食用.


text:
飛機揀位貼士1. 前座位有好有唔好
我自己呢,就唔鍾意坐咁前嘅,因為每個compartment(機艙)第一排,即係我哋叫嘅 bulkhead seat其實都係bassinet seat,即係嬰兒籃位,短程還可以,長途的話,你又怕嘈的話,真係要等個BB瞓著,你先瞓得著.我無意歧視帶BB travel嘅人,只係BB/小朋友的確係難控制啲.
飛機揀位貼士2. 旅行團專坐後排
通常機尾都會係安排畀旅行團或人數多嘅旅客坐比較多,所以嘈嘅機率亦較高,怕嘈嘅話,可以盡量避免.亦都係較近洗手間,被打擾嘅機會就較高.另外,每個compartment最後一排有時都會有客鍾意,佢哋貪後面冇人會踢到佢哋張椅,兼且可以無後顧之憂咁大挨去後面.不過要留意番,有啲飛機最後一排係limited recline – 即係可以躺後,不過角度冇正常位一樣咁躺到最盡,自己考慮下啦!
飛機揀位貼士3. Bulkhead同emergency seat=legroom seat
有好多人對呢啲位有特別喜好,因為可以伸長對腳,我自己就一般般.Bulkhead其實係第一排位,都係有塊板擋住,對膝頭嚟講,係冇嘢擋住,但係腳尖有=一樣都係伸唔直⋯⋯我情願坐普通位,都仲可以放對腳落前面椅底.
Emergency seat 係可以伸得直,依家好多airlines都會攞嚟賣(即係額外加錢先可以坐) .但留意番,廣體客機先至會係伸得直,窄體機的話,其實你前面都係有位,只係座位之間距離闊咗,所以睇你自己喜好了.仲有,部電視係要喺個位下面拉上嚟,拉上嚟唔係重點,起飛降落冇得睇先係重點,係電視精嘅噩夢⋯⋯然後,armrest又攞唔起(有啲情侶鍾意攞起個armrest,坐得親密啲或瞓落男友大髀,呢啲位都做唔到㗎),我自己就真係對呢啲位麻麻歡喜.
飛機揀位貼士4. 窗口位睇風景
好多客坐窗口位都係想睇風景或者冇人打擾(只會佢去廁所時打擾到人).如果你好鍾意睇風景,可以留意下Flightradar24.com呢啲網站,睇下自己班機嘅航路,大約你會掌握到坐邊一面窗口,會睇到你想睇嘅嘢.好似呢班機,回程東京返香港坐右邊窗口應該睇到富士山,自己發掘下啦!戴番頭盔先,航路未必日日一樣嘅,但可以參考下!
飛機揀位貼士5. 中間位
不幸地飛機滿座,自己本身又冇留到位,得番中間的話,我個人就鍾意坐中間嘅中間位(如果仲有得揀),比起窗口嘅中間(即係B,J),中間嘅中間(E,F)係你出去洗手間就要人起身,但如果你冇需要,係可以瞓到落機.坐B,J的話,A,K去廁所你都要讓路,真係really bad!
飛機揀位貼士6. 留意特價upgrade
有時有啲航空公司會於當天嘅航班,以特價賣出商務或者特選經濟艙,唔同航空公司有唔同package,有啲可能剩係賣個位,食就食番普通餐,有啲可能係全套upgrade有埋貴賓室,商務餐,價錢有時會超特惠,尤其是長途機,upgrade咗真係唔同好多,瞓醒先落機,有興趣豪一次就問下地勤人員啦~
飛機揀位貼士7. 趕轉機
如果你之後有班機要駁,時間又係好tight嘅所謂perfect connection,可以的話,試下問地勤攞個較前嘅位,有時有啲航空公司開counter前,都會scan下有咩客係有tight connection嘅.點為之tight connection呢?穩陣啲問下有冇前啲嘅位,早啲落機去轉機,人都安心啲.
飛機揀位貼士8. 做個有公德心嘅旅客
見過網上有啲所謂旅遊攻略叫人上網揀位,專登留個吉位喺中間博冇人要,呢啲行為係極為缺德嘅做法.好多時尤其是旺季,好多人都係一家幾口去旅行,當然人人都想同番屋企人朋友坐,往往就係好多人咁樣留,令到好多其他客人坐唔埋一齊.全部大人都還好,有小朋友分開坐真係慘,然後就向航空公司投訴,可惜啲位係客人留嘅,我哋都冇權叫人讓出佢哋留好嘅位.將心比心,做個有品嘅旅人.
撰文:地勤夫妻去旅行
常見問題
飛機揀位有甚麼技巧?
正所謂好嘅開始就係成功嘅一半,坐飛機就係旅程嘅開始,即睇:地勤教8大揀機位貼士
搭飛機暈機浪怎麼辦?
去旅行,少不免會舟車勞頓,如果你有暈車,暈機,暈船浪等問題,真的會令人非常痛苦!以下這8個方法都可以幫到你.詳情請看


text:
港.字典 有冇責任保護廣東話 視乎你對佢嘅愛
17 9 月, 2020
個個都約你得閒飲茶,唔通個個都得閒約你飲茶咩.廣東話,或者話講廣東話嘅香港人,字裡行間就係有咁多修飾.哲學系碩士Wilfred Kwok,習慣記低神奇又得意嘅廣東話詞彙,兩年前開設Instagram帳號「港.字典」(@hk.dict),收集現今世代嘅日常詞彙,幫佢哋一一卸妝,一針見血之餘,部分真係有共鳴到駁唔到.
text.陳菁
修讀哲學,點樣令你反思日常語言嘅運用?
好多哲學家提出存在,靈魂,生命嘅問題,但維根斯坦就提出一個哲學觀,無論你理解任何一種哲學概念都受語言限制.當你嘗試回答何謂生命,都係透過我哋平日點樣理解「生命」呢個字,而唔係形而上嘅內容.維根斯坦認為人類頂盡都只能夠思考日常語言嘅運用,再冇進一步空間,所以唯一有意義嘅,就係探討語言嘅局限性.
點解會開設「港.字典」?
首先係見到外國有urban dictionary而香港冇,於是覺得好玩就做.另一個原因係我開IG前已經寫低一堆詞語,例如「弟兄姊妹」同「兄弟姊妹」,明明只係將兩個字換位,但一聽就知狀況唔同,前者講教會朋友,後者係有血緣關係嘅親人,我覺得好神奇.
你點解鍾意廣東話?
廣東話有啲嘢都幾好,佢有九聲,比普通話多一倍有突,抑揚頓挫多啲,用聲音抒發已經有優勢.我哋由細到大學中文,都係睇書面語,而講就講廣東話.書面語有正式感,但廣東話有親和力,有啲字喺英文都搵唔到,比如山旮旯.
建立「港.字典」需要好多字,你有冇一個系統去收集字詞?
我會分為三部分,首先係日常經驗,日常有趣嘅字會記低,其次係網上投稿,我未必直接用投稿嘅解釋,但我會再次翻譯,思考香港,世界同自己對嗰個字嘅解釋,而最後就係新聞出現嘅詞彙.但投稿經常面對嘅尷尬位,係好多投稿都好直白,會變咗好似潮語卡咁,解釋「淆底」就係「怕事」.我揀嘅字唔想太直白同膚淺,除咗有共鳴,都想有說穿現實嘅功能.好多字都係表裡不一,有時好直接嘅字,我想有個深層解釋,而比較兜圈嘅,就想寫到好直.有時唔係大家刻意避開,而係嗰個字已經發展到隱含其他意思.但有時都難免直白,比如一個同新聞相關嘅字,大家已經有明顯嘅意向,就好難有另一種解釋.
咁多表裡不一嘅字,點樣反映到香港人嘅性格?
唔能夠話唔夠坦率,只可以話太多修飾.有時會修飾到講唔到重點,小組討論同通識科會特別明顯,可以算係一個通病.比如問你疫情對香港有咩影響,明明重點係答影響,但好多考生都講疫情有幾嚴重.
內地同韓國綜藝節目好受新一代歡迎,點樣可以吸引佢哋嘅目光返去廣東話?
吸引佢哋嘅唔係語言,而係好玩嘅節目,如果香港成功出到有趣嘅嘢,佢哋自然會返返嚟.比如前幾年高登,即係而家嘅連登,所產生嘅討論區文化對廣東話貢獻唔少.另外,以前達哥紅嘅時候,晚晚做打機直播都吸引八,九千人睇,佢好多用詞都好港式,比如「一嘢轟落去」係完全廣東話嘅講法.
你覺得而家新嘅YouTuber有冇責任去推動廣東話?
係咪生於呢個地方,用呢個地方嘅語言就有一個責任呢?我用一個例子解釋,中國人傳統思想有孝道,子女有責任要孝順父母.但我覺得呢種責任並唔係來自於你出世就成為佢哋嘅兒女,而係因為佢哋養大你,對你好,得到子女嘅尊重,責任先隨之而生.你鍾唔鍾意一個語言都一樣,你有冇責任去保護佢,愛惜佢,宣揚佢,就係視乎你鍾唔鍾意呢種語言,你喺佢身上得到啲咩.


text:
第13屆港區全國人民代表大會代表選舉
中華人民共和國香港特別行政區第13屆全國人民代表大會代表選舉,習慣上叫2017年港區全國人大代表選舉,係第13屆港區全國人大代表選舉,喺2017年12月舉行.
選民資格[編輯]
- 有份選前一屆港區人大代表嘅人
- 香港特別行政區居民入面嘅中國人民政治協商會議第十一屆全國委員會委員
- 選舉委員會入面嘅中國公民,但佢自己話唔想參加嘅就唔包括
- 嗰時嘅香港特別行政區行政長官(林鄭月娥)
結果[編輯]
當選名單[編輯]
補充委員[編輯]
補充委員係喺呢次選舉未當選嘅候選人入面,得票數不少過選票總數三分之一嘅候選人,如果正任委員因故出缺,就會由補充委員跟得票數目遞補.
排序跟票數而定,排頭位嘅係得票最高嘅候選人,如此類推.
其餘當選唔到任何職位嘅候選人[編輯]
排序跟票數而定,排頭位嘅係得票最高嘅候選人,如此類推.
參選情況[編輯]
呢次選舉有59人報名參選,但係就有十個人入唔到閘,包括公民黨嘅郭家麒,鳩嗚團嘅錢寶芬,顧步青,胡健華,張德榮,何淑如,袁月卿同葉慶禮,香港民主進步黨嘅楊繼昌,郭因為唔肯簽聲明擁護中國憲法被取消資格,其他8個人說因為畀主席團話言行唔符合參選聲明嘅內容被取消資格,另外重有1個人(葛錦華)因為唔夠十個提名冇資格參選.


text:
阿玳
性別:
推斷出生日期:
拯救日期:
品種:
顏色:
興趣:
健康資訊:
F
11/2021
28 Jan 2022
本地短毛貓
玳瑁 Tortoiseshell
曾感染Pravo及卡里西病毒,現已康復
簡介:
bb雞鴨嘅細佬妹,貓舍冇位,求助人搵左暫托,但佢哋好驚兼走甩左,接返貓舍之後去咗檢查.冇大問題但同胎兄弟parvovirus weak positive.打左血清&皮下水;二哥食嘢食太快會嘔,所以佢會食吓停吓,要人抱吓又同佢玩吓,之後就會繼續食;阿玳食嘢就好快,食完自己嗰兜仲食埋人哋嗰兜,所以有時二哥想食嗰陣已經冇得食,奴才要守好二哥嘅兜兜🥲另外佢哋轉罐會肚屙,所以要小心,慢慢同佢哋轉.
二哥同阿玳都好痴人,見到人類已經煲水,特別二哥畀人抱住會瞓覺,抱完會好開心去食嘢;阿玳都鐘意人抱,佢就貪玩同活潑啲,最鐘意逗貓棒同公仔.
阿玳跳高好勁,一跳就過150cm撲咗喺牆上面🤡,又試過一嘢跳咗上個鑊到,好彩唔係煮緊嘢食…所以領養人一定要好小心蓄勢待發嘅阿玳!
兩隻主子感情好好,有時會打交,但打完會攬住一齊瞓,不過因為一男一女驚佢哋大個會🔞,所以之後可能要分籠,奴才喺度先好一齊玩,一秒都唔好走漏眼,直到絕育為止呀⚠


text:
(暑假玩樂好去處)露台按摩池變小朋友專屬私家泳池 唔使同人迫早晚望維港游水
話說呢間酒店房上年同爸爸的結婚周年就想book.但係我哋早半個月打電話問已經full左了!所以一直想搵機會來住下,因為房入邊露台有按摩池,大人水深到腰,小朋友可以當泳池咁游水.疫情關係真係好耐冇帶菠蘿包游水!就好想搵個冇其他游泳客的地方游水.就係我生日爸爸就送了這個驚喜.(註:水泡裝飾玩具全部自備,酒店不會提供!)
有迎賓生果.
房望到嘅海景!
放緊水的時候,菠蘿包急不及待想落水玩.
突然間有room service,
原來係爸爸訂左蛋糕呀!
生日入住送一枝紅酒.
食完蛋糕水都未裝滿就落水啦!
玩到咁上下就去食免費下午茶,
雖然係免費但係都幾高質,
有炸餃子,芝士條,燒賣,蛋糕等等
基本上就全日喺房度玩水.
除咗食嘢之外就冇出過房啦!
簡直係玩到夠皮!
入住酒店送300蚊餐飲券,
爸爸用300蚊餐飲券訂了食自助餐,
未減價錢$628位再加一,三歲以下免費.
食完飯又返去玩水,
隔離左右都瞓晒覺我哋都繼續玩,
菠蘿包好嘈真係有啲唔好意思!
夜晚個景都唔錯係完全唔捨得瞓覺!
點解無房入邊嘅相呢?
因為我哋一嚟到就好心急玩水啦!
完全忘記咗整齊乾淨嗰陣影相!
我哋要了一張大床,
兩大一細瞓都仲有好多空間.
朝早自助餐都幾豐富,
有中式西式.
諗住可以慢慢食早餐,菠蘿包哥係咁吹我哋要快啲返房玩水.
順帶一提露台上邊係有帳篷,
如果落毛毛雨嘅話都可以繼續玩,
但落大雨就唔得啦因為無遮晒成個位!
其實而家呀媽仲喺酒店坐咗喺按摩池到出文,
我同爸爸講如果每次出文都有得咁享受就好啦!
酒店資料-
港島海逸君綽酒店
房型-
尊貴露台海景客房(呢個房比較特別要打電話/email訂房!)
可以要求酒店職員入住請開水先!來到就可以即刻玩啦!如果鍾意自己放水就來到開水兩個鐘先會滿水!其實爸爸係叫咗佢哋開水先架,不過可能佢哋太忙啦,我哋到都未滿水!
(成間酒店得七間這種房,聽職員講因為疫情嘅關係只開咗五房,所以成日都好full,爸爸建議一,二個月前訂房啦!)
價錢-
$2210一晚,星期日入住星期一退房(包左10%稅)
包早餐,下午茶,餐前小食及送$300餐飲券<~訂位嗰陣時記得問下仲有無!
不過爸爸問咗好幾個星期日入住個價錢都可以唔同,有次誇張到係$2800一晚,價錢起跳都好大!
總括來講都唔錯既,菠蘿包玩得好開心!酒店本身有免費延遲退房至三點,太多人入住啦,無得免費延遲!所以我哋多數結婚周年都會再嚟住一晚!
延伸閱讀:
(暑假玩樂好去處)鬧市中五星級酒店 Staycation 人均$237性價比高
延伸閱讀:


text:
#科研深度遊│佢係箭豬定刺蝟?│第二集就同大家飛去澳洲探下啲動物朋友仔
今日科研深度遊帶大家去澳洲探下啲動物朋友仔.平時一講起澳洲動物,大家通常都會諗起袋鼠同樹熊.不過澳洲嘅生物多樣性超級豐富,擁有全球物種7%以上,
獨特嘅生物當然唔止得袋鼠同樹熊啦!
針鼴喺外形上同刺蝟好相似,但佢哋喺演化上嘅關係係非常之遠,絕對唔係近親關係.針鼴係屬於單孔目動物,而單孔目而家現存只有兩種物種,另一種都係澳洲嘅獨有物種 – 鴨嘴獸.
單孔目動物都係屬於哺乳綱嘅一種,但佢哋嘅特徵同其他哺乳類動物好唔同.當中最明顯嘅分別就係單孔目係卵生動物,所以針鼴同鴨嘴獸係世上唯二嘅卵生哺乳類動物
而單孔目另一個奇怪嘅特徵係同佢哋個名有關,單孔嘅意思係得一個窿,咁佢地邊個身體部位係淨係得一個窿呢?
答案就係排泄嘅位置啦.
針鼴同鴨嘴獸嘅腸道,尿道同生殖道都係同一個出口,得一個窿,而呢個特徵通常出現喺兩棲類,爬蟲類同鳥類,而唔會出現喺其他哺乳類身上.
澳洲之所以有咁豐富嘅生物多樣性係因為佢喺4500萬年前同南極洲版塊分離,自成一角,之後經過多年嘅演化誕生出好多新物種,而新物種又唔能夠跨越海洋去歐亞大陸/南極洲,久而久之就造就咗澳洲咁獨特嘅生物多樣性啦!
#Science
#Technology
#Engineering
#Mathematics


text:
有一刻,我個心:『如果最後檢查站宣佈雷暴惡劣天氣各樣然後玩完,咁就唔係我玩完,係無得玩,咁就好啦』當時我上半身赤裸,喺 check in 位坐喺自己撻水上面……
太多事都無諗過會係咁發生,但唯一可以肯定嘅係,行緊毅行嘅時候會同自己講以後唔行,行完又話下次再玩,60KM-80KM永遠係人生大考驗.
而今次最最最特別的莫過於同一班完全無見過面的人行連同 support,一次過識咗十幾個外國朋友,仲可以同佢地一齊著獅子山隊衣出發,真係好奇妙,加埋同日潘潘,何亨,Eric,Gloria,阿宗阿盛一齊都玩逆行100 Km,見到潘潘件隊衣,真係向高山舉目,在平行時空出發.
好想逐一寫出佢地嘅名,包括唯一有墨爾本毅行經驗的
- 澳洲人 Warren (同佢老婆 Helena 同超可愛仔仔 Daniel 同埋 Sister Natalie)
- 美國人 Simone 嚟澳洲一段時間,又係讀 Law
- 英國/澳洲人 Rejieli 13歲去英國,最近一年先返澳洲,又係做mental health (佢support 有細佬Sam,好朋友 Christine)
- 澳洲人 Nigel 熱心教會工作 (連佢家姐路過支持)
- 同埋我嘅 Support Cissy (香港山友)
先講路勢,如果我用麥徑做例子:
第一段到東壩 x 3 + 針草 + 第九段 x 5 + 雞公山
有玩過香港毅行就以為食菜咁食,其實平路就係墨毅嘅殺人武器.此時此處此模樣,喺香港梗係見平路就跑,咋咋臨搞掂.原來我從來都無行過咁多平路,又係另一種挑戰.因為用嚟用去同一組肌肉,尾段行到膝頭痛 (跑反而唔痛),係相當痛苦……
同一個毅行,唔同地方有唔同文化,例如喺澳洲,咖啡係神聖,所以咖啡友一定要嚟墨爾本行,每個站都有 Coffee Van,開通頂.水站,佢地會將水喉縛鐵欄杆,一個欄4,5個水喉.同埋最重要係,幾乎所有Check point 揸車都到,所以佢地會用 tub,即係我地擺嘢嘅儲物膠筒.D隊友一到支援就成喼成喼咁擺好哂,所以 Helena 見到我只係拎一個袋,佢都盛讚我,我主要得一支濃縮 Gatorade 可以一沖五同Doughnut 3個.(因為佢地真係似搬屋,差在張 Mask 未帶出嚟,而全人類都咁做) 而佢地係無帶俾你剪,每次都要check in and out,用四隻色代表四個人,數齊色就搞掂.
一起行,Rejieli 就問『獅子山』咩意思,係咪衰嘢? 我笑住解釋咗,講埋背面,Lift Eyes on the Hill,後尾見到隊香港人,我叫 Rejieli 問問佢地:
What is 獅子山?
同香港毅行最唔同嘅係氣氛,澳洲呢邊真係好多水吹,可能平路多,唔同隊經過互相打招呼傾計,隊友之間每次行返近就『how are you doing?』,我就答咗30次 great.人嘅熱情真係好犀利,Rejieli 係講兩句就可以感染到其他人,包括路過嘅,加埋同 Nigel 每次離開 check point 都會錫錫,同埋互相幫大家整腳.
『Kevin, I will give whatever you want.』Rejieli said.香港人就好難表達到呢個意思.
或者香港人連上山都好趕,呢邊最快完成時間係9小時,分0630,0730,0830,同我地係0930四個時段出發,仲有50KM玩.
天氣方面,呢條墨徑最大敵人係猛烈陽光,朝9晚7,過咗兩日我先見到個咀有黑邊,要搽 SPF50+ 潤唇膏.但乾爽天氣之下,大家就少D男人大脾罅之苦.但喺一切有利嘅情況之下,一向以一對靚腳返終點見稱嘅我,第二個 check point 就在腳踭位起水泡,原因係….
>
對鞋,腳踭位鞋墊後有個尖位突出嚟,就係縛口位,隊到正,唔使兩段平路就出事,真係唔係你著開嘅牌子,唔好拎嚟玩 100 Km.我發誓以後行100都著返 Salomon.
剪爆水泡用紙巾攝,總算行到佢麻木返,當然呢一刻都完全無問題,check point 2第一次見到 Warren 嘅囝囝 Daniel 飛撲嚟攬住爸爸,真係好 Sweet,而且太太 Helena 已經擺好個野餐格局.聖誕節一樣咁食火雞,芝士夾麵包.沙律方面有紅蘿蔔條,紅椒條,青瓜條同提子,全部都有好多水份.估唔到紅椒係咁正.
不過,亦都因為有車到,資源過剩,Support 時間就長,如果唔係多平路,D肌肉真係好難撻返著.同埋好早有隊友開始整腳,而且無剪脚甲,同埋 GEL 甲,所以都少少擔心.
當然,沿路有幾靚,大家可以睇相.
我地頭三段,大家無離開過視線範圍,直到 Check point 4 最高點前,三個身型大嘅隊友上得吃力,我都要同 Warren 輕輕按鬆兩次先到頂.今年佢係參加得比較倉促,所以應該少練.感謝主,我地最終都到最高點.
Cissy 呢個朋友仔就一見如故 (睇舊文介紹),同聲同氣香港人,為佢而驕傲.佢一個女人仔,黑嘛嘛擺好哂五張椅,鋪地蓆帶埋爐整熱嘢食,係通粉加薯蓉,薯片,仲為隊友按哂摩,準備埋 nuts 俾我地上路,真係非常專業.大家要記住仲有四個大 tub.當大家要去搵 physio,我就瞓咗喺 Olinda 草地度睇星,匪夷所思的毅行生活,而 Warren 亦都回復狀態.
過第一晚夜唔難,難就難在之前住 Air BnB 喺正大馬路邊,車聲嘈足一晚,八個鐘瞓到四個鐘,所以真係好眼瞓.然後就係奪命第九段 x 5,真係惡夢.
日頭平路傾計,忍住唔跑享受風景,講講過去講講教會生活,夜晚又變返無盡旅途.一路捱到天光.已經Check point 6. Still have 30 KM to go. Support Crew Christine 喺我傻更更之下,俾咗杯熱飲我.
出發無耐,就係呢嚿雲,追住我地,最後籠罩大地,我真係估唔到,去到澳洲雞公山先嚟打水戰.開頭唔覺唔覺,越祈禱越落得大,件褸加多兩磅水嘅情況之下,我決定狂奔,或者最後20KM毅行就係應該要爆.然後防水鞋就變成裝水鞋,又重多磅地跑去 Check point 7.勁多胡思亂想,又驚病,又怕電話壞,好惡劣好想 quit.唯一係我今次身份唔係隊長,所以我要先照顧好自己.
喺呢個時間,完全無澳洲人會跑,有無 rain coat 都係咁話,但唔跑真係會凍死.與其頹廢地在紅雨中龜速前進,不如豁出去到 check point ,死咗都有人救.
去到 check point 7 要搞到半祼都係始料不及,而現場體育館就好似臨時災難中心咁,而我就一路期盼,支援來臨,本身 support crew 阿Sam 有傷要揸拐杖嚟幫手,我仲要勁無人性咁,請佢拎袋嚟,無計,唔通唔著衫週圍走? 連隔離嚟 support 其他隊嘅人,都忍唔住問我有咩要幫手,所以無衫著之下又食咗隻蕉,無耐 Rejieli 趕到,終於有返件衫著,感謝主.
最後孤注一擲,換上韓國毅行買嘅薄底去水鞋,行最尾15Km.沿用香港策略,Tee, rain coat, drinks and go. 跑完平路5KM就停雨,雞公山大雨過後,大家都知係咩一回事,我呢對水鞋真係好正地俾我過盡泥濘.然後,就好似上年 Raymond 上身咁,不斷嗌住不斷俾石仔拮腳頂足10Km.沿途對脚版不斷咁問我:點解澳洲咁多碎石路? 最尾再剷上一個史無前例嘅泥鈄路,再落,就到終點大草地.
然後我嚟就見到 Daniel,好開心咁擁抱,然後我喺草地瞓低,一邊等,個零鐘後隊友徐徐趕到.
終點前嘅畫面係 Daniel 企喺棉花糖雲之下.
當中一段嘅小插曲值得大家去思考吓,當時 Simone 一早講佢訂咗晚上八點幾機返悉尼,但最後一站 Rejieli 同 Nigel 繼續原本 pacing 嘅整腳各樣,睇得出 Simone 內心焦急,如果喺香港,我或者會請大家盡快完成,等隊友趕到班機,但當最終都趕唔到嘅時候,Simone 就話佢係上咗一課,應該再早D去安排改行程.呢個真係唔同文化,如果係香港人,大家都會覺我幫手趕埋去,但事後諗返,要人地最後一段同你趕路又係咪強人所難,或者一步一步到終點先係真正享受毅行的方法.我無結論,但至少大家無不滿,感恩.
今屆墨爾本毅行 36% Full Team完成,而我哋五人完走.最後我見到雨後的耶穌光.
最後多謝 Helena 開了一小時車送我去女友親戚朋友屋企,多謝 Michael 即刻車我去食咗個阿宗麵線,仲買咗啤酒,亦都感恩第二日返到崇拜,幫手 set 場.同埋麻煩 auntie 幫手洗衫,加上澳洲嘅天氣,兩個鐘乜都乾哂,仲有 Andrew 請食大牛扒補充體力.
沿途無限咁多工作人員,多謝你哋捱更抵夜,幫我地登記,截車做指示,遞糖遞餅乾,仲有D有心家庭,喺最尾一段路邊送上熱辣辣薯波.所有人嘅幫忙,同埋捐錢支持我嘅人,仲有無敵 support crew 喺8個點 support 7個,仲誇張過香港.
不枉此行.我想我得到的都是最好的,包括最後雨戰.
有興趣嚟玩嘅朋友,歡迎搵我了解多D.
我隊號碼 537 Happy Hikers
籌款:https://trailwalker.oxfam.org.au/my/donate/payment/30353/297605
Fitz 文章連結: https://fitz.hk/?p=90094
Fitz Facebook專頁
[澳洲墨爾本毅行者] 一支公去澳毅,咩玩法?
[東京馬拉松2018] 龍珠爆氣式完走東馬
[渣打馬拉松2018] 人生中最重的一場感冒
99% Sub 3的渣馬冠軍 鍾人貴
[我的2017] 做個領袖生
[獅子山精神隊] 致隊員Raymond: 你流鼻血,我流馬尿
山友食飯的九型人格
屋企出發徒步去沙灘?
Law少 許耀斌@Fitz


text:
男同事最近冇厘精神,做咩都提唔起勁,就連成班人圍埋傾咸濕嘢佢都冇參與,明明係咸濕界嘅始祖,突然間變咗太平紳士?成件事好唔尋常喎,唔通陽痿?我拍一拍佢:「喂,你鍾意嗰個女優引退喎,有冇少少傷感呀?告別作download咗未?」
「冇睇AV好耐啦,跟甩晒,第日先download返囉,又唔會冇seed嘅.」冇睇AV好耐?呢句其實同冇咗呼吸心跳好耐有咩分別?不過講開又講,真係好耐冇聽過佢講任何咸濕嘢,近呢半年成個人都正經咗好多,一個人咁大轉變好得人驚㗎嘛!
我:「咩事啫?不舉呀?」
「好煩呀你,唔講嗰句都講埋,老婆限時限刻要我交功課,所以唔敢睇AV呀,驚對住老婆不舉,要時刻留力.」
結咗婚兩年咋喎,未致於咁快對住老婆不舉吓嘛?男同事話係壓力問題,因為老婆每次做愛都要Make Appointment,等等,Make Appointment?
「間唔時佢會whatsapp一幅圖畀我,係一幅highlight晒佢幾時嚟M嘅schedule,提醒我邊日同邊日要交功課,仲有,如果當日沖完涼佢突然走去剃格肋底毛同腳毛,咁潛台詞即係話---今晚要!」
男同事仲分享咗一單嘢,佢話有次星期日瞓醒晨勃,見唔好㗰,於是就撩老婆搞嘢,結果畀佢老婆請食檸檬.
「老婆同我講,話第二日有個好重要嘅會要開,開完實好大壓力好抑鬱,所以想留返星期一至搞嘢,順便減壓,自從佢升咗職之後忙咗好多,不過最估唔到係連搞嘢都要Make Appointment同埋遷就工作嘅時間表,服咗佢!」
我:「唔同,Make咗Appointment要改好麻煩,要同好多人溝通,但如果你真係唔想搞嘢,同阿嫂講一聲咪得囉,兩公婆嚟㗎嘛,有咩可以開心見誠講喎!」
「如果我冇搞,老婆會即時黑面,感覺上好似欠咗佢咁,所以有時我都想速戰速決,當係了咗件心事,希望搞完嘢就可以輕輕鬆鬆出返廳睇波打機,有次試過趁佢上床瞓覺嗰陣,我自己剝晒光豬跟埋入房,佢話覺得我當搞嘢係任務同工作,又嬲咗我,大佬呀,想我點呀?」
我:「唔好咁樣,其實搞嘢係開心事嚟,又要速戰速決,又要Make Appointment,而家係行房,唔係行刑呀.」
「第時等你結咗婚就明㗎喇!就算畀你娶到三上悠亞,日對夜對,久而久之就會冇咗當初嗰份激情,同埋講實要幾月幾日幾時幾分做愛,感覺就好似約實個客開會咁,都唔係嗰種feel啦!我唔想用交功課嚟形容,不過真係好似老細要我哋交report一樣,壓力好大.」
再係咁搞落去,我都擔心同事嘅處境會變成無性婚姻,因為Speed Dating啲客裡面,都有部分係離婚後回復單身,有人分享過自己結婚後第一年已經冇乜點同另一半做愛,可能半年先一次,慢慢再演變成為單純地同床.
曾經有傳媒講過類似嘅問題,並歸咎於香港住屋太細,如果有咗小朋友,兩夫妻就更加難有性生活,但其實無性婚姻唔係香港獨有,外國都好嚴重,早幾年就有本暢銷書叫《無性的婚姻》,當中講到美國有超過二千萬對夫婦每年嘅性生活次數不足10次,希望第時我結咗婚唔會變成咁啦.


text:
家長會比小朋友接種嗎?
輝瑞早幾日出左報告話疫苗適用於小童,唔知關唔關事
係呀, 9月已經出左, 仲話小童完全冇心肌炎症狀.
比我就唔會俾小朋友試囉… 有咩事點算呀
我真係識有朋友12歲打左針後心痛入左廠,
另一個朋友喺接種中心做, 話見到唔止一個學生哥係打完即刻瞓低
好嬲,迫唔到大人就迫細路!仲要打完出咗咩事都話唔關枝針事!我唔會俾我啲仔女打!
佢就玩嘢話要隔日檢測
遲下 一出世就要接種埋呢隻疫苗打埋先好出院
又唔通關,又要玩清零,又要隔離,又冇得去旅行, 打黎仲乜咁細個
呢個問題係假設我哋有選擇
佢哋唔會直接要佢哋打,不過可能未打就唔比呢樣唔比果樣⋯⋯
唔打啦,痴鬼線
痴撚線啦!根本最細16歲比打已經好盡,細過16歲係接受唔到.
好彩1月去英國,過多年就迫我小朋友打針.
就嚟擴展到, 一出世即打…好似D 咩三合一, 六合一咁… 為咗個數字, 老嘅嫩嘅, 通通都要打… CLS
放過D小朋友啦
咁賤格嘅正苦絕對做得出,心很累
已經講出口啦, 擺明係要玩你
老人家匿係屋企,話知你要安心出行最多邊度都唔去,咁咪搵小朋友開刀,話冇打針唔畀返學,你都吹佢唔脹
我d朋友都話佢話要隔日檢測,但我上網又搵唔到相關訊息,請問有無更多資料呀?
YAHOO呢篇有講
唔該曬


text:
《異形》,點講點睇都係科幻電影最經典系列之一,第二集更加係我心目中最佳科幻電影,可惜第三同四集差唔多不值一提,次次電視重播第一二集點都一定睇但係第三四集連開機之心機都冇.佢個世界觀同生物設計都係嚴謹同精彩到冇野講(雖然論嚴謹出色點都唔及三十年前已經自己諗度好晒《星戰》九部曲之George Lucas),最好睇係你永遠唔知隻野幾時彈出黎,同埋睇住一堆人對住勁大班異形殺極都仲有直到是但一邊(八成機會係人類)死Q晒.
《Predator》名氣相比下低好多,第二集甚至係大失所望,但不論設計,理念同歷史,Predator仍然係最型外星生物,《Predator》最正係睇隻野點樣屈機式以一敵百,但係遺憾在兩集都係打一隻咁大把,如果肯拍到係同成族人打而唔係打一隻咁大把,一定會係最好之一集.
小說,漫畫甚至game都出左好耐(想當年中二已經開始煲《AVP》隻街機版,直到今日呢隻仍然係我打過最正game而家都仲打到樂此不疲),戲等到今日先有.結果?先講講背景.話說十年前電影公司已經好想拍呢套戲,但係用左十幾年睇左四十幾個劇本,最後先揀到呢個正式開拍.好多人問,《異形》入面果個主教人造人唔係死左咩點解呢度又會有佢出現?又點解《異形》入面d人都知道有異形但係黎到呢度反而好似乜都唔知?既然地球都有隻皇后,點解仲要上太空捉蟲?答案好簡單,因為《AVP》設定左係《Predator》之後,《Alien》之前,所以班友知道有predator但係唔知有異形,而主教仍然係人唔係人造人.夾硬得幾合理架都.
套戲係話Predator幾世前捉左隻異形皇后困左係地球某處,每一百年會叫佢出黎生蛋比自己d子子孫孫用黎學習狩獵(呢個係佢地文化黎),點知有班人得閒得滯去睇下發生咩事就噉燒焦,而且班「人」出場之時間仲多過「異」同「獸」好多.我絕對相信,大家係想睇「異獸戰」,唔係「人異/獸戰」,漫畫版個劇情就係一堆異形同一堆predator打到九彩,亦相信放棄左果四十幾個劇本有唔少打得仲激,不過就係唔知點解唔拍「戰」,反而拍班友入「hunting camp」,隻野本身咁勁反而要屈就係個迷你金字塔打異形(仲要得十隻唔夠),係就拍勁d啦.可能原因係班高層睇劇本果時,
「五千隻異形對五千隻predator?一X流!不過係咪你俾錢拍?好似呢個噉咪好囉,簡簡單單成本又低又易拍!」
係真係好「易」.「異獸戰」,點知真正打既得十零隻異,獸仲得三隻咁大把,全部異形同predator加起黎都唔夠本身已經唔係好多之人咁多.點「戰」?睇預告片有一幕係三隻打成幾千隻,點知真係得一幕咁大把,吹脹.更灰呢,係班友都幾白痴下.有三隻predator以為算唔錯,點知有兩隻原來係傻仔玩左陣就釘蓋,即係其實全套戲得一隻.極灰架,大佬predator係自己套戲入面係勁過呢套戲果幾隻好好好多,如果係第一集同第二集兩隻黎玩,基本上好輕鬆地就殺Q晒所有異形同人清埋場番左屋企.而且造型同武器都改左好多,特別係個樣太過似人反而冇癮,以前個樣同裝備都邪同靚好多.最灰係睇野方法用番人類視野而唔係以前之熱視點,當堂冇晒意思.異形個樣冇咩變但係突然間變到超聰明,正路係去到第四集即係呢套戲幾百年後先有咁高智慧,不過打得好就得理鬼佢點唔合理.
問題係呢,「戰」之方法,差唔多次次都係摔角式一對一,而居然超過一半一對一之打鬥predator一定係比異形打得好慘:睇頭兩隻灰到第一隻一黎就死第二隻本身冇事都要無端端乜都唔理擺明比人做低,就覺得導演實在醜化predator到太犀利,大部份時間都係捱打.Predator本身係超勁架,唔會咁容易就比人伏到&比人打果陣冇反應&用埋d自殺式白痴方法同人打,可能真係為左早d整死兩隻就唔使使咁多錢整特技.不過見到一對一都可以輸得咁離譜,冇癮囉.最後打皇后隻predator得一招咁大把係似番隻predator應出之招(果野係拍得唔錯&幾型的),其他部份似侏羅紀公園打暴龍噉,想喊忝囉.發覺近年動作片好鍾意死玩一抽一(例如又係crossover之《Freddy vs. Jason》同《Chronicles of Riddick》),反而唔記得動作片致勝之道:幾萬對幾萬 or 以一敵百,亦即係《異形》同《Predator》吸引之處.
劇情呢,簡單,已經唔開心.又要前段去得好慢後段去得好快硬係睇得唔順暢,其他兩套因為好多人未見過先要醞釀咁耐先比班異獸出場,黎到呢度反正人人都知兩隻野咩料倒不如一黎就打唔使做佢地出場咁耐.結局呢又係一個傳統《異形》結局.即係?睇過《異形》一定會明,即係最後一隻異形一定要跌往深淵...同埋唔開心套戲咁偏重人類,最後死剩女主角仲要靠佢先做得低皇后(雖然有兩隻predator都係佢累到無端白事瓜柴勁戇居),喂唔係「異獸戰」咩而家?(記唔記得幾年前一套講玩具兵之《Small Soldiers》?又係衰同一樣野,明明係玩具兵打又夾硬要講到係同人打立即唔好睇)順便講你知,最後一段成族predator面對女主角果段,漫畫版係佢跟埋佢地走,電影版反而唔係.不過噉唔代表冇下集,因為聰明的導演一早預留左一個有點犯駁但係參考番漫畫版劇情之伏線,如果跟呢條伏線拍下一集一定會/應該會好精彩,雖然會唔會拍/拍唔拍得成唔知.可能佢一早已經plan好呢樣野,想重覆《異形》第二集勁過第一隻之歷史.
另一個極度不滿地方:
「血呢?」
真係打左成套戲,血都唔多滴,喂睇《異形》就係正在爆血爆到仆喎,而家打到仆都冇乜見紅/綠.既然做唔到《異形》之恐怖同《Predator〝之詫異,變左一套普通科幻動作片自然要搞視覺效果補救,點知呢d都冇埋,極度冇癮.不過傳聞係因為本身係三級不過臨時要轉做二級,唯有將所有血腥場面(又名「最正果d場面」)cut 晒,唯有寄望傳說中之director's cut DVD真係有料到挽回印象分.
《AVP》宣傳口號係"whoever wins, we lose".其實冇咁跨,死極都只係得得閒得滯入去無聊果班傻仔,同埋你知最後一定唔會係佢地贏,因為地點係地球,所以一定唔會有事呵呵呵(話時話,除左漫畫同game仲未有一集《異形》係發生係地球).如果比著我呢,一開頭就話地球或者某殖民地比異形佔據,predator剛剛黎狩獵皇后就成村人同佢地打,之後兩族野打到仆街人類剩係用黎死,噉就真係「異獸戰」同做到宣傳口號所講喇,而且一定精彩過呢套《AVP》萬倍.不過呢,都講過啦,咁大陣仗,你俾錢拍?
都幾灰,因為《異形》同《Predator》兩樣都係科幻生物之代表,而且兩雄相遇之漫畫,小說同game都係非常一流(有玩過史上最佳實時戰略遊戲Starcraft嘛?人類鬥異形鬥高科技外星人,根本就係《AVP》之改版,而且外星人之科技同文化思想亦同predator好相似),所以都有好高期望,點知電影版會搞成噉,異獸戰即係異形同predator打摔角.真係好失望.所以都係落機舖打多幾舖Alien vs. Predator同90年經典Aliens算.前者係到而家仍然回味無窮,唯一一隻可以兩蚊打爆機之行街game;後者係呢世人第一隻可以過到第一版先死之行街game.對住佢地,點都開心過對住套戲.
最後,如果有朝一日大家真係咁唔好彩撞到異形,我教你地一個只限人類之無敵保命方法:合埋眼唔好望.唔信的話可以由《異形》第一集起睇到《AVP》,每一個比異形活捉/做低之受害人遇害經過一定係如下:先聽到聲,之後好X驚,之後周圍望,望到最後一定有一隻一早企係側邊等左好耐吟左幾十次「望過黎呢邊啦仆街!」之異形,之後望實佢&嗌,之後近鏡異形流口水,之後再近鏡佢大口入面個細口流口水,之後受害人繼續尖叫,之後隻異形先會食佢.所以撞到異形,一日唔開眼,一日冇事,因為按照劇情安排,你一日唔望正佢,佢一日都唔可以食你.
「《Predator》製作人/創作人參與製作《AVP2》.」
「《AVP2》會係三級.」
「《AVP2》唔會出現人類同Predator合作之愚蠢橋段.」
「《AVP2》會出現Prealien.」
「《AVP2》預告片非常精彩.」
一切消息向好,鑑於第一集實在係太差係差到出乎意料果隻,當初聽到會出第二集(必然之事,第一集伏線太明顯),冇咩預期,只覺得又要跌錢,
「鬼叫我係fans.」
但預告片出到黎,好睇過第一集成套戲.第一集導演係異形fans,自然將異形神化Predator只成次等,上集所謂三隻Predator,兩隻出出鏡就死左仲要死得好白痴果隻,枉佢地係電影出現過最強壯最重裝之兩隻.今次可能《Predator》班底回歸,Predator終於似番Predator,大佬雖然佢自己套戲因為同人類打永遠要打輸自爆死,《AVP》佢係做(反)英雄架點可以好似上集咁魚蛋架!另外故事重新定位各方,人類同樣夾係異形同Predator中間,但Predator獨自站穩主角之位已值得鼓掌,AVP世界人類只負責死同埋孵異形.多血多死人多外星生物屠殺人類多爆頭多斷肢多分屍打到七彩同會爆粗(唔爆粗的動作片有乜好睇?),應有盡有就預告片睇係好完美好貼近各位A&P迷所想,差兩樣.首先,地球冇問題,點解一定要係現代?game出過唔少,每隻AVP game都係三方對戰但世界觀屬未來,人類係用頭異形電影兩集年代之科技同武器.但今套戲仲要二十世紀軍備對異形同Predator.落重本將年代放到未來得唔得呀?又點解唔可以黎番次兩種族大決戰萬獸鬥萬獸之世紀場面呢?慳錢都唔係咁慳法卦?
未去睇已經有少少失望,起初講到好暴力多血多死人到會三級上場,點知同上集一樣得個2B.係香港人接受力高過美國?故事直接駁落上集結尾:第一集主角Predator同皇后一戰陣亡,遺體被運番上船,但早已被異形殖入,異形吸收Predator DNA而成之混種Prealien就在船上破體而出.
「既然異形係佢地天敵,架船可以咁大意冇偵測器?抬佢上船時會唔知?因為變左種?」
Prealien船上狂殺人,Predator反擊時炸穿左船身,全條船就跌番落地球撞落深山.度得幾好.
「但上集最後條船勁大隻加成族Predator坐係入面,今集條船點解細咁多,同得幾隻Predator咁大把?又影到條船已經離開左地球去到好遙遠之太空,點解又會跌得番去地球咁蹻?」
一如意料地,全部異形冇死,但Predator死晒,最後一隻臨俾Prealien殺死前急call班救兵.然後係異形仔周圍捉人變大異形時間.主角Predator收到call,由自己星球飛去地球收拾殘局.佢出場時個場景,我覺得有向《異形》借鏡.
「今套戲係第一次睇到Predator星球.宇宙船內部第二集尾睇到少少,但同呢度相比差好遠,第二集果隻外星感重好多.」
鎮民發現有人口失蹤,開始入深山搜索,Predator亦到達地球(超快!但佢個星球同地球唔係相隔不知多少光年咩?),純粹帶出異形成長同主角駕到,同場加送無辜警員被Predator剝皮示眾,不過我覺得整黎純粹係對各位Predator迷有個交代,欠缺實際發揮.第一場打戲,係追蹤異形到坑渠,之後神勇一個對一群,道具動作度得好,最重要係Predator唔再係俾異形祭旗而係神勇屠殺異形如各位fans所期望,型得黎仲要好多新武器,噉先係Predator嘛.見班靚唔夠抽,大佬Prealien出黎,抽兩抽之後大家散水,成班異形入鎮殺人繁殖,Predator繼續追殺.
「咦?Predator入坑渠時,明明係森林入面同日頭時間,點解打完之後班友撞爆天花一出就係市區,同個天已經黑晒?好似打左兩個字唔夠咋喎!」
大戰間炸爆發電廠全鎮黑晒,軍隊入境又俾異形殺晒,班死剩種自己搵路走人,分歧兩路:茄喱啡即係負責死果班,去政府叫佢地去之市中心等空軍救援,主角即係唔使死果班,去醫院搵直昇機走,但醫院一早俾異形霸晒.Predator入去係噉殺順便死多幾件人類,臨尾梗係兩大角色對戰,主角班友成功走甩,班茄喱啡,俾軍部一粒核彈炸死晒.
「鬼叫你唔係主角.」
男主角走甩時仲帶走Predator枝激光炮,順理成章成為第三集伏線.會點伏法?又等番兩三年啦.
「噉就完?係咪咁簡單呀?」
冇錯.全個故事就係咁簡單.不過仲衰過已經貼地的第一集.似Predator自己電影系列,第一集係人煙罕至地區,第二集係市區,環境切身理應更吸引但結果反拙.導演都知上集衰太多人類,因為《AVP》人類只負責做炮灰負責死負責生異形,你上面見我有講幾多人類?好少.但查實套戲入面,少過上集,都多到你眼訓,我係特登唔講.講到明今集唔會人類同Predator唔會合作,本應興幸,點知唔講點合作,後而講鎮入面各位市民人類點樣過日子,嘩頂搞到好似九點半開明珠台睇英文劇集.喂我唔係想睇你地個鎮有咩居民睇各位百姓點生活睇你點唔妥我我點唔鍾意你睇條女會突然失驚無神突然除衫發姣搞超白痴仔款之男大茄(佢搭上條仔加除衫個橋段簡直仲衰過AV,係咪唔搵條女除衫唔得??),我只想睇佢地點死同死得夠唔夠慘,結果同樣衰人類甚至衰得仲死過上次.因為導演想建立到幾個主要角色,亦即最後起甩幾個同俾核彈炸死的大茄喱啡,用好多筆墨時間去建立幾個人類角色,但全部一係死得無聊一係冇作為,睇到最後好多人出過多次/幾次鏡仲係面目模糊唔知咩來頭,你寧願全部人類係出一陣場即死果種,例如預告片入面兩pair:最先死之兩父子,同俾Predator雙激光炮爆頭的兩條「stoned」白痴,在《AVP》的世界中佢地先係模範市民.真係想其他人都係噉.而唔係講好多,但最後角色性格唔突出,甚至完全代入唔到冇感覺,想做又做唔到,浪費晒加霸住太多寶貴時間.女主角帶住個女走佬,似異形第二集,諗住會有發展?冇.個女戲份對白超少,去到後面唔係耐唔耐尖叫一兩下或搭一兩句嗲,你甚至唔記得有佢存在,都唔知加黎做乜.反而負責除衫果位女大茄最有驚喜,佢同條仔係其中最花心機去講之兩個,你諗住會走得甩啦,點知條女最後俾Predator一個飛鏢釘埋牆死,死得超型(我地頒番個好市民獎俾佢以示鼓勵),都可算全套戲最經典最意外高潮,雖然預告片已經睇到佢死果場.但佢死得咁慘,之後佢條仔俾異形長尾穿心口都唔死仲要血都冇流一滴仲走得甩,當堂吹到脹晒.
「囡囡,為呢條友,你除衫除得真係唔抵.」
至於其他角色同所有異形&Predator結局,簡單一粒核彈炸晒.夠求祈.就因為各位鎮民,全套戲個半鐘,有半個幾鐘係睇佢地9up,再半個幾鐘班人行行企企尖叫著草,真正打四份一都唔知有冇.唉.《AVP》係唔存在成也人類,只存在敗也人類.就算你整到一個環境只有異形同Predator完全冇人類一句聽得明之對白都冇,觀眾都唔會怪你甚至再加多謝你.點解兩集導演都唔明白箇中道理,唔明白各位fans所想,硬要想靠人類突圍?加上殺黎殺去都係果班人,都係果個鎮,完全做唔到危機感,完全唔怕唔驚,氣氛平淡.
「異形頭兩集同Predator第一集都係喎!咪又係死極都果幾個?」
「異形勁恐怖喎.Predator做到狩與被狩之氣氛喎.係導演功力問題.」
其他唔通加夾硬講通之地方,更加係自己幫自己落井下石.上面已經講左幾個.同你會發現全套戲最勁唔係異形唔係Predator,係女主角.話佢係軍人所以咩都識,任何野一拎上手都識用,開槍算碎料連開裝甲車同直昇機咁專業通通冇難度.同行另外兩位先生枝機槍射幾射就冇子彈,唯獨佢枝到最後,成堆異形圍住每隻十幾槍,射極都有得射仲逢射必中.莫非周潤發上身?另外男主角有幕係男主角拎左Predator枝激光槍,上面有隻異形,佢向上發炮,成個異形頭俾電漿炸到飛起,型到做埋預告片片尾.但,型一回事.佢噉樣向上射,爆頭之後碎片同頸狂噴血都係向下喎,即係坐正異形下面之佢食到應.點解可以連少少傷痕都冇??
「因為電漿高溫消毒,爆頭同時已經燒埋異形條頸,d血就標唔到出黎了.」
Predator同Prealien對打,Predator一野扭斷佢個細口,隻野立即瘋狂吐血.但企正佢前面的Predator完全冇事冇俾酸血溶左.何解??因為係主角??
「Prealien唔係純種Alien,所以d血唔酸卦...」
而故事承接上集,既然上集事態一直有大財團監測住,連公司總裁親自出動到極地,跟住總裁死左加成個極地地盤大爆炸,財團會冇任何反應?而按戲中時間,飛船失事撞番入地球係短期間發生之事,既然財團咁關心事態加咁大能力可以睇到咁多野,飛船撞入地球時點會唔知?而Predator用內爆彈炸爆飛船殘骸,咁大能量反應,又點會得唔到市鎮居民甚至財團注意,唔即時派人(係財團人員唔係國家軍隊)?最後鎮民集中市中心俾異形圍攻,之前成班軍人重火力同樣被圍攻都唔夠抽死晒,班居民得廿幾人幾枝槍仔,居然可以擋得住班異形?仲有更多更多.但最唔妥係條白痴仔俾異形成條尾穿心凌空吊起都唔死,仲要可以捱到臨尾坐直昇機走得甩,過程中完全冇受重傷之症狀仲勉強行得走得加打到異形,同完全冇流血.勁.即係唔係穿心單係穿肺,都冇可能咁若無其事啦大佬!受此重傷仲要咁多大動作,傷口唔立即惡化條友會唔失血過多?太白痴.又係俾人類累死.
好在套戲仲有可觀之處.首先似番d樣真係講緊異形同Predatord樣,上集兩者都做到好魁梧「新派」得滯(雖然我都受),今次似番佢地八十年代造型,親切感豐富d,睇到Predator轉番熱視點唔係上集果種超精密高科技視點,已經殺左我了,雖然仍然覺得清楚過頭,當然係因為「科技進步」同就番觀眾,仲用以前得一大塊藍色幾撻紅黃白色種做法?俾人鬧死都似.而兩個種族身手加技巧都比以前高,體格亦強化左,好似異形冇咁易死中好多槍加斷埋手腳仲打得落去,酸血係歷來酸性最強,Predator都係襟捱過以前,而且新武器奇多加設計出色,加埋打得好睇.最重要係今次終於按番動作片成功之道去拍.一套好睇之動作片,成功關鍵係乜?
「一將功成萬骨枯.」
正如打機,都係打低無數雜卒再打大佬先有發展同高潮,同主角一定要係勁人,一出手已經殺晒全場,有冇睇《再生俠》?特技係勁,但就係衰講到主角好生手,招都未出得準,已經俾人趙左唔知幾多下,立即唔好睇,因為大家心目中英雄唔係負責被捱打,而係以一敵百.上集Predator如蛋散,掃晒興,你又點會覺得佢地真係勁,覺得好睇丫.今次Predator係歷來最資深一個,好多情況換著上集幾隻一早被收皮,例如異形飛撲埋身,佢唔係俾異形一野撞落地之後死,好多時係先讀到一野撻開佢再補激光炮搞掂,雖然某程度上將異形白痴左先做到佢咁勁,好似片中最名場面坑渠入面兩隻異形飛撲佢落水,之後佢一手捉住一隻起番身,型到爆,雖然照計異形手腳有利爪仲有條長尾,捉住條頸佢仲有大把方法攻擊到甩到身,但好睇加型你吹咩?但Predator自己呢度都白痴左少少,起初我諗住係一手一隻之後兩炮齊發炸死晒兩隻噉就型爆,點知係你望我我望你一輪,Prealien出現伏佢一野打走,型場面變成反高潮收場.我反而鍾意佢入到人類集結之倉庫度,捉左男主角做餌引異形出黎殺,條橋絕呀大家就係想睇佢點樣利用人類同環境製作策略,但呢方面發揮唔夠較失望,希望將來(仲有的話)導演會玩多d.另外主角級數唔同就係唔同,人類掂一掂異形血立即爛面斷手,但Predator就算面貼面咁近,再一野打到隻異形爆晒d血飛到周圍都係,佢都可以完全冇事,唔多合理.上集都話有一隻見利刃會製造傷口反而有利異形而改用撞擊系物理攻擊,今次直頭令佢免疫酸血,就未免神化左少少.至於Prealien初次登場電影,外型為兩種族合體,最正係佢都「遺傳」左Predator開戰前之大叫pose.雖然我鍾意打機個設計,類Predator啡色健碩人身加帶招牌四分顎之縮短異形頭近Predator即宿主外型,偏番異形之電影版都唔差,只係幫佢加左可以直接將異形蛋殖入人體,夾硬講通冇皇后都可以生出咁多異形,就好似太過刻意.當然係為顧及第二集得幾隻幼蟲但需製作「萬骨」之前提而(夾硬)作,情有可原.至於兩獸對決,雖然又係一對一美國片傳統,已經好過上集打皇后架喇,打皇后其實唔係打佢,係睇皇后追殺人類女主角,冇乜「打」之成份,屬巨大失望之後驚你唔夠再黎多野反高潮等你灰上加灰.今次動作出色,但可以話你聽,你預告片睇到Predator同Prealien點打法,基本上係睇晒戲入面佢地成場對打,因為打到最後,Predator腕刃穿Prealien頭再被佢尾刺破腹,大家僵持不下之時,導演想到之解決方法,係正好此時核彈爆發,你兩隻野唔使打啦,一鑊熟啦.簡直...
上集已經夠衰,初時我真係冇諗過再拍新一集能夠比第一集更衰,但原來這個世界是沒有不可能,初時賣點係Predator原作者有份寫,但睇套戲都唔知佢地有份做乜.如果你單係異形或者Predator fans,都唔足以有充份理由去睇呢套戲,真真正正只限AVP fans先好入場.香港叫《異獸戰2》,但美國版叫《Aliens vs. Predator: Requiem》.個名,改得太好.
套戲賣點除左Predator一手一異形同雙炮爆頭,仲有結尾.上集死左之總裁Bishop,姓氏係Weyland,產業名Weyland Industries. 今集最後出場角色係Miss Yutani.而異形系列最大幕後黑手(即策劃捕捉異形研究兵器之大財團),係Weyland-Yutani.已見第三集會同異形電影接軌同終於進入太空時代.我仍然會有所期待.鬼叫我係fans.


text:
你有冇諗過,如果有一個機械人可以同你傾偈,佢會講啲乜嘢呢?佢會唔會理解你嘅意思呢?佢會唔會有自己嘅諗法呢?人工智能喺度改變緊我哋嘅生活,但係佢都帶嚟咗一啲挑戰同埋風險.例如,如果一個機械人可以同你傾偈,佢會唔會需要遵守道德嘅規範呢?佢會唔會侵犯你嘅私隱或者權利呢?佢會唔會畀人濫用或者操縱呢?喺今日嘅節目裏面,我哋將會討論人工智能衍生嘅社會問題,並以ChatGPT為例,展示佢如何生成對話,以及如何辨別真假.歡迎收聽絮言.狂想語言podcast第48集:ChatGPT——人工智能如何創造對話.
喺YouTube收聽
同埋快啲訂閱《絮言.狂想》全新YouTube頻道!下集開始就會搬屋㗎喇💨
成爲 Patreon 會員除咗有足本逐字稿,仲有得投票,參與Discord,同埋以下豐富嘅額外內容添!
Continue reading
-歡迎返到嚟睡眠.妄想
如果想單次打賞,亦都可以請我哋飲杯咖啡!
新年快樂!開展新一年嘅計劃之前,不如回顧下上年年尾外遊嘅語言見聞吖!
風靡一時嘅超醒人工智能ChatGPT,乜都可以答到你,噉佢有乜嘢係做唔到嘅?佢嘅創意可以去到幾盡?
人工語言迷嘅創意就一定無限,因為有人整咗個語言出嚟,CLS到你要兩把口先講到!
喺YouTube收聽
成爲 Patreon 會員除咗有足本逐字稿,仲有得投票,參與Discord,同埋以下豐富嘅額外內容添!
Continue reading
-以色列新電腦最慳時間係……?
-法文兩個H,香港係邊一個?
-我買故我在
-*文難聽過粗口
如果想單次打賞,亦都可以請我哋飲杯咖啡!
今次Zuckerberg又搞乜鬼,令到台灣嘅語言界議論紛紛?以色列原來有個輕鬆學阿拉伯文嘅祕技,可以幫佢上堂屈晒全場機?究竟有啲咩神奇文法,先可以令到Islam,Muslim同salam來自同一個字呢?今集嘅《絮言・狂想》帶大家飛去歐亞非大陸邊界嘅疆土,同各位一齊探索希伯來文嘅奧妙.
喺YouTube收聽
成爲 Patreon 會員除咗有足本逐字稿,仲有得投票,參與Discord,同埋以下額外內容添!
Continue reading
-「我隻語言難啲」大賽
-拉丁文點樣變成咁唔同嘅語言?
-希伯來/Yiddish語源迴力鏢
如果想單次打賞,亦都可以請我哋飲杯咖啡!


text:
無可否認,Stephy入咗我新公司之後,成個Office都充滿生氣,窈窕淑女君子好逑,有個靚女喺度坐鎮係醒神啲嘅.不過唔係個個都追求外表㗎,隔籬department有個男仔就識貨喇,某日喺我冇心理準備之下,竟然主動走嚟攞電話.
嗰個男仔五官端正,外表斯斯文文,佢好快已經約我放工食晚飯,當時我諗起陳慧嫻一首歌:「就算多平凡,就算就算多平凡,總亦有關心他的伴侶,就算多平凡,總有互愛的情人……」咁係吖嘛,淨係靚女先有資格拍拖咩!
仲記得嗰晚個男同事請我去旺角花園餐廳食飯,好浪漫㗎喇,當時我先得20歲,佢又問我有咩嗜好,屋企有咩兄弟姊妹,之前份工係點樣……等等,都幾關心我吖,耍完一套拳之後,終於都入正題.
「係呢,你同Stephy好friend㗎呵?舊同事好少咁老友.」
我:「啱傾吖嘛.」已經開始有不祥預感.
「咁我都唔轉彎抹角喇,其實我之前約過Stephy,不過佢好快就拒絕咗,你可唔可以講多啲佢嘅嘢畀我聽呀?同埋呢,我想你幫我約Stephy呀,唔該你吖!」
咁都唔叫轉彎抹角?你直情轉到入沙頭角再兜返出嚟啦!
我冇幫到呢位男同事,講真唔嬲都已經好大量,同埋入咗呢間公司之後都慣咗,太多人向我打探Stephy啲嘢喇,加插一件後來發生嘅事,話說我曾經有一個出面識嘅男仔幾投契,戀人未滿嗰種,以前不知天高地厚,試過兩個人去街時叫埋Stephy出嚟食飯,想Stephy過目畀下意見吖嘛,點知食完餐飯之後,個男仔嘅態度就大轉變,冇晒曖曖昧昧,仲有意無意成日想我嗌Stephy出嚟,又係打探呢樣嗰樣,講到呢度你都明啦,咪就係轉移咗目標囉!
好啦!我都要坦白承認自己唔單止唔夠Stephy靚,我本身仲係一個唔起眼嘅女仔,完完全全係「有人問我,我就會講,但是無人來」嘅嘍囉,我認㗎!如果企喺Stephy側邊就更加大對比,不過成日要我經歷呢種唔公平真係好傷心㗎!
一直以嚟,Stephy都冇接受公司裡面任何人,佢曾經講過自己對另一半有要求,唔係想搵靚仔,而係想要有錢仔,Stephy仲話呢種觀念係阿媽灌輸落嚟,口頭禪係:「如果對方家境唔好,帶返屋企都過唔到阿媽嗰關,佢話貧賤夫妻百事哀,嫁個有錢人未必會開心,但係嫁個死窮鬼就一定唔開心喎!」
乜伯母咁現實㗎,Stephy當時同我一樣都係廿歲出頭,咁早就要個女接受呢套價值觀?所以唯一可以安慰自己嘅係,我阿媽從來唔會插手我嘅感情事,唔會畀意見,或者咁講,我呢啲唔會變天鵝嘅醜小鴨,最後嫁得出都偷笑啦,仲揀呀?
以我認知,當時公司裡面追得Stephy最勁嘅唔係同事,而係老細,不過都係借頭借路請食飯呢啲小技倆,又唔算好進擊,加上個老細已婚呢,唔敢做得太猖狂,純粹鍾意撩下靚女嗰種,Stephy唔會吼中坑之餘,做咗一年又話要走喇,佢話公司規模太細,想趁後生做下啲大公司喎.
世事好奇妙,上次係我介紹Stephy轉工,然後就輪到Stephy引薦我入佢間新公司,換言之,我哋連續三份工都係做同事,不過佢承認係有私心,因為呢間公司有referral plan,即係內部員工介紹朋友入嚟做,一經取錄,介紹人可以獲得$8,000,我發覺嗰陣時都幾多公司有呢啲referral政策,近年就比較少聽到.
第三度共事,今次係截然不同嘅感受,委屈嘅反而係Stephy,因為呢間大公司唔知點解係女人主導,VP係女人,AVP又係女人,啲department head裡面,十個有八個都係女人,我哋條team本來係男上司(唔知係咪因為咁,當初好快手請Stephy,Stephy介紹我亦閃電請埋),但後來呢位男上司離職,空降嚟咗一位新阿姐,Stephy嘅日子就好難捱喇.
呢度話得事嗰班女人都唔鍾意Stephy,新嗰位阿姐更加視佢為眼中釘,說話句句有骨,夭心夭肺,相隔咁耐已經唔記得exactly嘅字眼,不過都係單單打打Stephy做嘢唔掂,淨係識靠個樣搵食,如果捉到少少錯處,仲會毫不留情當眾鬧Stephy,最令我尷尬嘅係,呢位新阿姐係對我特別照顧.
印象好深刻嘅一次,呢位阿姐將Stephy負責緊嘅project交畀我,本身跟呢個project係要去德國三個月,因為要同當地一間機構合作搞event,會穿梭柏林,慕尼黑,法蘭克福,漢堡,仲有一個叫Leipzig嘅城市,Stephy恨咗好耐,點知阿姐一嘢就抽起,仲同我講:「以後你跟吖,德國個trip你去.」
我:「但係Stephy跟咗好耐喇喎,我諗有超過7成嘅嘢係佢做開,會唔會由Stephy去德國好啲?」
阿姐:「Stephy呢啲女仔得個樣,邊做到嘢㗎?去到齋失禮公司,我畀你放心好多,你係實幹型,唔係靠個樣,得㗎喇,我會安排,總之你接手啦!」
話我係實幹型唔係靠個樣,請問我應該開心定唔開心呀?然後個阿姐仲同我講埋啲肺腑之言:「有時見到啲friend post佢哋仔女嘅相去fb,眼細,單眼皮,扁鼻,額高,全部都係遺傳晒父母唔好嘅嘢,我每次都會諗,呢啲小朋友要彌補先天嘅缺點,將來一定要更加努力讀書,做一間大公司,提升賺錢同埋照顧自己嘅能力.」
眼細,單眼皮,扁鼻,額高……唔係話我啩?雖然我唔靚啫,都唔好混為一談吖,好hurt㗎!
我:「喔,都唔係既,唔係個個都睇樣.」
阿姐:「唔係個個都睇樣?只要你唔夠靚,好多時會畀異性冷落,睇唔起,呼之則來揮之則去,玩下手仲要喺經濟上付出先可以搏到個男仔歡心,有時真係好攰.」
阿姐愈講愈激動,似乎全部係佢嘅真實寫照,不過佢要傳達嘅訊息得一個,就係Stephy得個樣,已經有天生嘅優勢,特別受到社會厚待,唔應該再有咁多機會,總之呢個project點都要監生抽走然後交畀我.
其實阿姐唔鍾意Stephy可以有一百個藉口,但係剝削Stephy去德國就搵唔到一個合適嘅理由,佢兩個嘅關係不嬲都唔好,經過此事之後就更差,Stephy亦做到無癮,好在佢明白我係被迫接手個project,冇影響到大家之間嘅感情.
靚,原來有時都會蝕底.
間中我都會諗,生得靚究竟為Stephy帶嚟得嘅多,定係失嘅多呢?除咗成日有班蜜蜂圍住佢團團轉之外,其實仲有咩好處呢?啲蜜蜂都唔係佢想要,似乎煩惱比開心更多,就以我哋公司附近一間茶餐廳為例,每次同Stephy去食lunch,有個侍應都會係咁獻殷勤,嗌黑椒豬扒飯,本來個餐得一塊豬扒,Stephy嗰碟會有三塊;叫雲吞麵,可以有成十幾粒雲吞;叫叉雞飯,可以變咗六寶飯,再送半隻豉油雞另上.
不過呢啲又係咪Stephy想要嘅嘢呢?有次佢有嘢想同我傾,個侍應哥哥就未停過喺我哋張枱打轉同搭訕,我同Stephy基本上係交流唔到,因為一直要應付呢位多情侍應,結果Stephy要埋完單先講到自己想講嘅嘢.
我:「個侍應勁煩囉,下次不如唔好再嚟呢間茶餐廳,係喎,你想同我講咩㗎其實?」
Stephy:「冇乜機會嚟㗎喇,我就係想同你講今朝辭咗職,本身一個月通知,但係阿姐話我可以扣埋啲假早兩個星期走,你睇下佢幾憎我吖,真係唔走唔得,都唔知有咩得罪佢.」
唉,你的樣子如何,你的日子也必如何,原來呢句說話係有兩面㗎,Stephy因為生得靚被阿姐排擠,而我就因為生得醜而被阿姐捧上位,可能我個樣真係太冇威脅,永遠都只可以做綠葉.阿姐亦同我講過,試過同Stephy出去見客,如果對方係男人,焦點永遠喺Stephy身上,個個都讚呢個女仔靚,令阿姐覺得無癮,同我出去就唔會喎……究竟佢要hurt我幾多次.
事隔多年,Stephy已經結咗婚喇,佢之前都有拍過一次拖,個男朋友係有錢仔,不過而家呢個老公仲有米,聽講本身係佢個客,簽下一張單,簽下又一張單,最後簽埋結婚證書,Stephy都冇再返工喇,專心做少奶奶,平時買下名牌手袋周遊列國,得閒又走去嘆茶,佢自言好enjoy目前嘅生活,人各有志啦,最緊要個老公錫佢啫!
你的樣子如何,可能真係會影響將來嘅日子如何,從來冇介意Stephy太靚令我比下去,亦都冇嬲過阿姐認為我太醜係佢嘅同類,畢竟我喺呢間公司算上位上得好快,當初亦係Stephy介紹我入嚟做先有今日嘅高薪厚職.
早兩年我終於拍拖有同男朋友喇,幾十歲先至初戀,差啲以為呢世都要做處女,幾乎要撥開啲蜘蛛網先可以發生性行為,總之而家感情好穩定啦,不過前車可鑑,我仲未試過叫Stephy同我男友一齊食飯,費事個衰佬好似以前嗰啲男仔咁啦!(完)
《你的樣子如何》上
女同事生得靚 被主管派去「講數」
https://hkofficedaily.com/?p=21658


text:
吉野家好似死得快過美心系好多
可惜..死完再開過,錢就是多..
又唔覺…行過好多間都冇左冇開返
美心版圖大
美心實力強好多,但元氣之類都有結業.
牛奶公司有50%股權唔會咁易執
吉野家執咗好多?
吉野家以前多 d 年青人幫襯,美心食客反而範圍廣闊d,自然捱得住
好多學生lunch食,仲有打邊爐,但上年得罪年輕人.
仲有質素每況愈下…
美心版圖大,由3歲至90歲都有嘢啱.
我都幾鍾意食吉野家邊爐,我老公鍾意食飯,抵食.
不過而家疫情唔食.佢地既價錢,黃店係做唔到.
我曾經都like,大半年冇出街邊邊
戒藍本身係一種斷捨離表現,以前都會買下敏華冰廳,茶木,M記,海皇粥店,惠康,Ikea,睇TVB膠劇.
藍左之後一次都無,係少左一D選擇,但完全唔覺得物質貧乏,多左龍門,渣哥,膳心,齊柏林,阿布泰,想甜嚐甜,蝦麵店⋯⋯仲有無數地區名店,總有一間係左近.ViuTV節目質量上都好好多.
香港咁多選擇,本身都唔會試得曬.價值消費相當於斷左執念,反思某D物質係唔係必須.好多野唔會有完美嘅替代品,但不完美嘅同時有其他忽略嘅優點,只係往往放唔低一直擁有嘅執念.例如$20幾1 Set麥記早餐,同樣價錢可以買到Delifrance1 Set或者$15/$17有一個特價包,首先感覺係無左個薯餅,而忽略左包同咖啡嘅質素好好多.
何況係物質上純粹少少不完美替代品嘅讓步,換來一種對同路人嘅堅持同付出,都係應有之義.
係囉
牛涮鍋有牛肉飯,一人鍋外賣,都好食.
牛角及次男坊的牛肉飯更正,更有炭火烤牛的香味. 我同仔女都好鍾意食.
認同.
之前好多時貪方便,大集團感覺好d咁,冇特別留意小店嘅存在.
以前中意去茶木,但原來係藍的,
仲有元氣都唔錯,但美心伍廢老太過份了!
雖然小店好難做到大集團嘅價,但質素係好好多.
但近幾個月,眼見元氣,茶木多返人…唔好三分鐘熱度呀
咁香港都有藍C,疫情放緩咗,佢哋外出食飯去幫襯元氣,茶木等藍店,係好正常,唔好講到我哋改變初衷食番藍店.
無錯,既然大家有食嘢自由,咁我地食黃,佢地食藍囉
佢地吾會死既,但就吊命式咁做囉! 錢一定有得賺,不過就少好多.
佢地唔係支持藍,只係不抗拒,亦不抗拒黃.
呢個係點解黃圈都係無懈可擊,但要靠大家盡力堅持努力.
而家避免去錯顏色店,盡量都自己煮


text:
咁多位,
如果發現你既 老公 或 男朋友,
一見到單新聞就立刻9秒9 follow左佢個ig,
會有咩感受?
咁多位,
我會叫老公share IG嚟
因為我都想follow佢
其實你點解可以咁大方?
雖然條女係整容,p圖加後製,
而且樣貌,身材都係執過曬~
睇AV個個男人都會,完全冇問題呀
我都睇Mirror鍾意日韓男星啦
分別係男係著重性,女著重浪漫同愛,都係J嘅一種
我介意嘅係佢bad taste,例如佢鍾意黃婉曼同VIU個大Shirley,好坦白講兩個都好唔掂,同靚扯唔埋,不過係大胸
究竟care啲乜?男人娶咗你同睇其他女人係兩回事,佢愛你就得啦,又唔係想娶其他女人,又唔搞,個心想啫.我夠想嫁比Mirror 其中一件啦,想啫
其實真係有男人唔睇av嗎,我有時都會睇架,仲主要睇女優而唔係男優
Follow av 女既fb ig…雖然 我心態係 “最好唔好啦”
但我覺得問題都唔大既
今次呢香港女優我覺得,質素好ok ,樣子比得上出名果d 日本女優wo, 我覺得靚過 “河北彩花”
正既野睇下都唔錯丫
嗯,佢個樣好普通啦,身材就正
你記住男人係性行先過愛,女人係掉轉;但唔代表男人唔重視愛同責任.
佢娶咗你,我假設佢係好男人先,係並唔會因為個AV而做對你唔住嘅事,除非你潔癖到睇AV等如對你不忠,咁你可以繼續,但你永遠唔會快樂,你老公都唔會理你,只會由明睇變暗睇
我都會想follow 埋一份
ok吖都幾靚
不過follow 就最好用第二個account 因為小朋友有時會睇吓你睇乜嘢
文化唔同,係日本,做AV女優好普通
即時睇埋一份 然後發現真人唔係咁靚,叫老公唔好咁大期望
Btw 因為呢單新聞我識埋三上,呢個真係靚
我覺得冇問題喎…睇下啫又唔係同佢搞,我都有follow好多仔仔ig㗎
就算買埋隻dvd返嚟我都ok㗎
關咩事…
如果純天然你就心情好啲咩?
樣唔算靚,身材好
但都佩服佢既勇氣
都希望佢可以越黎越紅
無咩問題呀
男人睇AV正常
學樓上網友話齋女人都會睇啦
係啦, 好難得可以打入日本市場, 希望佢長做長有
我老公都第一時間吹噓佢已經follow咗佢,仲睇埋東方升個訪問唔等埋我.
我都覺得冇所謂,而且呢個女仔係幾叻呀,咁多日本女仔做/想做AV女優,而佢去自薦,仲要脫穎而出.
依家IG啲女有邊個唔P圖,仲好啦,俾佢見到現實係另一個情況,等佢唔好F F得咁勁.
老公係我初戀情人
你search埋三上未拍av前既相,可能你會改變諗法
大方啲,有得佢啦!
就算唔比佢睇,佢都會偷偷地去睇,
件事已經成為熱話,成班男人喺度傾偈食飯,
這個都係話題,
只要行為唔係過份,都算㗎,
幻想對象姐,有乜好介意
我專登搵佢個預告片黎睇我覺得佢幾叻,做自己想做嘅事,唔理其他人嘅目光,唔係想像咁易
又唔係幻想家人朋友,我覺得冇乜問題


text:
「鄉郊」
去到富良野嘅最後一日,玩完之後就開始要回程返去札幌市.嚟幾日真係熱到傻咗同晒到燶咗!不過都係一件好事,因為如果陰天嘅話就好難影到靚相!希望將來有機會再嚟嚟個地方.如果你問我嘅話,我都真係比較鍾意去啲郊外地方.或者我唔係鍾意行街買嘢嘅人,所以去到啲鄉郊小鎮反而仲覺得舒服.如果退休之後可以係嚟啲咁靚,咁休閒嘅地方生活就好啦!
「回程」
今朝一早係民宿食完早餐就出發去咗上富良野日之出公園睇薰衣草.當然無富田農場咁大同咁多花,但係佢可以俾遊客走入去個花田入面影相.而郭大少亦都好興奮咁係花田入面跑嚟跑去!影完相之後我哋就去食嘢,誤打誤撞去咗間好似係米芝蓮嘅麵館,只不過就等咗我哋個幾鐘先至有得食.食完之後我哋就去咗食當地嘅哈蜜瓜加雪糕,然後就決定早啲返札幌.
「民宿」
本來一早訂好咗一間民宿,但係點知去到之後先至發現無冷氣,真係想死.無冷氣都唔緊要,但係只係得一把風扇.聯絡個屋主佢就叫我哋開窗同開風扇,只不過佢間屋係三樓,對住大馬路,對面係警察局同消防局,一開窗就超嘈!就算開咗窗同風扇都熱到傻咗!所以就立刻咁搵間酒店,聽日就即刻搬!如果天氣仍然咁熱嘅話都真係唔知點算,所以無計只可以搵間酒店解決無冷氣嘅問題.
Also published on Medium.


text:
同男朋友喺2月17號做過,有戴套,戴套體外射精,事後灌水測試,分別喺2月28號,3月5號,3月7號用驗孕棒驗過無懷孕,其實個結果係咪已經好準確?但係我到而家都未嚟M……
Hello 知道你一定好擔心啦,見到自己月經咁遲都未嚟.
首先,見到你有用安全措施,亦都有檢查安全措施有冇出事(例如穿咗),事後亦都喺11日後驗過三次孕,咁其實只要你驗孕嘅時候係有跟足指示去做(例如用瞓醒第一次殊殊嘅尿去驗),懷孕嘅機會都係好低嘅,因為喺有跟足指示嘅情況下,尿液驗孕測試嘅準確度高達99%,所以都唔使太擔心係懷孕.
如果排除懷孕嘅情況嘅話,其實情緒壓力,生活作息,各種身體健康狀況等等都有可能會影響咗月經長短,有時會早啲嚟,有時會遲啲嚟.一般而言,月經周期維持喺21至35日都係正常可接受範圍嚟~
你會唔會最近都有飲食失調,或者好大好大壓力嘅情況?或者你會唔會都有食過同荷爾蒙分泌相關嘅藥物,或者抗生素等等?因為如果有嘅話都有機會會令成個月經周期延遲咗㗎~
另外,好耐未嚟m 都有機會係內分泌失調或者係有其他婦女或者子宮疾病,例如卵巢多囊症.所以如果你超過50日都仲係未嚟m嘅話,都會建議你可以睇醫生諮詢返醫生意見,可能檢查吓會唔會有相關嘅疾病,或者都可以開返催經藥俾你食等等.另外,你都可以去家計會做返個詳細嘅婦科檢查,咁就會更加放心喇~
希望幫到你啦


text:
飾物
Zakka Farm
Brooklyn Charm
喺日本迷失表參道時,居然俾我見到呢間賣飾物配件嘅舖頭.入面好多日本女仔喺度揀緊,我都好想揀埋一份架~ 不過霎時間唔知整乜好,所以入去混咗個吉就出返嚟了.入面真係好多款式可以揀架,裝潢佈置又靚喎.如果喺香港行行下街都可以見到間咁嘅舖頭就好喇~~
硬膠花癡 - 立體真花工作坊
一直都有留意硬膠花癡嘅硬膠產品,因為真係好靚呀!之前去開市集時,都會成日去睇佢哋D產品.而喺某日當我如常睇facebook時,突然見到a nice place to同硬膠花癡開班嘅post.睇返個post announce 嘅時間~ 嘩,係啱啱出無幾耐咋,真係好好彩.我都估到會好快full, 所以一見個日子ok, 就喺無乜點諗嘅情況下就即時執咗名lu.結果真係如我所料,兩三個鐘左右就full晒! 證明我眼光幾好,HAHA
Bead Loom
睇手作書時,發現有個串珠嘅工具叫bead loom.好想搵個嚟玩下,不過喺香港呢個地方,到底邊度先會有呢?諗諗下,玩具反斗城可能會有喎~ 無錯,係玩具反斗城~~ 因為外國嘅小朋友玩具,好多時都相當益智.呢類手作型嘅工具,被列為小朋友玩具亦非常常見.但可惜.... 去過搵.... 原來無.....


text:
棍波車
有啲人一聽到棍波車就已經耍手擰頭,原因係覺得揸車已經夠多嘢去兼顧,重要顧及過離合器去轉波.而每當塞車嘅時候又覺得好麻煩,所以好多人就算識揸棍波車都唔會選擇去揸.當然揸車應該係一種享受,而唔係一種折磨.當然現今嘅科技發達,自動波箱越來越先進,只不過就去越多電子嘢就越容易壞.有某啲品牌嘅自動波箱出咗名易壞,買車就好似買大細咁,好彩嘅到你賣嘅時候都唔會壞,唔好彩嘅就經常壞!
零到一
零係所有嘢嘅開始,亦都係所有嘢嘅終結.每個人出世嘅時候都係乜嘢都無,就算你用一世嘅時間去建立所有你覺得有價值同意義嘅嘢,但係到最後辛辛苦苦所建立嘅一切都隨著人生嘅終結而消失.當然好多人會希望自己嘅一生唔會係零,但係到最後就算唔係零亦都唔會係一.人生係充滿矛盾,因為大家都窮一生嘅精力去生存,希望可以改變世界,但係有一樣嘢係改變唔到嘅就係人生!
三週年
三年前嘅今日,我哋由兩個陌生人變成夫妻.眨下眼又一年,而過去一年大家嘅重心都放咗係郭大少嘅身上,二人世界嘅時間變得越來越小.當然無諗過一個小朋友會帶嚟嘅改變係咁大!莫講話可以安安靜靜咁坐低食餐飯,就連可以傾計嘅時間都好少,事關忙完一日大家都已經筋疲力竭.所以而家可以兩個人一齊去享受下都真係一件幾難能可貴嘅事.
放完假
今次嘅假期我諗最興奮嘅係郭大少,因為佢一見到間酒店房個泳池就已經想衝落去游水.今次間酒店房其實都幾大,所以佢基本上可以好開心咁周圍爬,而最近佢好想自己行,所以佢要我哋拖住佢圍住間房不斷行.唔知係唔係心理作用,我同老婆都覺得每次佢去完旅行都好似長大咗.好啦放完假又要回歸現實,因為之後有排忙,真係放完假好似無放假咁.
飲咖啡
「咖啡」 飲咖啡係唔係就代表你係中產,講真見仁見智啦,不過飲咖啡係有咖啡嘅文化,而唔係是是但但搵一間連鎖咖啡店就得!係香港其實要搵一間好嘅咖啡室真係有啲難,有時真係要專程去嗰間舖頭就係為咗一杯咖啡.係外國其實係一種享受,尤其天朗氣清嘅時候,因為可以一邊做嘢,一邊飲咖啡,一邊享受陽光.而好多時唔洗特登搵咖啡室,因為如果唔好飲嘅話基本上一定無人幫襯!


text:
曾經喺網上見到一啲講法話龜頭如果被長期覆蓋,當露出嘅時候就會好敏感
咁我之前個post都講過男朋友係包皮過長啦,雖然佢冇勃起嘅時候都會拉低包皮,但始終陰莖未變長,所以包皮有時都係會上返去
咁我就好好奇喇,因為包皮係有彈性㗎嘛,咁就算用人手拉咗落去,咁當陰莖喺陰道出出入入嘅時候,包皮唔係一樣會跟住不停上上落落咩?尤其是潤滑充足嗰陣,包皮同龜頭之間嘅磨擦力低咗,包皮都係有機會會跣返上去
即係即使勃起,都唔代表性行為嘅時候 龜頭係一直同陰道有直接接觸?因為唔一定keep住露出
但我又諗到另一個情況,如果用咗condom呢?(我本身亦都已經有食藥)
我想像到嘅係,condom會包到陰莖好實(AV望落好似係),咁包皮咪冇咁易上返去囉
但又唔係喎,冇理由condom冇lube㗎嘛,想痛死佢咩
咁咪即係又有機會比包皮移動
好複雜 唔知啊
我想問嘅係,如果係咁嘅話,咁當我用手幫佢又或者佢自己自慰嘅時候,若果想鍛鍊陰莖(意思係模擬性行為,提升承受刺激嘅能力)
咁係應該由得包皮跟住個movement上落
定係一隻手握住陰莖(固定包皮,令龜頭唔會再被覆蓋,可以一直露出),另一隻手做活塞運動(咁樣就即係一直都直接刺激到龜頭)
簡單嚟講,我係想知
性行為嘅時候,包皮其實能唔能夠一直stay喺冠狀溝下面? 要視乎係咪用咗condom?
如果唔會嘅話,咁即係用手嘅時候就應該simulate返,由得包皮郁
同埋係咪有一樣嘢叫包皮復阻環?
用呢個就肯定唔使煩 可以make sure包皮永遠係喺固定位置
但呢個係咪同陰莖環一樣唔可以用太耐?會影響血液循環
Sorry for 1999
Hello 多謝你嘅提問
其實平常未勃起嘅時候,龜頭會比包皮包住係非常正常嘅事嚟㗎,因為包皮本身就係要保護陰莖同埋龜頭,防止細菌進入.係咪包莖,包皮係咪過長,係睇佢勃起咗之後嘅,而唔係計佢平常嘅狀態.除非係完全勃起咗之後,龜頭都冇辦法露出,先至係包皮過長.而你男朋友係未勃起時就已經可以拉低包皮,所以你男朋友其實絕對唔係包皮過長,甚至可以話係非常健康.
至於喺進行性行為嘅時候,包皮上上落落咁都係好正常嘅事.其實唔同人嘅包皮都可能有唔同,有啲可能比較長,有啲可能比較短,有啲可能比較鬆,有啲可能比較緊,所以有啲人嘅陰莖勃起咗之後,包皮可以keep住留喺冠狀溝下面,一直完全露出龜頭.但其實都有好多人,即使係陰莖勃起咗之後,當進行性行為嘅時候,包括可能自慰或者插入式性行為嘅時候,包皮都係會喺冠狀溝同龜頭之間嘅位置上上落落.而呢個都係一件非常正常嘅事情,唔係有咩問題,亦都唔算係包皮過長.所以都唔需要亦唔好強行將包皮拉落去冠狀溝下面,要將包皮一直Stay喺冠狀溝下面,因為去到某個位應該就會feel到有阻力,如果再夾硬拉落去嘅話,就會有痛楚.所以當你同你男朋友手交嘅時候,或者你男朋友自慰嘅時候,都係由得包皮郁就可以,唔需要刻意為此而去固定包皮喺某個位置.
呢度都補充番,大部分condom打開包裝之後都係會有啲潤滑劑lube喺入面嘅,再加上其實condom本身有彈性,只要啱size嘅話,都唔洗好擔心會覺得痛.而condom嘅size就最好揀番個合適嘅,如果係包得太過實太過緊,令到會有唔舒服有痛楚嘅感覺,就可能係size唔啱,咁就可能要揀返一個啱size嘅.當然如果condom太鬆嘅話都唔得,如果唔係有可能包唔實陰莖,令到啲精液會流返晒出嚟.咁用condom都的確可以比較好咁固定包皮,如果你男朋友勃起咗之後都係需要人手抆包皮先可以抆到落冠狀溝下面,用condom的確可以令包皮keep住係冠狀溝下面.
同埋AV其實係一場演出,好多時都係有好多誇大咗嘅成份係入面,例如可能會講到啲性行為可以持續幾個鐘,連續射精高潮好多次,或者不論男女演員嘅性器官都好大等等,其實都透過後期剪接,或者未必係一啲日常普遍會有嘅情況,所以都唔可以盡信入面嘅一切.
回應返你嘅主旨,的確龜頭如果長期比包皮覆蓋,當露出嘅時候就會比較敏感.因為龜頭本身就係整個陰莖最敏感嘅部份,結構上其實就係對應返女性嘅陰蒂,兩者都有大量嘅神經末梢,所以有啲人進行性行為嘅時候可能都會故意刺激龜頭,從而達致高潮.如果你同你男朋友都想降低龜頭嘅敏感度嘅話,其實都有一啲方法嘅.但你提到嘅包皮復阻環,其實同陰莖環原理雖然係相似,但係唔係一樣嘅嘢,作用都唔同.而包皮復阻環通常都比一啲真係有包莖嘅人使用,你男朋友嘅情況其實都唔需要用到呢樣嘢.你男朋友可以選擇着一啲比較寬鬆嘅內褲,或者間唔中將包皮翻開,等龜頭同衣物之間多啲自然接觸,從而慢慢降低龜頭嘅敏感度;或者每日沖涼嘅時候都翻開包皮,用熱水清洗龜頭,清洗完之後再拎暖毛巾包住龜頭輕輕按壓幾下,等龜頭對外界嘅溫度適應力增加.
另外呢度都可以提供一啲增強陰莖持久力嘅訓練方法俾你.咁上次都有提過凱格爾運動,就係收緊尿道口,收陰肌肉,向上提肛,從而強化骨盆底肌肉.咁呢度再介紹多兩個方法俾你.第一個係斷續刺激方法,就係刺激陰莖,直至感覺到即將射精為止.然後暫停刺激30秒.當射精意慾減退再度刺激陰莖.如是者重複多次,直至期望射精時,便持續刺激陰莖,直至達成射精.擠捏治療法,係陰莖變得堅硬挺直時,輕輕擠捏陰莖頭數秒,在暫停性刺激約30秒後,再次刺激陰莖.如是者重複多次,直至期望射精時,便持續刺激陰莖,直至達成射精.但記住,佢係喺感覺即將射精嘅時候停止刺激,而唔係精液已經要排出嘅時候,用唔同嘅方法阻止,如果唔係就會造成精液倒流嘅情況,有機會導致尿道,膀胱,前列腺發炎.
希望呢度都可以幫到你 不過見你都問咗好幾次有關男朋友包皮嘅問題,會係因為覺得包皮好麻煩?定係有咩其他原因呢?
唔係啊
唔麻煩
我可能仲麻煩 不停問
純粹係好奇 覺得異性身體好奇妙
1個讚
咦,但睇返你之前畀我嗰幅圖,就算佢勃起之後如果唔用手拉,都唔係話可以完全露出龜頭,咁其實算邊種?定係冇一個exactly嘅答案話一個人嘅包皮係正常定過長?總之清潔到,唔影響生活就得?
同埋我仲想問 原來斷續刺激唔係咁容易?
因為當暫停刺激之後,佢已經開始變軟,要重新勃起嘅話唔係變相又加大咗個刺激強度咩?所以唔係好知應該要點做
Oh 撳錯咗個emoji㖭
應該係呢個
我頭先撳咗下一行嗰個心心
少少尷尬
對於包皮過長嘅問題啦,咁如果陰莖勃起之後包皮仍係包住龜頭,或者勃起嘅時侯拉低包皮係唔可以完全露出龜頭,係卡住咗嘅話,咁就係包皮過長.如果佢覺得冇造成任何不便,佢可以選擇唔做手術割包皮,但如果佢覺得係唔方便或者難清潔,有積埋污垢嘅問題,咁佢都可以選擇去割包皮嘅,以免日後有細菌感染嘅情況.
另外關於斷續刺激,咁其實呢個係需要練習ga,如果男朋友暫停刺激之後就變軟,咁可能係停得太耐,你可以調節一下暫停時間,由5-10秒開始試吓,然後再調節時間.因為佢要感覺佢性興奮臨近最高點之前就暫停刺激,而暫停後覺得性興奮完全降落嚟之前就再次開始刺激,去練習斷續刺激.
而呢個感覺你可以同男朋友傾下佢嘅感覺,睇下可以點樣去幫佢練習,或者係佢自己練習,去拿捏嗰個感覺.方法就可以睇返上一個論壇嘅第6段嘅答覆.
呢到refer 返~
第一個係斷續刺激方法,就係刺激陰莖,直至感覺到即將射精為止.然後暫停刺激30秒.當射精意慾減退再度刺激陰莖.如是者重複多次,直至期望射精時,便持續刺激陰莖,直至達成射精.擠捏治療法,係陰莖變得堅硬挺直時,輕輕擠捏陰莖頭數秒,在暫停性刺激約30秒後,再次刺激陰莖.如是者重複多次,直至期望射精時,便持續刺激陰莖,直至達成射精.但記住,佢係喺感覺即將射精嘅時候停止刺激,而唔係精液已經要排出嘅時候,用唔同嘅方法阻止,如果唔係就會造成精液倒流嘅情況,有機會導致尿道,膀胱,前列腺發炎.
而就算暫停刺激時間較長,都唔會長過1-2分鐘,同埋一般性行為平均時間大約都係19分鐘,10分鐘前戲,9分鐘插入式性行為.所以唔好expect會好似AV咁會停好耐,因為情節畢竟會有誇大到,所以唔好盡信吖~
希望呢啲資訊幫到你啦!
暫停刺激之後就變軟,咁可能係停得太耐,由5-10秒開始試吓
要感覺佢性興奮臨近最高點之前就暫停刺激
而暫停後覺得性興奮完全降落嚟之前就再次開始刺激
佢話就係呢度有問題,佢幾次自慰都係同一個經歷
如果係暫停5-10秒,咁當再刺激嘅時候,其實根本會喺5-10秒以內就已經去返最高點(即係刺激嘅時間短過暫停嘅時間,)咁呢個時候又暫停啦,但停得耐又唔得喎,不過如果好快就開始返刺激嘅話就只會更加快上返最高點
其實會唔會係大腦太敏感/興奮 所以先至導致有呢個情況?
刺激陰莖,直至感覺到即將射精為止
然後暫停刺激
當射精意慾減退再度刺激陰莖
如是者重複多次,直至期望射精時,便持續刺激陰莖,直至達成射精
正如上面咁講啦,冇錯刺激係斷續,中斷 繼續,但射精意慾並冇下降,甚至有一次我幫佢嘅時候試過試過 刺激之後暫停,佢喺暫停嘅時候射咗,定應該話流呢 總之就係有釋放出精液啦,但佢話冇高潮嗰種好舒服 de-stress嘅感覺,咁即係有射精而冇高潮?
所以都有啲困擾
暫停太耐又會軟
但唔夠耐又會好快就上返最高點
根本都未期望射精,所以都未享受到持續刺激陰莖嗰種感覺,但係就已經達成射精
可能真係要用好多時間先至拿捏到嗰個感覺
有射精而冇高潮嗰度,最近上網查過,叫做ruined orgasm?
同平時高潮伴隨射精唔同嘅係 射精嘅力量細咗,所以我會話係流出嚟
但最大嘅分別係,平時射完精佢幾乎係即刻軟,如果繼續刺激嘅話係超敏感
但ruined orgasm嘅話係會繼續keep住勃起,甚至ruin多次,琴日試過,又係喺佢想射之前放手,都係會再一次流出嚟
當然如果持續刺激嘅話最後都係會好似正式射精咁,射好遠,之後勃起好快就消退
其實ruined orgasm屬唔屬於SM?對身體又有冇唔好嘅影響?
你所提及的Ruined-Orgasm,是當男性差不多到達射精既時候,突然減少甚至停止任何刺激和接觸,男性既快感會下,而陰莖會不自然跳動,精液會緩慢地流出,這亦會係BDSM既其中一種方式.而Ruined-Orgasm相對其他BDSM行為風險係較小,但陰囊有可能會因為射精虐待而感到輕微的疼痛或壓力.順帶一提,進行SM時最重要係要同伴侶有共識,同埋雙方同意既情況下進行,如果缺乏共識就未必符合S M嘅定義.其實每一個人對於SM嘅定義都會有機會不同,對於某啲人來講,Ruined-Orgasm可能只是增加情趣既一些刺激方法,或者係一些習慣喜好.面對任何喜好或者性習慣,大家都應該同伴侶有多啲溝通,互相了解一下雙方嘅喜好,才能互相尊重同配合.
不過有一樣值得注意既係射精唔一定每次係強而有力,射精力度和性快感有密切關係,而且與年齡因素,性行為頻密程度有關,有些男性性行為過度都會出現流精情況,所以流精不一定係Ruined-Orgasm.要知道陰莖勃起既原理係因為受刺激而令血液流入海棉體,當海綿體充血膨脹,陰莖就會變硬和勃起,當達致性高潮時就會射精.所以當陰莖勃起時,當外來剌激有改變或減弱,都會影響高潮既來臨同射精情況,甚至陰莖變軟.
排除Ruined-Orgasm,如果經常出現流精既情況係可以試吓練習凱格爾運動.凱格爾運動(Kegel exercise)係不斷收縮骨盤底肌嘅運動,因為骨盤底肌同陰莖其他嘅器官都有關聯,當訓練骨盤底肌就會可以容易啲控制自己肌肉嘅收縮,咁就可以控制射精嘅時間啦.首先要搵到骨盤底肌係邊度先,你可以建議男朋友試下去小便嘅時候嘗試中斷尿流,中斷時用力嘅位置就係骨盤底肌啦.平時就唔好係小便嘅時候夾斷尿流啦,避免膀胱壓力過大.記住果個收緊骨盤底肌嘅感覺,然後就可以試下每日3次,每次10下,每下都夾緊3秒放鬆5秒.因為凱格爾運動係訓練身體裡面肌肉嘅運動嚟,所以要持之以恆先會見到效果,但如男朋友練習時記得要循序漸進,可慢慢適應,就好似做其他運動咁不能一開始就太過進取.當身體覺得唔舒服就要作出相應嘅調整,減少訓練嘅強度/暫停練習,以免傷害到身體.不過建議記得要同男朋友好好溝通睇下佢既意願,如果佢唔想試就唔好強逼呀!
其實冇特登諗過要咁做,只不過練習斷續刺激嘅時候出現咗流精呢個情況
年齡嘅話其實佢只係20歲
性行為亦都唔算好頻密
可能係停止刺激嘅時間拿捏得唔好啦
你提到流精呢個情況,可能係想進行斷續刺激訓練,但唔小心變咗Ruined-Orgasm.但發生呢個情況嘅因素都有唔少,我哋都好難就咁就斷定咗係呢個原因,就好似上面嗰啲同事講咁:
不過有一樣值得注意既係射精唔一定每次係強而有力,射精力度和性快感有密切關係,而且與年齡因素,性行為頻密程度有關,有些男性性行為過度都會出現流精情況,所以流精不一定係Ruined-Orgasm.要知道陰莖勃起既原理係因為受刺激而令血液流入海棉體,當海綿體充血膨脹,陰莖就會變硬和勃起,當達致性高潮時就會射精.所以當陰莖勃起時,當外來剌激有改變或減弱,都會影響高潮既來臨同射精情況,甚至陰莖變軟.
其實每個人嘅起步點都唔同,呢啲其實係冇得急嘅,就好似上面嗰位同事講咁:
因為凱格爾運動係訓練身體裡面肌肉嘅運動嚟,所以要持之以恆先會見到效果,但如男朋友練習時記得要循序漸進,可慢慢適應,就好似做其他運動咁不能一開始就太過進取.當身體覺得唔舒服就要作出相應嘅調整,減少訓練嘅強度/暫停練習,以免傷害到身體.
不過都要記住,其實冇一個叫「完美性行為」嘅東西,都唔係話愈耐射精就代表愈好,所以都唔需要刻意勉強追求.
最後想問一問,其實你會唔會有啲咩特別嘅憂慮?或者你哋之間嘅性行為有冇話係會想追求啲咩?咁我地可能可以更加好咁幫到你地.
唔該你啊ʕ•ﻌ•ʔ
其實都冇咩特別嘅憂慮,唔會話要追求射精效率/好似AV咁越耐越好
我哋之間嘅性行為係會想追求質量,數量唔重要,所以唔使好頻密都okay
不過我哋都明白,唔係話雙方都有高潮 咁就絕對等於質量好嘅性行為
最緊要嘅係過程係咪有享受到
如果下下都要諗住令對方高潮,咁咪大家都有壓力囉
雖然最後唔射精嘅話佢係有機會出現blue balls,會有少少唔舒服/痛
跟住原來女仔都有blue vulva/pink pelvis?
但始終最緊要嘅係過程有投入,如果為咗滿足對方而扮高潮/享受,其實冇意思
反而應該引導佢,我男朋友真係會,佢會直接同我講佢想我點做,我就怕醜啲,唔開口,而係用動作,例如當佢隻手唔係好啱位嘅時候,我會捉住佢隻手 擺返喺我當時覺得舒服嘅位置
講真,我哋用最多時間嘅係foreplay同afterplay,當然唔係話penetration唔重要/可以無視,但點講好呢
我哋覺得build-up同最後嘅care緊要啲,即係其實sex只係個手段 或者話係個方法啦,個目的都係愛 好似好抽象 係囉,透過性行為 身體嘅融合?互相感受到對方對自己嘅愛,而唔係將伴侶視為洩慾機器
上網都有見過射後不理呢個講法,但佢又唔會咁,我哋有時仲會一齊沖涼添,呢個都係其中一個性行為之前turn on嘅方法,又或者性行為之後 為對方清潔,其實都好窩心(我哋覺得啦下)
去返一開始嗰度,雖然話就話唔係越耐越好,但太快嘅話,其實就都無傷大雅嘅,我亦都理解,始終唔會永遠都係喺再佳嘅狀態,唔好話佢啦,我有時都係㗎,有時就好濕,有時就要用K-Y輔助
即使嗰次射精快咗,但係仲有手/口㗎嘛,脷呢個器官嘅持久力比陰莖有過之而無不及(應該係),一樣可以令到我覺得舒服,又或者人會攰嘅,咁玩具唔會喇啩(我都知有金屬疲勞 sorry呢度突然講個爛gag好似有啲奇怪)
但唔會次次都太快射㗎嘛
又例如女仔每個月有一排唔適合性行為嘅,我一樣可以透過唔同嘅方法去取悅佢
所以唔需要因為對方短期嘅狀態唔好而責備對方,反而可以開發更加多唔同嘅方法令到彼此更加舒服/投入喺個過程入面
大致上係咁啦,唔拘泥於形式,最緊要係有享受到
如果唔enjoy嘅話就算講到天上有地下無都冇用
語文能力唔係太好,分段/排版有啲(非常 )差
Hello,無錯啊,性行為中好重要嘅係大家都享受同投入,高潮唔係必然嘅目標,見到你同另一半都會對方表達有咩令自己舒服,咁樣好好啊,可以清楚知道對方嘅喜好.你講得好啱啊,性行為中,插入唔一定係最重要嘅,有適當嘅前戲同afterplay都好重要㗎!可以更加了解對方嘅喜好,敏感點,刺激身體反應同感受,令身心準備投入性行為,亦都可以建立更緊密關係,你同另一半都尊重對方,例如為對方清潔,體諒對方未必想/適合發生性行為.最後回應翻blue vulva先,性興奮咗一段時間而無高潮嘅情況下,因為長期充血,就可能有blue vulva,會有痛嘅感覺,依個時候透過自慰等方式令情況減輕,或者可以休息下,就會慢慢無事㗎喇.
明白你嘅煩惱~ 你男朋友喺嘗試斷續嘅時候,會唔會可以嘗試降低刺激嘅程度呢?:)
例如輕撫陰莖上嘅敏感帶(建議配搭潤滑液使用),或者緊握陰莖作超緩慢嘅移動,而唔係直接又快速地進行活塞嘅動作,令陰莖能夠持續受到刺激,又唔會一下子就衝到去終點,咁斷續嘅過程應該會順暢啲~
如果你會同佢一齊嘗試斷續,亦可以試吓喺暫停刺激陰莖嘅期間輕微刺激佢身體嘅其他敏感帶,令男朋友可以喺等待射精衝動過去嘅時間,保持到性興奮嘅狀態,咁應該會無咁容易變軟~
同樣地,再次刺激陰莖嘅時候,可以用刺激強度較低嘅方法,令到斷續嘅過程可以延長,達到更佳嘅訓練效果~
不過其實呢一種刺激嘅方法都需要持續嘗試一段時間,並唔係一時三刻或者幾日之內就可以達到嘅效果,所以如果你同男朋友一齊去嘗試嘅時候,都可以鼓勵大家呢個將會係一個漫長嘅嘗試,唔需要因為刺激失敗而感到氣餒或者自責.相信經過一段時間嘅嘗試之後,身體同埋肌肉都會慢慢適應,從而達到你哋想要嘅效果.
但係緊握陰莖作超緩慢嘅移動,我feel到佢好似會慢慢變軟
會唔會係因為以前一直以來嚟都習慣咗啲勁啲嘅刺激,導致當而家刺激冇咁強嘅時候,勃起唔能夠維持?
係咪當日子耐咗,適應返強度低啲嘅刺激之後就會正常返?
其實冇所謂「正常」或者「唔正常」嘅.唔同情況下,陰莖對於刺激嘅反應都可能唔同,例如壓力,荷爾蒙水平,刺激嘅強度同頻率,環境等等.如果之前好習慣比較高強度嘅刺激嘅,而家都可能需要一啲時間去適應返.


text:
教咗琴咁耐,我都好少會因為學生嘅表現而會開心,可能係因為我啲學生都唔係太有天份果隻啦!但最重要嘅係,我一直都覺得,學好鋼琴根本就係佢哋嘅份內事,係佢哋嘅責任,所以彈得好,根本唔需要開心.
但噚日就有啲唔同,我真係由心咁開心出嚟,仲係同一日內有兩件事發生 o添!
開心事件 (一)
噚日喺快餐店排隊等買嘢食時,無聊望吓個電話,發現原來收到個 SMS message 都唔知,之後打開一睇,原來係我其中一個 8 級學生 send 俾我嘅,佢話俾我聽佢啱啱考完琴試出嚟,佢好開心遇到個好考官,但在此之前,佢遇到一個好老師,所以要特別多謝我!我睇到呢到,我真係好開心.
開心,唔係因為佢讚我好,唔係因為佢識刷鞋,而係開心佢明白我,了解我,無因為我經常鬧佢而唔鍾意我!坦白講,佢絕對唔係一個叻學生,又無天份,又無時間練琴,我收佢學費又唔係特別高,無得睇錢份上,俾著第二個,根本唔會再教佢,真係啋你都傻!但我仍然堅持繼續教佢,唔介意佢接收到幾多,總之,我會無私咁完完全全 share 哂我嘅嘢俾佢,點解?因為佢都一樣咁堅持,堅持自己嘅理想,堅持自己鍾意嘅音樂!!佢對音樂嘅熱誠,絕對不下於當年嘅我!
之前講佢學習嘅弱點,佢自己都絕對好清楚,對如我呢個咁好火兼脾氣唔好嘅 "藝術家",佢真係受我唔少氣,俾我鬧咗唔知幾多次,但對我都毫無怨言 ( 可能只係我自己單方面咁諗,佢心裡頭其實好憎我,呵呵!) 可能係因為佢都好清楚我份人,我雖然係好惡,但我唔係隨便鬧人,老實講,我同我媽咪都一樣,俾我哋鬧得嘅人,其實喺我哋心裡面所佔嘅地位一定唔低,無番咁上下地位,根本唔值得我哋去鬧佢,去緊佢.我相信,我呢個學生就完全明白呢一點,所以先會咁容忍我,包容我,我都要喺呢度同佢講聲:Lo Ming,so sorry for my bad temper!
記得佢之前有次仲好攪笑咁問我,點解見我鬧其他學生,但係就唔鬧佢,希望我都可以鬧吓佢 ( 呢個世界真係有人咁犯賤,鍾意俾人鬧!?講笑吧 !) 佢嘅意思,相信大家都已經好清楚.
一個咁識體諒自己,咁欣賞自己嘅學生,一百個之中,又有得幾多個呢?
開心事件 (二)
一向都唔係好鍾意學琴嘅 Arthur,噚日居然令到我好開心,真的,我真係好開心!
由我初初開始接手教 Arthur 時,我完完全全 feel 到佢係被迫學琴,因為佢上堂時真係好 hea,好唔願意去練習一啲相對以前較為難嘅片段;feel 到佢係好抗拒學琴,因為每次無論同佢傾得幾投契,無論玩得幾開心,做好哂一切 warm up 工作,只要講一聲「好啦,我哋上堂喇!」,佢就即刻表演國粹 — 四川變臉,由好開心,好 relax,即刻變到好無癮,好無奈;feel 到佢係好怕學琴,因為佢之前個阿 sir 係非常之惡,惡過我都不在話下,就連 Louisa 都好怕佢,跟本唔敢同佢接觸 ( 哈,原來我都唔係好惡啫!) 所以初期同佢上堂時,佢都長期同我講佢有幾怕之前個阿 sir.
因為各種原因,加上 Louisa 同我事先已經講好佢對 Arthur 嘅要求同期望,我就知道我要點去同 Arthur 相處,點樣去教佢.時間慢慢咁過,一路以嚟,我都睇到佢喺學習上嘅改變同成長.由開始同佢練習考試歌,佢無論接觸到咩曲目,彈過抑或未彈過都好,佢總係會先講句:「咁難,我實唔得啦!」但係慢慢,慢慢咁耐心教佢,忍氣吞聲咁對佢 ( 因為我知道我自己惡,但我唔可以用呢招對佢,因為佢之前一直都唔多接納學琴,某程度上都係因為之前個阿 sir 太惡,令佢更加抗拒 ),卒之見到佢有改善,而且仲慢慢對彈琴建立起自信,連 Winnie 幫佢考過幾次 mock exam,都話佢唔太差,一定會 pass,就連佢自己一直最驚嘅 sight-reading,依家都可以彈得有板有眼,拍子準確不在話下,就連音準都好咗好多,甚至可以一粒音都無彈錯,我真係覺得好安慰,起碼,對 Louisa 都叫做總算有個交代吧!
嚟緊禮拜五就正式考琴試,所以噚日就係考試前最後一次上堂聽佢彈考試歌,當然,水準唔會太差,但總怕會臨場失準,所以我長期性都同學生講,要預咗考試當日表現會有 50% discount.上完堂之後,Arthur 居然同我講咗一樣嘢,佢話佢自己其實知道自己首考試歌彈得唔好,咁我就問佢,咁點解明知道都唔做好呢?佢就話佢依家已經改唔到,跟住我就問佢點知道自己有問題,佢話佢因為練琴時喺個琴嘅反影睇到自己手指啲動作做得唔好,攪到啲音黐實哂,唔夠清晰!嘩,我聽完之後,真係好突然,完全無諗過佢會由唔願學琴變到自覺去了解自己做得唔好嘅地方,唔單只咁,上完堂之後仲同我傾吓佢考完試之後想學啲咩新歌,俾著係你,聽到佢呢番話,會唔會非常感動呢?我真係開心到唔識講嘢!
到 Louisa 夜晚返嚟,我都有同佢講番成件事,點知 Louisa 又再講多樣嘢俾我聽,原來 Arthur 佢自己都有同人講佢點 plan 佢嘅鋼琴考試,仲話考完 8 級會考埋 diploma!聽埋呢句,我個心就更加開心,更加甜到 "漏" 啦!估唔到佢短短一年間就有咁大轉變!當初我同 Louisa 相量俾佢考試,其實都只係想佢有個學習目標,有點學習推動力,如今,我嘅目的可以話已經達到.
希望 Arthur 真係可以繼續 keep 住呢道 "火",慢慢學好鋼琴,咁我就可以多個目標人物俾我去 share 我嘅學習心得,就算佢未必做到我嘅 "代表作" ( 當年我媽咪就係咁去形容 Ryan o架啦,因為以前嘅 Ryan 真係好乖,好叻,好聽話,但係依家就 …… 唉!) 但我都希望真係可以陪佢考埋個 diploma 囉!
Arthur,good luck to your piano exam on Friday!


text:
最新
熱門
精選
主題
-
高調放閃情人節 4大色系下午茶 華麗紫,夢幻粉紅最浪漫
踏入情人節嘅月份,各位情侶們諗到點慶祝未呢?無論你哋係第一年慶祝,定係已經慶祝咗好多年,心思都係必須嘅.如果另一半熱衷打卡嘅話,以下呢4間襯晒色tone嘅主題下午茶一定可以幫你加分,記得襯埋衫去為放閃
-
必食即撞豆腐花+調色盤雞蛋仔!旺角兩層高摩登港式小食甜品新店
如果你都鍾意食港式小食同甜品,「小點角落」喺旺角新開嘅旗艦店就啱晒啦!主打重新演繹嘅街頭小食同地道甜點,當中DIY系列更係邊玩邊食,好似即叫即撞嘅堂弄豆腐花,同用調色盤奉上各款醬料嘅雞蛋仔.餐廳樓高兩
-
烤魚關注組5大推介!$70起嘆正宗川味熱爐烤魚
冬天除咗打邊爐之外,對鍾意海鮮嘅朋友嚟講食烤魚都係個暖身嘅好選擇.開飯仔今次就精選其中五間喺網上烤魚關注組得到好評嘅烤魚店,唔少都有推出優惠套餐或者一人餐,最平嘅$70就食到啦!
-
食韓燒抵抗寒風!6間韓式燒肉店推介
嚟緊天氣終於進一步轉涼,除咗搵返衣櫃啲冬天衫出嚟之外,更係約朋友食燒肉暖身嘅好機會!繼上次嘅5大CP值高日式燒肉,今次嚟介紹韓式燒肉啦.提提你記得善用OpenRice網上訂座服務,賺Rice Doll
-
10月份好評餐廳十強
嚟到10月嘅十強榜,繼續有好多新餐廳上榜,證明大家都係鍾意周圍發掘好西食.呢啲餐廳大部分都有個共通點,就係靚景或靚裝修,食物亦有新意.
-
秋日甜蜜 10-11月下午茶圖鑒
秋風起,係約閨蜜一齊食Afternoon Tea嘅好時機!今次開飯仔就幫大家精選其中六款下午茶套餐,唔少更係同護膚品牌聯乘,可以享受秋日午後甜蜜時光,同時有禮品收啊.
-
9月份好評餐廳十強
睇返9月嘅十強,都係以小店,café為主,無論食物款式定口味都幾多元化,有港式亦有南洋風味等,但少有地竟然冇日式餐廳上榜.
-
8月份好評餐廳十強
又到每月數榜時間,要喺同行餐廳中突圍而出,獲得大眾好評,用心製作食物就梗啦,另外,創新嘅諗法都好重要架.今次上榜嘅餐廳,就有唔少特別嘅菜式配搭,好似雞皮餃子,芒果魯肉飯同麻辣牛肉燒賣等.
-
(隨時更新)最後倒數!2022即將結業嘅人氣餐廳
本地疫情嚟到第五波,再有餐廳懷疑不敵疫情而結業,當中有唔少更係開業帶起一陣風潮,一直以嚟深受街坊歡迎嘅小店.希望有一日「說了再見,約定再見,就會再見」.
-
5大越南Pho推介!灣仔米芝蓮推介名店,旺角區人氣牛柳牛丸粉
講到pho絕對係最代表越南菜嘅其中一種菜式,湯底主要用牛骨熬製而成,配上河粉,牛肉或雞絲,並佐以生芽菜,香葉,青檸及辣椒一同食用.今次介紹五間喺香港人氣嘅越南pho餐廳畀大家,有連續五年獲得米芝蓮推介


text:
首先我要自守,我離開咗英語世界好耐,流行文化 DIET 都只剩返少少英語添,潮語我唔多知,我使用嘅土語九成九係不朽嘅 OLDIES-BUT-GOODIES.
我個人係幾中意駁埋唔同語言最口語嘅層次,咁做係一個拒分高低・平權嘅概念,係一個四海夾本土嘅概念.天下正式嘅言語多半係禮義廉恥花言巧語,最直最生猛嘅文化生命不溜都係喺「白話」度呈現.
不過諗深一層,英語喺《粤典》埋面其實唔係做緊自己.係扮緊世界語嘅角色啫.《粵典》嘅使用者,除咗粤語人自己,好多會係日人韓人法人印度人南洋人,啲人識嘅英語係喺班房學嘅,遇到一個辭條用最口語嘅英語耒解釋最口語嘅粤語,好可能兩句都睇唔明.
另外一個問題就係口語地方差好緊要.正式英語喺邊度都幾似,但係新金山口語同舊金山口語,掹甩「潮語」都仲差好多.
噉雖然翻譯一般幾講求 REGISTER,即係「口語翻譯成口語,書面語翻譯成書面語」,而雖然正式嘅英語〔定係任何語言〕的確 MIRROR 唔到粤語〔定係任何語言〕口語嘅生猛,但係想趁住「世界語」之利,勢必只好用返班房英語.依家最欠缺「粵語辭典」,《粵典》旨在解決呢個問題先,之後口語夾口語嘅《粵日》《粵泰》等辭典會起喺呢個地基上面.


text:
最近手痕想買多部Android機做後備機,咁平時iPhone做得冇咁好嘅嘢就可以用Android機取代,喺芸芸咁多中價機入面,Raven決定入手SONY Xperia 10 III呢部今年4月推出嘅中價機,究竟評價係唔係真係好似坊間嘅Tech reviewer講到咁差呢?用多一排之後我再慢慢分享畀大家知!下面會同大家做一個簡單開箱,同簡單講番呢部Xperia 10 III用咗1日有咩即時感想.
Xperia 10 III 開箱
官方定價為HK$3,499,Raven入手正值減價活動,售價係HK$3,199,官方仲送多1年原廠保養同一個手機殼.而電話包裝盒入面嘅嘢相當簡單,就係電話一部,充電器一個,充電線一條,同埋一份冇咩內容嘅產品介紹,所有嘢都相當簡潔.當中跟機充電器只係提供7W嘅速度,而電話最快係支援18W快充,如果好介意速度可以考慮買其他品牌嘅GaN充電器.
Xperia 10 III 規格
除咗上面官方標明嘅規格,SONY智能手機最大賣點一定係娛樂體驗,而Xperia 10 III支援有線&無線嘅Hi-Res Audio,亦都有DSEE Ultimate技術提升有線&無線耳機嘅音質.唯一比較可惜係手機只有單喇叭,所以用喇叭播歌音量相對較細.
點解買SONY?
其實中階Android機嘅選擇真係好多,甚至兩千零蚊就買到規格更好嘅電話,好似小米(紅米, 黑鯊, Poco), Oppo(Realme, Oneplus), Vivo, Nokia(HMD代理咗), Motorola(Lenovo買咗), 數之不盡嘅大陸品牌,仲有之前出現過DNS送中嘅Samsung.但係為咗保障番自己少少安全,最後我可以做嘅選擇只係淨番SONY同Google,而SONY行貨一定用到香港5G,而Google水貨9成用唔到香港5G,所以長期用落嘅後備機最後就揀咗SONY最新推出嘅中階機款Xperia 10 III喇.
↓撳個廣告可以支持大兄台繼續寫作↓
入手1天後感覺
入手之前上lihkg見到話香港Firmware比起其他地方遲咗2次update,不過買番嚟之後嗰日就已經update到最新版本,Android安全更新都係8月,所以暫時都唔錯.(如果大家想知版本更新進度可以上https://xpericheck.com/XQ-BT52度check)
Xperia 10 III機面同機背都係用玻璃,只有邊框係先用上膠,手感上都唔錯,感覺比起金屬邊框嘅Xperia 1 III少啲冰冷感.不過如果戴咗手機殼,就可以完全無視.
重量方面,電話有4,500mAh都可以維持到169g重,比起iPhone 11 嘅194g真係明顯輕身.
螢幕用上21:9比例,而且係完整冇凹位或者穿窿,睇戲或者部份唔係16:9嘅Youtube片個視覺效果都唔錯,只係睇16:9嘅片時兩邊容易有大片黑畫面.打機方面,玩Call of Duty或者PUBG,可視範圍都真係好有優勢,兩邊睇多咗少少嘢,雖然冇90fps/120fps嘅螢幕更新率,但呢度都係好多機畀唔到嘅功能.
↓撳個廣告可以支持大兄台繼續寫作↓
如果要講部電話暫時最畀到surprise我嘅,就係Xperia 10 III嘅音質.電話支援TWS+藍芽連線,第一次可以將Nuarl N6 Pro左右兩邊耳機獨立連線,打機同睇片嘅延遲度比iPhone 11明顯減低,而且聽歌音質都明顯提升咗好多,用moov 24bit聽歌,無論人聲定樂器聲都清晰咗.
之後用多一排之後,希望可以再做一個詳細啲分享畀大家.


text:
「工作」
唔經唔覺,出咗嚟做嘢已經第十幾年.而除咗有七年時間係大公司,同七年時間創業,亦都試過係唔同大細嘅公司同團隊做過唔同嘅職位.不過自己就好似比較鍾意三四十人嘅團隊,因為不論效率同關係都比較好.雖然每個人都希望有一個自己嘅王國,係大公司嘅時候我都係.但係當你有好多人要管理嘅時候,其實每日嘅工作係處理人事多過實事.所以要組一個好嘅團隊係十分之難.
「團隊」
最誇張嘅時侯,自己要管理二百幾近三百人,仲要兼顧海外團隊嘅運作,出去見客兼顧問.講真有時都幾吃力,因為好少時間同自己嘅團隊交流,了解實質情況.當然你可以話放手俾下面做,但係有時唔理解基層團隊需要等問題,往往就影響工作同團隊表現嘅原因.所以你問我希唔希公司好大,我諗我會話量力而為.因為有時大未必係好事,反而專注質量同真正幫到客戶,得到認同,我覺得更緊要.
「理論」
仲記得以前有個老細同我講過一個比喻,如果你要管理團隊,你就應該係司機,因為你應該係帶領團隊去到目的地嗰個人.如果你一直只係坐係乘客果邊,你其實只係搭緊順風車,就算行錯路你只可以坐係度乜都做唔到.所以我鍾意揸私家車因為我要靈活同要變得快,但係如果我揸巴士嘅話,就好難話變就變.不過點都好,為自己嘅目標進發,做好自己,公司大唔大唔係一個成功與否嘅指標!


text:
我家姐中學時期已經因為失眠問題而要睇精神科,當時醫生話佢係神經衰弱,開左啲藥比佢
咁佢本身性格都比較內向,唔係好sociable,亦都有沉迷打機,個人好易暴躁
我地屋企人初初都冇為意佢精神問題愈來愈嚴重,甚至到左唔肯再睇醫生覆診既時候,我地都因為怕左佢,就由佢
點知佢病情就一直惡化,開始控制唔到自己會打屋企人,又有幻聽既跡象,成日會用手摀住耳,但問佢做咩咁,佢又話冇野.叫過佢好多次不如去睇醫生,佢都發脾氣.我地一直擔驚受怕,佢就好似一個計時炸彈咁,唔知會幾時爆.
直到上年,佢有迫害妄想既症狀,覺得有人跟蹤佢,屋企有cam有錄音偷拍我地一舉一動.我先覺得唔可以再繼續唔理,要搵醫護人員幫手,雖然佢反應好大好抗拒,但最後都有接受治療
而家佢唔會再冇啦啦暴躁,同埋冇胡言亂語,不過就唔主動講野,變到沉默寡言,好多時唔知佢諗緊咩...我諗個病都真係影響左佢好多...雖然有食藥已經改善好大,但都要辛苦媽咪要好似湊小朋友咁照顧佢,都唔知第時佢點算...
好嚴重喎 好彩佢有及早去接受治療
咁除咗食藥仲有冇啲咩可以幫到佢㗎?
其實屋企人有事 你同屋企人都有壓力 得
閒都要搵你哋覺得舒服既方法---抒發下啲負能量
如果唔係我驚你同屋企人都好會好易受到影響
你哋都要維持着一個好嘅身體先可以照顧到佢
最後希望你家姐情況會越嚟越好!
我地壓力真係好大...不過而家都已經叫做好過以前
現階段除左食藥, 都真係要靠佢自己唔好再諗埋一邊, 因為我地搵人開解佢佢都唔係好接受
我地都難調整心理狀態, 始終都好擔心佢
不過都已經盡量叫自己睇開啲, 真係當佢係小朋友咁囉暫時


text:
原子
原子(粵拼:jyun4 zi2)係一種粒子.喺保持住佢化學特性嘅條件之下,可以存在嘅最細粒子.
原子係由三種次原子粒子組成,即係質子,中子同電子.原子係化學入面幾個最基本嘅概念之一;化學作用入面原子嘅數量唔會變,係研究化學作用嗰陣嘅基本假設.
名稱[編輯]
原子嘅英文名係由希臘話轉化過嚟,原本意思係「唔可以再切分嘅」.早響公元前,古希臘哲學家就講過原子嘅概念.大約喺公元前450年,德謨克利特就創造咗「原子」呢個詞語,意思就係「不可切割」.
到咗17至18世紀,英國化學家道爾吞(John Dalton)提出過:對於某啲物質,唔可能通過化學手段而將佢繼續咁分解.當時重未有質子,中子等等嘅概念.一直到19世紀尾,物理學家開始發現原子嘅內部結構,由此證明原子並唔係唔能夠進一步切分.
結構[編輯]
原子係由三種次原子粒子組成,而呢啲粒子每樣有幾多就控制住粒原子嘅化學特性同埋核子特性:
質子同中子都係原子核嘅成員,合稱核子.中子有好強嘅核力,將原子核入面嘅質子綁埋一齊,防止佢哋因為同性相拒而散開.而電子就喺一團好似雲咁樣嘅電子殼入面,圍住個原子核飛來飛去.
唔同原子嘅分別主要係在於佢哋有唔同數量嘅電子,質子同埋中子.原子序數,即係一粒原子入面有幾多個質子,決定佢屬於邊隻元素.喺同一隻元素入面,中子嘅數量會唔同,而呢個數量嘅分別就係所謂同位素嘅概念.透過核聚變(nuclear fusion),核裂變(nuclear fission)同核衰變(radioactive decay),一款原子可以改變佢個原子核入面質子同埋中子嘅數量,變成另一款原子.而化學作用就會改變原子入面電子嘅數量,電子係三種粒子入面數量最易改變嘅.
如果一粒原子入面電子同質子數目一樣,咁佢就喺電荷上算係中性.如果一粒原子因為化學作用而多咗或者少咗電子,咁佢就變咗做一粒離子.通常原子送畀人嘅電子都係出自最外面嗰層電子殼;而收返來嘅電子都係多數會去最外層嘅電子殼.喺呢個基制之下,原子之間就可以傳送電子或者分享電子,造成共價鍵,離子鍵同金屬鍵.
分子係化合物入面最細而可以保留化學特性嘅粒子.大部分分子都有多過一粒原子,例如一個水分子由一粒氧原子同埋兩個氫原子組成.不過都有啲分子係得一粒原子,例如氦氣分子同埋其他惰性氣體嘅分子就得佢自己一粒原子.


text:
Day 7, 今日瞓到成十點幾先起身,可能早幾日玩得太多,搞到好累.搞得嚟出門口都十一二點,所以今日就將早餐同午餐變成一餐.
早幾日食唔到呢間嘢, 今日就再去拜會一下. 第一站去咗早餐研究所食,呢間嘢好多熟人嚟食,生意好好..而且呢間嘢都只係開半日, 大約兩點左右就關門. 我哋研究佢哋應該係搞藝術嘅人, 呢間嘢都係為咗糊口, 心中有團火係為咗搞藝術, 所以下午就會關門走人. 而且佢哋好有人情味, 店舖門口仲有一檔茶記專門手沖咖啡,茶檔啲熱水, 奶, 器材都係放係三明治店, 佢哋應該係同路人, 好朋友, 開三明治店, 唔賣嘢飲, 好朋友就開茶檔, 咁好自然就會有生意畀到朋友, 大家通力合作. 係台灣生活, 我估真係唔會太有壓力, 一間咁嘅三明治店, 一檔咁嘅茶檔, 都可以養活到自己, 又可以繼續為理想藝術而奮鬥, 真係好羨慕. 我哋坐係路邊,悠悠閒閒咁食咗一餐,好寫意.
食飽都成點幾,要快快去下一站,台北兒童遊樂園.主要都係畀蘇菲放電,妹妹就悶到瞓覺.裡面都好大, 好多機動遊戲, 好適合小朋友嚟玩, 因為遲嚟, 所以玩咗幾個遊戲之後已經入夜了, 玩到人哋收工,我哋就出返去東門站嘅永康牛肉麵食晚餐.呢度嘅牛肉,如果加上京鼎樓牛肉麵嘅湯底,咁就真係非常正.而家唔係話佢唔正,都好正!!
早餐研究所 店址: 台北市大安區復興南路一段122巷8-3號
台北兒童遊樂園 地址: 台北市士林區承德路五段55號
永康牛肉麵 店址: 台北市大安區金山南路二段31巷17號


text:
老婆去o左睇由 Warner Music 同 Smartone-Vodafone 聯合主辦o既 欣賞 GiGi 梁詠琪演唱會. 對上一次睇演唱會係睇陳奕迅o既拉闊音樂會, 呢兩次都係因為有朋友去唔到, 所以比o左張飛俾我o地.
因為本身對演唱會興趣唔大, 所以都好少會主動咁買飛入場. 記得人生中第一次睇演唱會係睇張學友, 又係免費飛, 係由於當時出 call 機, 咁o岩大抽獎抽中o左, 所以入場睇. 反而自己會買o既演唱會係李克勤同埋雪狼湖.
講返呢次演唱會, 由八點半正式開始, 到九點半散場, 個半鐘入面, 發覺自己對梁詠琪o既歌真係唔係咁熟, 枉我仲話係佢fans, 雖然未至到話會入fan club, 但係一有佢新碟, 都會拿拿聲去買, 但係居然o係其中一part, 林一峰估歌環節, o個五首歌, 我只係識得講出一首歌o既歌名, 其他歌, 只係可以話聽過, 但係真係唔記得歌名!!
加埋佢係呢個演唱會入面唱o既歌, 我最熟o既, 可以跟住唱o既, 居然係佢唱……..譚詠麟o既印象. 我係成首唱晒, 弊~~~ 暴露o左我年紀添!!! 其他歌, 係就係聽過, 但係真係跟唔到上口唱! 反而陳奕迅o個次就真係唱到… 咁究竟我係咪 gigi fans 呢?
今晚仲有一隊女子組合: 冰糖石路!! 你估下係有邊o的人??


text:
我地泰上老佛爺係2017年遇到好多案例,成日都聽到好多悲哀嘅婚姻問題,每一段故事,每一個細節,每一個對話,老佛爺都好用心咁聽.有好幾次,係客人走左之後,都忍唔住為佢地流幾滴眼淚.
老佛爺成日接觸各式各樣嘅客人,有啲係身心都好攰嘅老公,有啲係痛苦老婆又或者係壓抑嘅第三者.係每一個故事入面嘅每一個人,無論價值觀係點,老佛爺都明你地.
因為我地知道,有啲老公做軍人成日係外面做嘢,偷吃慣啦;有啲老公甚至都唔想返屋企,郁啲就又打又鬧,日嘈夜嘈;而身為老嘅,唔係成日係咁嘈就係慣性偷食.呢啲已經唔只係屋企嘅悲哀,仲係社會嘅無奈.
各式各樣嘅原因,例如係想要離婚但另一邉就唔係簽名;或者係財產根本好難分開,因為當初間屋同事業都係一齊努力出黎嘅.
呢啲,老佛爺都係聽係耳入面,痛係心裡面.所以盡可能幫到您地係我地由衷嘅願望,為嘅係您地嘅幸福,為嘅係你地嘅快樂,更係為左回饋呢個社會,呢個係老佛爺可以做到嘅事.
好多人係我地呢到問左之後,我地事後依然會繼續追蹤,根據好多配戴者嘅事後敘述,發現時常唔只係佩戴嘅人係彿牌法事入面感受到一股神奇嘅力量,又可以係成功佛堂呢邊得到唔停嘅關心同鼓勵,呢啲力量會令一切變得更好,更圓滿.
呢啲神奇嘅事又令我地更堅強咁面對瑣碎煩心嘅事,功效就自然顯現出黎.例如更快咁斬斷同現任嘅孽緣等等.
無論係邊種改善都係為左令我地嘅未來有更好嘅一個伴侶,無論係邊一位.
無論相遇有幾甜,過程點錯亂,最終都仲係想斬斷呢一場爛姻緣,爛婚姻.
老佛爺永遠都係呢到,成功佛堂永遠都係呢到,為左您我地願意永遠都係呢到,比您最美好嘅服務,令您嘅世界變得唔一樣.


text:
葡萄牙文
葡萄牙文(粵拼:pou4 tou4 ngaa4 man4*2;葡萄牙文:português),縮寫叫葡文.屬於印歐語系羅曼語族,發源自歐洲伊比利亞半島.喺全世界大概有2億7千萬使用者.除咗葡萄牙之外,重係巴西,安哥拉同莫桑比克等國家嘅官方語言.佢喺南美洲,南半球都係最普及嘅語言之一.佢係歐盟以及多個美洲同非洲國際組織嘅官方語言.
遍佈四個大洲嘅九個葡文國家組成咗葡萄牙文國家共同體,佢哋有共同嘅文化同歷史.共同體推廣葡文文化,政治外交上甚至教育,科技,健康等等領域都有合作.喺2005年嘅一次會議中,佢哋宣佈以5月5號為葡萄牙文文化日(葡文:Dia da Cultura Lusófona).
西班牙加利西亞嘅官方語言加利西亞文同葡萄牙文非常之相似,基本上可以互相理解,有人認為係同一隻語言,都有人認為係兩隻好接近嘅語言.而葡文同西班牙文就冇辦法完全互相理解.
響澳門特別行政區,有大概2%人口識講葡萄牙話,同時佢亦係澳門嘅官方語言之一.
土生葡文係一隻澳門嘅混合語,主要以葡文為基礎,有大量嘅馬拉話,粵語,英文等語言嘅借詞.喺澳門嘅歷史超過300年.由於澳門教育教授標準葡文,粵語同英文,忽視土生葡文,而家使用者已經剩返唔夠100人.佢同標準葡文有一定差異,比較難互相理解.
由於使用範圍遍佈全世界,所以都有好多本身唔係講葡文嘅國家都喺國內提供葡文教育,畀國民可以更容易接觸世界,尤其係喺南美巴西附近同一啲非洲國家.


text:
4大長老湊B記 3個行為令父母啞然失笑
現今有唔少家庭嘅父母都需要外出工作,將BB交畀4大長老照顧.但隨著歲月嘅過去,好多時老一輩已經將當初湊BB嘅細節忘記得一乾二淨,唯有靠自己嘅感覺或親朋好友嘅建議去湊B,好多時會做出一啲令父母哭笑不得嘅行為.
1.幫BB著多件衫
喺長輩眼中,BB都係「弱不禁風」嘅小小人類,無論係冬暖夏涼,只要摸到BB嘅手仔腳仔凍冰冰,就會直覺係BB凍,然後不停幫BB著衫蓋被,務求要將BB包到實一實,令BB唔再凍為止!事實上,BB嘅心臟同手腳嘅距離相比大人遠,所以手腳會容易冰冷.如果想知BB係咪真係凍,應該摸BB嘅後頸,如溫暖嘅話就表示BB體溫適中,太熱或太凍嘅話,就要適量幫BB加減衣服嘅數目.
2.咩都畀BB食
本著「有福同享」嘅精神,好多時長輩希望自己有得食,BB都有份食,所以會將自己嘅食物同BB「分甘同味」,或者特登買啲小朋友零食餵BB.本來係出於一片好意,但係可惜BB人仔細細,器官未完全發育成熟,腸胃非常敏感.加上長輩好多時唔清楚BB邊啲食物係食得,邊啲係唔食得,有機會令BB食完後輕則會消化不良,重則會食物敏感,甚至中毒.所以,有啲爸爸媽媽見到長輩餵小朋友食大人嘅食物都會特別緊張,但長輩就會覺得「洗唔洗咁呀?」,有時會令雙方鬧不快.
3.口話唔好成日抱BB,轉過頭自己走去抱
成日聽人講話如果BB一喊就抱,就會縱到BB成日扭抱,所以長輩都會教爸爸媽媽唔好成日抱BB.好多時爸爸媽媽聽到BB喊忍唔住想抱嗰陣都會被長輩訓話;但當狠心唔抱嗰陣,長輩轉過頭就衝去抱起BB,完全係「今天的我打倒昨日的我」,令爸爸媽媽大感錯愕!其實BB喊係代表佢有唔同嘅需要,有時可能係生理上嘅肚餓,濕片或唔舒服,有時就可能係覺得不安,害怕,需要安全感,照顧者應該盡量滿足BB,給予適當嘅擁抱安慰.
或者爸爸媽媽有時會對長輩呢啲「愛孫心切」嘅行為感到難以理解,但畢竟呢啲都係佢哋對孫表達愛同關懷嘅方法,如果唔會傷害到BB嘅不妨一笑之置,相反有機會傷害到BB嘅,盡量用佢哋理解到嘅方式同佢哋說明吖!
Text: Mami Editorial


text:
通渠請人通渠電話,荃灣24小時馬桶疏通廁所
新界區通渠通渠公司通渠 請人屋企管道堵咗點辦 一個電話上門解決管道疏通問題 24小時附近服務
廁所係居家生活中使用最頻繁嘅區域咗通渠 請人54485818,洗面刷牙洗澡都離唔開它通渠 請人54485818,喺我哋居家嘅生活中,好多人經常抱怨廁所下水道堵嘅問題,尤其係啱於長頭髮嘅妹子嚟說,經常掉頭髮,洗完澡就有得一坨頭髮堵喺地漏嗰裡,影響我哋正常嘅生活,真嘅係非常煩心嘅一件嘢.下面睇睇裝修師傅透漏嘅最實用嘅生活妙招.
我哋生活中一般常見嘅廁所下水道堵塞主要嘅原因和應啱嘅措施,一起睇睇吧!
1,頭髮造成嘅下水道堵塞:生活中,特別係女生嘅頭髮比較長,洗澡和洗頭嘅時候好容易掛喺下水道嘅內壁上,如果你冇有得及時嘅清理就會好容易造成堵塞.所以我哋洗澡洗頭之前一定要做好及時嘅防護,洗漱之後做好及時嘅清理,啱於每天梳頭時掉下嘅頭髮,也好及時嘅收拾一下,通渠 請人咁就唔會有得頭髮造成下水道嘅堵塞.
2,堅硬嘅嘢堵塞下水道:喺衛浴間裡好多嘅唔小心都會造成有得嘢嘅滑落,地漏蓋喺冇有得蓋好,就容易出現堅硬嘅嘢掉進下水道,造成下水道堵塞.關於解決方法,一般嘅係用鉤子直接鉤出堅硬嘅物嘢,如果還係唔行,得用吸塵器試一試.
除咗上面嘅兩種情況,也會有得其佢嘅原因導致下水道堵塞,喺呢度教你3個疏通小妙招.
妙招1:你得直接用屋企嘅拖把啱準下水道口,通渠 請人跟住放上半池子水,喺吸力和壓力嘅作用下,得直接疏通廁所嘅下水道.
妙招2:一般超市裡面有得專門嘅疏通劑,呢個啱於頭髮和紙巾造成嘅堵塞非常嘅有得效,並且唔會損害下水道管道,通渠 請人按照說明書,簡單又方便.
妙招3:用蘇打粉和醋發生化學反應嚟去除下水道嘅鹼垢,得好有得效嘅疏通下水道和鹼垢.新界區通渠通渠公司通渠 請人


text:
全世界都有騙子,唔一定只有中國有,香港都有,嚟到英國你都會遇到,所以外國月亮唔係一定圓嘅. 今次我遇到第二次詐騙電話. 第一次係啲詐騙電話錄音,一聽就係嗰啲乜嘢速遞包裹被扣留,叫我按 1 字轉駁去畀海關. 長期喺香港經過訓練,對呢類電話已經麻木到會自己作出反應,就係收線. 估唔到嚟到英國都收到呢啲咁嘅電話. 不過之後我又真係有啲擔心,因為咁啱真係上星期我有速遞嘢過嚟香港,呢個電話會唔會係堅嘅呢? 諗心一層,件貨真係有事,佢應該會再打畀我嘅,都收咗線,唔理啦! 一星期後我順利收到件貨,證明咗嗰個係詐騙電話嚟… 第二次詐騙電話就係銀行打嚟話我有筆數出現問題,問我有無碌過一筆 £32 左右嘅數? 當時一聽就下意識覺得呢個電話無問題. 點解我會咁諗? 事緣呢個電話之前大約兩星期左右,我收到過 HSBC Card Center 打嚟嘅電話,原因一樣係有筆古怪嘅數目要求扣數,所以 […]
Category: 談天說地
嚟咗英國六個月左右,都差唔多叫做 settle down 好晒,慢慢生活都重回正軌.但係始終呢度唔係香港,有啲嘢總係覺得差啲啲,有乜嘢覺得到而家仲未習慣或者適應,睇睇下面就知道. 英文 — 死症,真係需要時間去適應.耳仔其實已經習慣聽英文多過廣東話,但係聽,說能力真係差,幾時先可以搞得掂.而家日日都會睇幾篇英文 news 學多啲生字,有個科技網站 techradar 仲可以用聲音讀文章添,咁就可以試下自己聽唔聽得明白.點解唔用電影嚟學習聆聽嘅能力? 電影啲讀白實在太快,而且好多口音,真係幾難聽.聽呢個網站就可以不停咁 repeat 去聽,希望下半年我可以有進步啦! 奶茶 — 香港日日都飲一杯先返工,而家只可以用即沖奶茶粉,但點都係唔及香港茶餐廳嘅好飲.好多人話自己煲,呢個就真係要啲時間去研究下點做,上網都睇咗好多篇教人沖茶,茶葉可以去 M&S 買,基本上要沖嘅材料都可以英國買,不過最煩係要自己去 try,要搵日去沖幾杯,睇下點沖法可以符合到自己口味.
上次講到搵到間 Door to Door 嘅汽車維修公司幫沙沙妹修復返個傷口,格完價最平係呢間,就同撞到我條友講幾錢,佢都好爽快就過咗數畀我. 而我亦同師傅約時間整車,點知原來呢啲 Door to Door 服務係要你有一個好大嘅 Drive way 畀佢. 大佬,我邊有一個大 Drive way 呢? 影咗屋企後面條路畀佢睇,佢話太窄,唔夠空間整,跟手就話 cancel order.
喺香港揸咁耐車,都未試過畀人 hit & run,居然嚟到英國就試咗我嘅第一次.本身成日上 Facebook 嘅群組都聽講過英國好多偷車,好多 hybrid 車都畀人偷催化器,亦有好多 hit & run 事件,大家最好裝車 cam. 其實我都有帶車 cam 嚟,不過架車本身個點煙器實在放喺一個太奇怪嘅位置,所以都用唔著個車 cam.何況我個車 cam 都唔係 24
香港飲啤酒,通常都係出街同朋友食飯先飲,或者去卡拉 ok,酒吧飲多,間唔中一罐半罐就會喺屋企飲. 其實點解會飲啤酒,真係好飲? 苦,細個時會覺得咁苦,搞乜你哋鍾意飲.大個就會覺得有另一番味道. 成日聽人講外國飲酒好平,當然唔係講啤酒啦,佢哋係講飲威士忌,白蘭地呢啲. 以前睇電視,電影,都會見到好多鬼佬喜歡蒲吧飲啤酒. 香港蘭桂芳都係畀鬼佬飲啤酒,好多人都鍾意放工三五成群去嗰度飲返一兩杯. 以前大家都係叫喜力,生力,嘉士伯,但係好幾年前已經開始有手工精釀啤酒.如果你係劈酒,當然唔會揀呢啲手工啤,價錢太貴,真係劈到你荷包乾硬化呀! 要劈酒大家都會搵返啲平價啤酒,好似 Budweiser,Asahi,藍妹呢類. 本身喺香港以前都會買麒麟 KIRIN,札幌 Sapporo,後尾就買德國 ERDINGER 黑啤. 人真係會隨住年紀大而鍾意飲黑啤,Erdinger 黑啤就係我最喜歡嗰隻. 香港以前飲都係上面所講,同朋友去食飯,去卡拉OK 先會飲. 再唔係就係因為自己做到身水身汗,坐低飲杯啤酒解解熱,或者係沖好晒涼,坐低嘆冷氣飲啤酒嘆下.
香港街邊泊車好簡單,只要有咪錶位你就可以泊,最近一兩年仲可以用 App 畀錢,唔駛差唔多夠鐘嘅時候要跑返去入錶.不過香港最難係搵錶位,熱門地方分分鐘要等成 30 分鐘先可以等到位,唔好彩,運氣唔好嘅話,等一個鐘先有位都有可能. 香港錶位分咗私家車,電單車位,貨車位.錶位就分別有 30 分鐘,1 個鐘,2 個鐘.你可能會問,咁你點知邊啲位係幾多個鐘? 好簡單,你見咪錶柱位顏色就分到. 30 分鐘係黃色,1 個鐘係啡色,2 個鐘係藍色. 英國就比較複雜,可能我仲未習慣,所以暫時對我嚟講真係有啲煩.成日都要望清楚,跟住要諗一諗,究竟我可唔可喺呢度泊車嘅呢? 有時你泊低架車先見到原來啲泊位只限有 Permit 嘅住戶先可以泊,你又要上返車再搵泊車位. 英國每條街都有好多泊車位,但唔係個個泊車位都可以畀你泊.你要望清楚個指示牌,究竟呢度只限住戶泊,定係可以入錢泊車,定或係
今日終於試咗新錶位,不過都有少少烏龍嘢發生咗. 其實新咪錶同以前無乜分別,最特別係佢可以遙距入錶,今次終於可以試下.入錶都係揀返邊個泊位,揀泊幾耐,跟住再揀泊八達通定其他繳費方式,最後泊咭就完成.當然,你要先去下載入錶易呢個 APP ( Android 下載: https://play.google.com/store/apps/details?id=hktd.flowbirdapp.com&hl=zh_HK&gl=US ). 安裝完就打開個 APP,Scan 錶位個 QR Code,咁佢就會顯示而家你個泊位資料,錶位位置,泊車餘下時間,仲會提前十分鐘提一提你就嚟夠鐘,咁就唔驚會過時啦! 泊好車,入咗錶,咁就好安心去行街街,食飯飯.食飯尾段,就嚟夠鐘,諗住用個 APP 去遙距入錶,搞咗一大輪,居然唔得. 點解呀!! 搞乜鬼呀!! 頂,原來係要泊車時唔可以用八達通繳費,一定要用其他方式繳費先可以用到遙距入錶. 夠鐘入錶,唯有死死氣去入錶,今次我揀咗用
入伙到而家用咗六年嘅風扇燈終於都要退落嚟.一年前已經開始壞壞哋,成日都會整壞啲燈膽,風扇速度又調較唔到,仲要發出勁大嘅嘈音.忍受咗一輪,諗住今年續租時如果要搬先換,但係估唔到業主肯唔加咁多租,咁就唯有繼續住喺呢度啦!咁繼續住就要諗下換咗把風扇燈. 上淘寶搵咗輪,諗住搵把可以收埋扇葉嘅,但係睇極都覺得醜怪.又再搵下而家用緊咁上下嘅款,原來都已經唔興呢啲款.而家興 LED 圓罩款,搵咗一輪,終於搵咗把合眼緣,口碑都唔差嘅款式.睇介紹,LED 燈盤可以獨立更換,又可以語音操控,摩打嘅聲音好靜.當然,呢啲係佢哋嘅產品介紹啫.要再睇下啲用家口碑,口碑大部份都叫 OK.咁....好啦,咁啱有特價,落 order. 好快貨就到咗.今晚比較得閒,拿拿臨拆咗部舊風扇燈落嚟先.拆風扇都用咗成半個鐘有多,原來都咁鬼難拆.好,搞掂就裝新風扇燈.打開說明書,再跟住嚟組裝,首先接駁個遙控器,再裝個底盤上天花.弊,大鑊,個底盤嘅螺絲位同之前個天花螺絲位唔啱,咁點算.. 諗下諗下,去工具箱搵到個鑽嘴,度好位,跟手喺個底盤度鑽個窿,咁就可以裝上天花.大約前後用咗一個鐘,裝埋扇葉,LED 燈盤,終於搞掂. 好緊張,開燈儀式.一,二,三,OK,燈著,風扇轉動,大功告成.又真係幾靚,幾靜,風又大,燈都好光亮喎,不錯!
取消~取消~ Because of WUHAN 由於武漢肺炎, oh…. sorry, 根據世衛嘅命名, 應該係叫新冠病毒 (Coronavirus / COVID-19). 不過唔好意思, 我都係習慣叫武漢肺炎. 由於呢隻病毒, 搞到我今年嘅旅遊大計全部都亂晒, 亦都唔知幾時先可以去到旅行. 一隻可能係人工合成嘅病毒肆虐全球, 所有航班都取消, 各國都暫停非本地人入境, 有啲甚至唔畀旅客去嗰啲高危國家.
睇睇下 Facebook 無啦啦見到個廣告,show 咗個銀包出嚟,手多多去睇下,又見有特價,咁就發神經買咗.本身銀包用咗應該有十年,可能潛意識話要換,咁就當係送畀自己嘅聖誕禮物啦!希望都可以用到十年,靠你啦! 圖片取材自 www.koreastardaily.com


text:
發佈時間: 2022 年 06 月 23 日
今日我哋發佈咗 Krita 5.1.0 嘅第一個測試版本.Krita 5.1.0 帶嚟咗好多新功能呀!想知道完整嘅新功能清單嘅話,可以睇下仲未寫完嘅英文版發佈通告喎!
當然,仲有大量各項修正,效能提升,介面改進,連帶動畫功能都有啲改善.(不過動畫音效系統嘅大修趕唔切喺依個版本推出,要留俾 5.2 版本喇.)
如果你使用免安裝版:請注意,免安裝版仍然會同安裝版本共用設定檔同埋資源.如果想用免安裝版測試並回報 crash 嘅問題,請同時下載偵錯符號 (debug symbols).
注意:我哋依家唔再提供為 32 位元 Windows 建置嘅版本.
Linux 版本依家唔使再另外下載 G’Mic-Qt 外掛程式 AppImage.
注意:如果你用緊 macOS Sierra 或者 High Sierra,請睇下依段影片了解點樣執行開發者簽署嘅程式.
我哋提供嘅 ChomeOS 同 Android 版本仲係測試版本.依個版本或可能含有大量嘅 bug,而且仲有部份功能未能正常運作.由於使用者介面仲未改進好,軟件或者須要配合實體鍵盤先可以用到全部功能.Krita 唔啱俾 Android 智能電話用,只係啱平板電腦用,因為使用者介面嘅設計並未為細小嘅螢幕做最佳化.
第一時間收到 Krita 更新版本嘅資訊.你提供嘅電郵地址只會用作傳送新版 Krita 嘅發佈通知,並唔會作其他用途.


text:
(經驗分享)開咖啡店有咩要知?|開咖啡店心得Q&A系列 (一)|Eisen @ OneThird
「做好多嘢都可以好賺錢,唔一定要做咖啡.但做一樣鍾意嘅野只要營運到就足夠.如果你真係鍾意做一樣野,你只會越做越好.」
開咖啡店心得Q&A系列嘅第一彈訪問咗元朗隱世小店OneThird嘅店主Eisen! Eisen自細有個開咖啡店嘅夢想,累積多年咖啡知識終於喺元朗開咗精品咖啡店,依家OneThird開業就嚟兩年喇,一齊睇下佢有咩關於開咖啡店嘅心得同中伏位分享下啦!
#籌備
籌備呢間店用左幾耐?
如果係OneThird嘅話大概半年,但由細都大都好想開一間咖啡店,所以成個過程可以話係用咗10年,包括用時間學習有關咖啡嘅知識,去澳洲working holiday學沖咖啡甚至為咗設計自己嘅店而去學建築設計,咖啡烘焙等等……
用左幾多錢?
籌備
所需金額其實同你店舖嘅定位息息相關,如果以bar嘅形式做咖啡店嘅話大約3-40萬,小店形式嘅話大概6-70萬,高成本嘅約100萬內.而且有各方面嘅因素都可以形響你嘅預算,例如租金,器材,裝修等等.
租金
唔同地區有唔同價錢,如果係bar嘅形式最平可以萬5,小店形式人流較少嘅地區2萬5左右,但同樣規模喺商業區例如中環等地區可以上升到十幾萬.
裝修
裝修如果搵設計公司普遍都幾十萬,自己設計所以都慳咗唔少成本.
咖啡器材
其實咖啡器材佔幾多成本視乎你咖啡店嘅定位同想做咩類型嘅咖啡豆.
喺咖啡豆方面唔同質素嘅咖啡豆,成本可以差好遠,用嘅器材都會有唔同.
如果想做更多種類,所需嘅器材就會更多.
市面上咖啡機真係有好多款,有平有貴, 商用咖啡機低至兩萬,高至幾十萬,而磨豆機就由幾千到幾萬都有,主要都係睇你點揀.
建議:
唔好用高階家用咖啡機作商業用途,因為會相對冇咁穩定.當然你都可以選擇唔用咖啡機單做手沖咖啡,咁就可以節省咗一筆成本,但相對地需要有好嘅技術.
開店搞牌照會唔會有困難?
如果係申請大牌會比較繁複,但普遍咖啡店只需要用到小食牌,所以其實都唔太複雜.市面上有好多牌照顧問,如果喺呢方面有困難可以搵牌照顧問,佢地可以幫你處理好所有嘢,大概需要幾萬蚊.
喺比較偏遠嘅地方開咖啡店會唔會有困難?
其實本身香港飲咖啡嘅文化都唔係特別流行,有啲地區甚至好少人會飲咖啡,就好似元朗咁,喺OneThird開業前附近可能得一兩間咖啡店.所以我都花咗時間去調查下元朗人嘅生活節奏同飲食習慣,建議如果想開咖啡店嘅都可以花心思做多啲市場調查.
選址方面如果個地方偏僻嘅話客量就會少,但環境舒適.如果客量多同時環境又好嘅話租金就會比較貴,睇你點揀.
#其實做呢一行賺唔賺到錢?
其實做好多嘢都可以好賺錢,唔一定要做咖啡.但做一樣鍾意嘅野只要營運到就足夠.我係因為鍾意先做呢行,所以冇諗太多盈利.
香港咖啡店普遍要賺大錢嘅話係難,香港同外國唔同嘅係,香港咖啡文化啱啱先開始發展,而且香港租金成本高,人工低,相反外國相對租金成本低,人工高,而實際上兩者投入喺咖啡豆嘅成本係相約,變相喺香港營運咖啡店會相對困難.喺外國可能一兩個鐘已經賣到幾百杯咖啡,但香港一日賣到百幾杯都算多.
淨係做精品咖啡做唔做得住?
如果你真係鍾意做一樣野,你只會越做越好.就算淨係做一個咖啡bar,只要肯用心都會做得住,先唔好諗要賺大錢.
#依家咖啡師行情點
其實普遍香港咖啡師入行嘅時候人工大概1萬頭,上到管理層大概2萬幾,相比起外國嚟講係低.以澳洲為例,如果係咖啡師嘅話,一個鐘人工可以有澳幣20-30左右(折合約港幣100-200),但去到香港就可能50蚊左右.
其實依家咖啡店越嚟越多,搵工係唔難,最緊要唔好怕羞,勇敢啲入咖啡店問下佢哋請唔請人.
咖啡店請人會唔會好難?
咖啡店要請人其實都唔算難,依家有好多招聘平台,難嘅係搵到適合一齊工作嘅人.
#仲有咩tips比想開咖啡店嘅人?
合作伙伴
搵合作伙伴嘅時候要謹慎,唔好將自己所有資產all-in落去.其實開店搵合作伙伴或者員工唔難,但要搵到合適嘅人好睇緣份.
了解更多知識
如果想做好精品咖啡嘅話,最好花多啲時間了解更多有關咖啡嘅知識.
「營運咖啡店並唔係撳個制就出咖啡咁簡單,而係需要大量知識同技術,知識可以學,技術要練.」
OneThird網頁
IG @onethird.coffee
本篇內容在訪問後進行了多次整理,資料僅供參考,如有不足的地方,請多多包涵.
想創業開咖啡店但喺開戶口上有困難?
即刻睇睇eCup為你爭取嘅專屬開戶優惠!>>>開銀行戶口優惠<<<
開戶後如果想招聘人手,歡迎前往 >>>咖啡店職缺<<< 留低你嘅招聘訊息.


text:
《最美廣場容不下獨裁者》
最美廣場容不下獨裁者
西班牙大城小鎮,大都有一個Plaza Mayor,即係市中心嘅廣場.市集,展覽,旅客資訊站,甚至大家約人等人,都會喺呢度見到.Salamanca嘅巴羅克風格Plaza Mayor,號稱西班牙最靚,18世紀中期落成,同城內其他建築物一樣,通體用上省內特產Villamayor石建造,泛出柔和嘅淡黃色澤 [1],夜晚着燈之後更加係金光閃閃,真係靚到飛起.
廣場四邊以拱廊騎樓圍繞,除咗時裝店,市政廳,雪糕店,藥房之外,仲有屹立過百年嘅城內最老咖啡店Café Novelty.呢間名店唔止係文人雅士嘅聚腳地,就連美國前總統卡特都到訪過.天冷嘅時候入去坐低嗌杯朱古力連油炸鬼churros,真係暖入心㗎(因住辣口).
四邊騎樓總共88條支柱上,大部分刻有西班牙歷史名將,哲學家等偉人嘅圓形浮雕頭像,但係獨裁者佛朗哥躋身歷代國王一列(圖一),就有唔少人覺得唔順眼.2017年6月,工人按市政府決定,拆除圓章,結束佛朗哥喺廣場上80年嘅存在.
呢度亦都係全世界最早慶祝新年嘅地方(好似係)—— 講緊Salamanca獨有嘅「大學除夕」Nochevieja Universitaria.每年上學期尾二個禮拜四晚(通常係12月第二個星期四),呢度都會化身超級派對 (#fiesta) 場地,全場逼爆狂歡倒數「新年」,連踏正午夜要食12粒提子嘅習俗都做足.兩間大學生員眾多,但聖誕新年個個返鄉下,冇得一齊慶祝好可惜,而且年尾流流成個大學城冇厘狂野青春氣氛,都好似講唔過去,所以趁未放假提早慶祝,以假亂真.不過如果你問我呢就,又逼又嘈,老人家表示以後不鳥.
圖二:露天音樂會及夜景
圖三:好天嗰時啲人直頭喺度野餐曬太陽
[1] 見《西班牙中部的色澤》
文中外語為西班牙文
如果鍾意呢篇文,請你CLS支持 🙂
逢星期三,星期日更新,敬請大大力追post :0)


text:
#ParentLicenses1878
話說有個阿媽真係令我大開眼界,不過其實我唔肯定係阿媽定婆婆定嫲嫲,因為佢年紀似係比較大,我叫佢為A媽先
當我等緊接阿女落堂時,呢位A媽湊住一個應該3-4歲嘅A男仔等上堂.我對呢個A男仔印象深,一來佢係混血,二來A媽成日未等啲人出晒嚟,而且課室未ready,就即刻俾A仔入去,搞到情況混亂重聲大大,所以我好留意佢
咁呢日我女嗰班仲未放,咁呢個A男仔見到佢一齊上堂嘅男仔B(應該同A男差唔多大),個A男一見B男就即刻推男仔B.B男開頭無理,但俾人推多兩下就還手,呢個時候B媽咪(大肚)就嘗試分開佢哋
A媽:「唔好分開佢哋,由佢哋打」
我當時即刻黑人問號,搞咩呀?
B媽無聽從A媽所講,分開咗佢哋,然後拖B仔行埋一邊
未幾,個A男又行去推推撞撞,B媽又再阻止.呢個時候A媽又出聲
A媽:「A仔只不過玩啫」
但今次B媽就不甘示弱:「A男會叉B男頸,咁玩係唔得喎」
就係呢個時候,A男打咗B男一巴,B男還手,打返A男一巴
呢個A媽真係唔話得,A媽一句都無教過A男,重隨即放話:「一人一巴好啱數」
B媽抱起自己個仔,唔俾A男再行近,但A媽仍然無阻止A仔行近人哋.全場人士都等緊A媽拉返A男,點知A媽無拉返不特止,重講咗句震驚了全場人
A媽竟然話:「我要B媽之後轉跳舞班,我唔想我個仔同B一班!」
B媽斷然拒絕
如果我係B媽實爆佢,呢啲人唔屌唔化,咁撚野蠻
其實我哋呢班旁觀者都想幫B媽,但見B媽好冷靜,我哋驚加把口反而會搞大件事,搞到大肚婆心情差
冇幾耐我女就落堂,佢哋就入去上堂,我聽到B媽要求陪B仔上跳舞,應該係想睇實啲,不過就唔知B媽之後重會唔會上堂喇
男仔鍾意打架好平常,但一句「我仔係玩」就大晒,咁家長就無責任叫停?重要唔同人哋個仔上堂?睇嚟呢啲野蠻阿媽唔覺得自己有問題,因為佢哋唔會理其他人
如果個個阿媽都係好似A媽咁,香港真係凶多吉少,各位家長加油呀!
圖片來源@宮心計
讀者投稿@95734


text:
最新隔空溶脂價錢,你必須知道的事情
如果你啱啱開始去比較不同減肥療程時候,好多時第一個反應就係去比較隔空溶脂價錢.但其實對專家嚟講,價錢唔係第一考慮因素.安全性,效果,與及總成本等等先至係最優先考慮,其實都係需要去諗清楚,搵足夠資料先至開始做!
你以為隔空溶脂價錢平一定好?其實市面上有好多做咗好多次平價隔空溶脂,但係效果唔明顯嘅個案,網上都有好多分享!呢啲未必係因為個機器嘅問題,更多時候係因為美容院操作嘅問題.有意無意之間令到你嘅療程拖長,如果去錯地方大把人做幾十次都冇分別.單次收費可能會好平,但係你要做好多次先有成果,或者做完都係冇成果,呢啲問題就一定要防備.
相比起價錢平或者價錢貴,更為值得大家優先去考慮嘅就係相關機構本身嘅聲譽.係咪一間正當經營嘅醫美診所,或者美容院.正當由良好操守嘅機構,其實係會為客人著想諗到一個最適合而且價錢最合理嘅方案.
相反如果立心不良或者係一啲操守極低嘅美容中心,就會用盡方法去搵錢之餘,亦都唔會真正為你帶來乜嘢成果.佢使用正牌正廠機器都好,都有辦法開到最細,令到你每一次去都冇乜效果.人哋可能兩個月已經完成嘅嘢,你搞半年都未完成.雖然表面上單次價錢可能會平,但係做落總成本就大幅增加, 買貴咗好多.
而家就會獲得一講解一下究竟大中小型嘅機構提供嘅隔空溶脂服務,喺質素,安全性與及效果方面,有乜嘢唔同,點樣先至叫做價錢抵性價比高? 你自己現時預算有適合購買邊一類型嘅療程呢?以下就會為大家詳細教學講解.
大集團隔空溶脂價錢
以前喺冇得揀嘅年代,要做隔空溶脂多數都要搵大型嘅醫學美容集團,上市公司或者係一啲大型嘅集團式美容院等等,呢類型大規模公司所提供嘅隔空溶脂,無論係以前定係而家,價錢其實都偏貴.好多大型嘅美容診所,乜乜站乜乜堂乜乜medical等大型醫學美容集團到而家為止,都冇調低收費, 雖然市面上係多咗好多選擇,亦都多咗好多平價選項,但係基本上呢類型公司仍然用緊五年前甚至十年前嘅價錢作為參考!即係比起市場價錢貴咗好多!
價錢貴其實都算.最大嘅問題係呢類型嘅大型黑乜乜係好鍾意hard sell,基本上上到去係唔可以安安靜靜咁樣完成療程.每一次都要不停去叫客人再加錢再買嘢,而且預約都唔係咁容易.經常都有人投訴話畀咗錢之後book唔到!總之個經營模式同埋理念,就唔係太尊重消費者.呢類型舊式機構嘅煩膠銷售方式,其實都幾令人反感.
大型醫學美容集團有少少優勢嘅地方,在於佢有批發購買優勢.通常一個大型嘅中心都有幾部相同類型嘅機器如果好彩嘅話要book都唔係完全book唔到,就係睇過顧問畀唔畀你預約咁解.
大集團隔空溶脂價錢:大約$30,000-$60,000,未計算其他需要額外支付嘅療程費用以及其他upsell服務等等,真正埋單價錢,其實難以估算.
大型機構隔空溶脂優點:多數使用正版機器
大型機構隔空溶脂缺點:價錢明顯高過市場收費,性價比比較低.經常出現有hard sell,不良銷售方式,與及難以預約等等問題.
大型機構可供選擇機器種類:E-magstorm, Emsculpt, Eximia HR77, Young In, Coolsculpting, Coolshaping 2, ABAS FIT
中型醫美診所/有質素美容院隔空溶脂價錢
以前係冇得揀嘅年代,要做隔空溶脂呢類型成本比較高嘅減肥機,消費者就基本上要硬食.因為係得呢類型嘅大機構先有靚機使用. 但現時已經進步咗好多.好多中型規模嘅美容診所或者高級少少嘅美容院,都有提供隔空溶脂服務.而且價錢亦都唔係好似大集團咁樣企硬十年前嘅貴價錢.好多中型機構所提供嘅隔空溶脂價錢,其實都幾合理.
中價錢嘅醫學美容診所,或者一啲中型規模嘅美容院,其實就係一個比較好嘅選擇.因為佢係集合咗大型美容院靚機/外國貴機嘅優點,而且客戶服務比較好,冇上市公司嗰種瘋狂hard sell逼迫客人,仲要價錢貴嘅手法. 通常比較好嘅中型機構,會集中喺港島區一線地域嘅高級商業大廈,例如中環或者係尖沙咀比較好嘅大廈.
中型醫美診所隔空溶脂價錢:大約$10,000-$30,000
中型醫美診所隔空溶脂優點:多數使用正版機器
中型醫美診所隔空溶脂缺點:冇咁多電視廣告知名度比較低,消費者需要自行發掘比較
中型醫美診所可供選擇機器種類:Winback, Exilis Ultra 360, UltraShape, Magic Polar RF, E-magstorm, Emsculpt, Eximia HR77, Young In, Coolsculpting, Coolshaping 2, ABAS FIT, Magic Pot, Theranova
小店或者單次收費隔空溶脂價錢對於一啲標榜價錢好低嘅所謂嘅網紅小店或者單次收費美容中心,做落你就知其實好多問題.
正如一個男人第一次約會就帶你去食兩餸飯,你生日嘅時候佢就帶你去食M記,再去旺角中心買條淘寶手鏈畀你. 作為一個女人.你就咩感受呢?你會唔會覺得佢係一個值得你付託終生嘅人?
所有嘢都係廉價,所有嘢都係低質素,你自己都知道呢個男人可以提供畀你嘅生活質素始終都唔會太好.
追求生活質素其實真係無可厚非.美容纖體同拍拖一樣,都係一種享受.唔係叫你每日都要餐餐去fine dining,但係最少特別日子都要有啲誠意都要對自己好啲!去呢啲標榜低價錢嘅『美容兩餸飯』其實都係糟蹋自己,即使去食完兩餸飯可能個肚真係飽啲,但係唔會令你開心咗,亦都唔會覺得過程好享受.
好多低價錢嘅美容院其實質素真係有少少問題,無論係員工訓練,機器保養,機器選擇,甚至衛生程度等等,其實都係會有啲唔同.舉個例就好似你去嗰啲單剪嘅平價髮型屋一樣,都係有幫你剪頭髮,但係就冇一個完整嘅洗頭,護髮,造型同埋頭皮護理步驟.而且好似好多單剪,嗰啲師傅來來去去,次次去都唔同人!上次嗰個好似做得幾好,今次就已經唔響到做!今次去到又搵一個返咗工兩日嘅人幫你.價錢低就有咁嘅問題,無論係買方定係賣方都係視之為一個低價錢的交易,冇任何承諾,亦都冇乜將來.大家都係好純粹低金錢交易!老實講兩餸飯都可能比較呢類型嘅單次收費或者平價美容院穩定,起碼兩餸飯每次都有同一堆餸菜選擇,但呢啲標榜低價錢嘅美容美髮,其實就真係靠運氣撞彩,有時好有時唔好.
你去做美容,點解會選擇一啲冇任何承諾,冇任何長遠關係嘅公司?呢對你嚟講就係咪真係最有利呢?剪髮你都唔想,何況高能量做機減肥?
另外講講好多所謂單次收費美容中心或者小店專門用虛假前後圖欺騙消費者嘅做法. 有冇發覺愈係名不經傳嘅地方就越係鍾意出好多前後圖?呢度真係要好小心因為之前都見過好多其實係網上偷人哋嘅圖片.亦都有好多只係直接使用廠商所提供嘅例子圖.唔代表真係去到嘅時候 有分別.何況你用個常理去推測都知道,話明係單次收費,或者係唔需要買療程,有幾多人真係咁神心返去每次做,而公司咁有恆心咁記得每一次都幫嗰一位客戶影相呢? 你自己去做嘅時候都冇人同你影相啦. 有啲嘢講到明就無謂,你自己去推理一下就知道發生乜事. 好多嘢都係睇過就算唔需要太過深究,唔好人哋講乜你都信.
首先隔空溶脂係 需要專業知識去操作,無論係員工培訓或者係操作嘅方式等等,其實都有要求.
小店或者單次收費隔空溶脂價錢: 試做價錢可以低至$100,或者全月任做(不明機器/盜版/二手三手機器)
小店或者單次收費隔空溶脂優點:冇
小店或者單次收費隔空溶脂缺點:機器來源不明,好多係內地大陸,亦都包含大量假貨山寨貨, 海關之前已經作出一系列拘捕行動,但仍然無法杜絕盜版減肥機情況
小店或者單次收費可供選擇機器種類:Onda,大陸機 HIEMT系列
隔空溶脂邊間好?
根據過往慣例以下就係做機減肥,隔空溶脂排名比較:
首選:中型醫美診所/有質素美容院
次選: 大型醫學美容集團
不建議:單次收費美容中心或者小店
有咗以上詳細分析相信大家都有少少概念,知道中型嘅機構會係最適合進行隔空溶脂嘅地方,但係其實除咗選擇正確機構,選擇去使用邊一類型嘅隔空溶脂機一樣會影響最終減肥結果所以當你去比較隔空溶脂邊間好嘅時候,除咗選擇美容中心嘅規模亦都要留意返使用機器嘅質素.
隔空溶脂其實唔係淨係止一部機器.隔空溶脂係一個廣泛嘅技術,市面上有各種不同嘅隔空溶脂機,比較常見就會係以下呢幾種:
- 射頻隔空溶脂:BTL Vanquish Me, Lutronics EnCurve, Meridam
- 微波隔空溶脂:Young In
- 電磁波隔空溶脂:E-Magstorm, Emsculpt
來自英國嘅BTL Vanquish與及來自南韓嘅Lutronics EnCurve,可以話係比較早期嘅隔空溶脂機器,過去幾年香港見得比較多嘅就會係呢兩部. 如果講比較近期推出市面嘅,就係微波隔空溶脂Young In.
隔空溶脂廣告與真相:女明星代言人VS 普通人嘅分別
啱啱開始做機減肥,同埋已經係做機減肥專家,有番咁上下經驗嘅人,適合嘅地方其實亦都唔同,所以如果想繼續了解點樣買先至會係最抵,就請你繼續睇落去.
好多人選擇美容中心或者係醫美診所嘅時候,就好鍾意參考究竟明星係去邊幾間!冇錯好多一線嘅明星都會去一啲中環或者高級少少嘅美容院執靚自己,但係佢哋嘅選擇,未必真係完全啱你.尤其係如果你自己本身喺時間上或者預算上面唔係明星級數嘅時候,你盲目去跟明星買佢哋用緊嘅產品,其實分分鐘會畀多咗好多錢!
你見到好多明星都有贊助或者本身體代言人, 但係啱佢哋,唔代表啱你!盲目跟風只會令你帶來損失.
好多靚女明星做隔空溶脂,其實係佢哋整體纖體嘅一部分,亦都可以話係一個相當細嘅部分.佢哋係有自己嘅私人PT教練,私人瑜珈導師,甚至偷偷地打減肥針溶脂針等等.另外你見到嗰啲女明星拍纖體廣告係非常之纖瘦但佢哋唔食嘢你又知唔知道?一日可能淨係食一個蘋果,你自己又係咪做得到呢?
就算女明星去做機減肥,其實亦都有好多唔同機器畀佢揀.表面上好多女明星可能表面上係代言一部機器,但係其實私底下做緊十幾部不同牌子嘅減肥纖體機器!平時仲有大把空閒時間去做按摩,與及紮肚收緊,再加埋影相嘅時候P下圖,先至會有咁出眾嘅減肥效果.你作為一個普通消費者,行埋去如果要逐樣逐樣買嘅話,真係買到你窮,都未見到女明星嗰種效果.
所以嗰啲明星代言人係作為參考可以,但係就唔好諗住可以真係代替一個良好嘅減肥計劃!
如果作為普通人想要有明星般嘅減肥效果,但係又唔想花費大筆金錢嘅話,可以下呢幾個方法就絕對幫到你,快啲寫低!
- 選擇可以提供不同嘅減肥機器嘅組合的療程(多機器多效果類型療程,例如熱光溶脂), 令到你都好似明星咁樣有多部機器選擇,有最大成功機會,而唔需要需要額外畀錢
- 自己注意飲食,就算自己唔去節食,都唔好過量進食
- 時刻保持體溫溫度溫暖,唔好令自己出現虛寒狀態
- 定期適量嘅運動
- 參考一啲營養師設計嘅餐單.好多網上都有免費嘅資料可以參考.另外亦都有部分市面上嘅減肥療程,其實已經包括營養師設計嘅減肥補充品,令到你可以一方面做機減肥,另外一面就通過營養師減肥補充品去加快排走毒素與,及阻隔脂肪積聚.
如果有興趣深入了解香港最新隔空溶脂價錢,了解自己係咪適合進行療程,可以先whatsapp’免費諮詢:https://bit.ly/2EdcPRJ


text:
丨舊Tee編織機丨
Knowhere x 認真做無聊事 展品介紹 II
呢件係咁耐以嚟,遇到最多挫折嘅一件作品!orz
–
話說幾個月前見到 嘉道理農場介紹由義工手織嘅毛冷雀巢,先知道原來受傷嘅雀B,係康復過程中好需要呢啲又保暖又軟綿綿嘅雀巢代替品.(原post我放左係comment度~)見到毛冷雀巢嘅質感同t-shirt布料好似,唔知道可唔可以用舊tee剪開嚟編織呢?手殘嘅我 (針對軟綿綿嘅物料),由細到大對編織都無興趣,學極都織唔好;到讀fashion design嘅時候,上親knitwear 堂都會整壞部手搖針織機……非常氣餒.有見及此,今次就試下面對自己嘅失敗,親手整部編織機!目標係令大家就算唔識織野,都可以將舊tee改造~
–
研究過程真係下刪一萬字,編織機嘅結構係我做過最複雜嘅一個,試到第三個prototype 先成功令轉盤順暢運作,連支織針嘅設計同物料都改過好幾次 (大叫),不停懷疑人生!今次展出嘅呢個 3rd prototype 仍然有需要改良嘅地方,所以好抱歉展覽期間唔能夠比大家試玩.
–
嚟緊我會繼續改良編織機,希望除左雀巢之外,能夠用舊tee 織出更多唔同類型嘅野啦~!
舊Tee編織機 old t-shirt knitting machine
丨舊Tee編織機丨


text:
最近鬼咁火紅嘅商品-珪藻土地墊,已經成為大家團購嘅新目標,睇定佢嘅吸水力強大嘅特點,業者除咗做地墊,都好多廠商將佢做為杯墊,比起普遍嘅矽膠杯墊看似功用性更高,然而你知唔知呢個珪藻土背後嘅吸水原理究竟係點啊?今日就畀小編嚟同大家解說.
市面上睇到嘅珪藻土,矽藻土,矽藻土,其實都係只同一樣嘢,而佢屬於一種天然物質,因為生長速度快,係大量生長又死亡之後,細胞壁們會形成沉積岩,呢個就係我哋熟悉嘅珪藻土.而呢天然物質嘅最大嘅特色就係多孔隙,吸走快蒸發都快,呢個就係矽藻土擁有強力吸水嘅主因.近年嚟都好多建商會使用珪藻土做為建材,事關孔隙間大又充滿住空氣,相較於同樣厚度嘅紅毛泥,矽藻土嘅隔音效果,隔熱都唔輸畀佢.
除此之外除臭都係珪藻土嘅一大特色,咁咪好多公司禮品鍾意揀尼個材質作為原料羅.同竹炭,咖啡渣嘅原理一樣,多孔隙嘅緣故所以可以吸附異味,同時間都可以去到隔嘅效果,講到抗菌嘅地方,好多業者都係包裝上標註可防黴抗菌,然而珪藻土主要嘅成分係二氧化矽,長時間保持潮濕嘅情況下細菌當然會較易生長,即便可以趕保持乾燥,都唔保證唔會發生發霉跟細菌滋長.
最後關於珪藻土嘅保養方式,建議係唔好經常清洗,如果要清潔嘅話,使用清水並逃過使用清潔劑同擺係太陽底曬,對於自然物質嚟講,清潔劑嘅內容物易造成結構破壞,令吸水力大幅嘅下降.
睇到呢邊你係咪對珪藻土有一定嘅概念,下次當你係揀公司禮品時,會清楚每樣產品嘅內容,無論係矽膠杯墊,PVC材質嘅攝鐵,珪藻土地墊等,成本,梗係一大考量,唔同嘅材質有唔同嘅利弊,而最重要嘅係:乜嘢先係岩你嘅需求.


text:
北海道,東北
北海道連日本人都嚮往嘅度假地區.如果講到滑雪場嘅特色,就非輕飄飄嘅粉雪莫屬.除咗玩雪之外,呢到嘅魅力仲有「海鮮美食」.包含三文魚卵,毛蟹同蠔等,令人想品嘗冬季嘅時令美味.
青森縣呢到有可以體驗白雪隨風飛舞嘅「地吹雪」之旅,以及車廂内設有復古暖爐嘅冬季限定觀光列車「暖爐列車」等,可親身體驗代表日本大雪地區嘅獨有經歷.世界遺産「白神山地」亦喺縣內.
岩手縣以世界遺産「平泉中尊寺」聞名.除咗雪上休閒活動之外,冬天特有嘅樂趣就係「猊鼻溪」嘅暖桌小船.將身體窩係溫暖嘅暖桌入面,欣賞住白雪堆積嘅絕景,簡直係最正嘅奢侈體驗!影起相嚟效果都一流.
宮城縣喺縣內嘅滑雪場內就可睇到「樹冰(snow monster)」.呢到嘅魅力就係喺簡潔嘅地區内,都可以享受到溫泉,購物同當地美食.最近逐漸成為日本年輕人潮流嘅傳統工藝品「木芥子」就最適合買來做手信啦!
秋田縣Akita
山形縣知名滑雪場「藏王」內,可以睇到冬天專屬嘅夢幻風景「樹冰(snow monster)」.縣内仲有傳聞係作為「千與千尋」嘅舞台,影相十分上鏡嘅「銀山溫泉」𠻹.
福島縣有直達東京嘅巴士,可輕鬆來往♪雪質超靚,可親身體驗軟綿綿嘅特級粉雪.仲有好多好似擁有牛奶溫泉嘅「土湯溫泉」同茅草屋頂林立嘅「大内宿」等內行人中意嘅景點.
關東,甲信越
栃木縣Tochigi
群馬縣匯集草津,伊香保,四萬,水上…等日本人都中意嘅名溫泉!仲有好多可以隨時隨地去浸嘅溫泉,係玩完雪之後,建議你嚟浸返個溫泉,舒緩身心.鄰近東京亦係呢到嘅魅力之一.
埼玉縣Saitama
新潟縣日本頂級知名嘅稻米產地,同時日本酒嘅釀造都好旺盛.而日本海果邊係知名嘅漁場,經常可捕獲三文魚同高級嘅赤鯥魚,非常推薦為食嘅人嚟呢到!滑雪場亦十分多樣化,無論係一家大細,定係滑雪高手都可以搵到適合自己嘅場地.
山梨縣從東京出發單程只需2小時就可抵達係呢到嘅魅力.除咗雪地活動之外,喺富士山腳下嘅「富士五湖」之一,「山中湖」到釣西太公魚都好受旅客歡迎.呢到亦係葡萄産地,出名嘅釀酒廠亦分布喺到.
長野縣從名牌區「白馬」到購物天堂「輕井澤」,擁有各種樣貌,日本具代表性嘅滑雪度假村.由於水質乾淨清澈,因此蕎麥成為呢到嘅名產.世界聞名嘅「雪猴」出沒嘅地獄谷野猿公苑亦係縣內.
北陸,東海,關西
富山縣富山縣擁有被譽為全球最靚嘅Starbucks分店,及好多食過一次就難以遺忘嘅美味,例如要係當地先可以捕獲嘅夢幻白蝦,肉質肥美嘅油甘魚,適合送酒嘅螢火魷魚等.
石川縣石川縣首推日本海新鮮海鮮,當地高級嘅蔬菜品牌「加賀蔬菜」亦好出名.縣中心的金澤市內就因金澤城,兼六園,武家屋敷,茶屋街等地方而顯得古意盎然.
福井縣福井縣為日本首屈一指嘅恐龍化石考古之地,擁有全球最大嘅恐龍博物館.而當地出名嘅冬季美食係「越前螃蟹」,每年只開放漁民喺11月6日~3月下旬期間捕漁,因此有好多日本人專門前往品嚐螃蟹.
岐阜縣世界遺産「白川鄉」位於本縣.合掌式建築嘅屋頂積着靄靄白雪,呢幅冬季絕景簡直令人屏息.美食方面就以飛驒牛同埋飛驒高山嘅高山拉麵出名.仲有獲選為日本三大名泉嘅名溫泉「下呂溫泉」𠻹.
静岡縣Shizuoka
愛知縣Aichi
三重縣三重縣係伊勢志摩峰會多次召開嘅地方.當中有適合閒情散步嘅日本頭號能量景點「伊勢神宮」同周邊街道,因冬季彩燈而膾炙人口嘅「名花之里」等等,皆為當地嘅觀光勝地.特色美食就有馳名嘅和牛「松阪牛」.
滋賀縣因為位於京都隔離,所以可配搭埋京都旅遊嘅組合.除咗滑雪場以外嘅景點,就係位於縣內日本最大嘅湖泊「琵琶湖」.我哋推薦你租架單車周遊湖畔.
兵庫縣呢到係享譽國際嘅「神戸牛肉」産地!縣內嘅滑雪場好適合全家旅遊嘅旅客,帶小朋友嚟玩雪就最啱啦.除咗雪地活動之外,仲有「有馬溫泉」同「城崎溫泉」等可以係街邊漫步嘅溫泉地都好受歡迎.
奈良縣Nara
中國,四國,九州
鳥取縣鳥取縣係可以騎駱駝,欣賞砂丘絕景嘅特別觀光區.該區也先後為《鬼太郎》作者水木茂先生,《名偵探柯南》作者青山剛昌先生等當地出身嘅暢銷漫畫家們成立紀念博物館.縣內出名嘅溫泉「三朝溫泉街」則設有即日來回嘅溫泉設施,提供旅客享受豐富嘅溫泉之旅.
島根縣島根縣內有以結姻緣為名嘅聖地「出雲大社」;中心部嘅松江市以松江城坐鎮,推薦搭船遊覽城池堀川;距離松江市唔遠嘅「玉造溫泉」則以美肌溫泉而聞名.
岡山縣岡山縣擁有多元化魅力,如「倉敷」地區保留咗好多日本傳統風格嘅店鋪同建築物,「兒島」地區則被稱為牛仔褲聖地.當地嘅美食都十分豐富,例如係炸豬排飯上淋上多明格拉斯醬嘅「多蜜豬排丼」,以味噌為醬汁基礎嘅蒜山炒麵等.
廣島縣廣島的介紹
德島縣Tokushima
香川縣Kagawa
愛媛縣Ehime
佐賀縣佐賀縣內有「武雄」,「嬉野」兩間美肌溫泉,嬉野溫泉仲有可供旅客化身為忍者嘅主題樂園「元祖忍者村肥前夢街道」,適合親子同樂.從隔離福岡縣乘搭巴士或電車往返都十分方便快捷.
大分縣Oita


text:
近幾日同事談論呢個話題:「究竟日文要讀到咩level先可以同日本人溝通呢?N1係咪已經夠呢?N幾先可以溝到女呢?」佢指嘅「溝通」係話日常對話,唔係得你講,仲要聽得明對方講,可以一來一回,有問有答,閒話家常嗰種.
如果你係嚟搵嘢做,除非走去上野同池袋做中華料理,否則一般office工唔使諗,N2, N1走唔甩,呢個唔係溝唔溝通到嘅問題,係入場劵嘅問題,就算間公司想開拓華人市場,淨係對華人客,但對內點都係要用日文(中國人公司就冇嘢好講啦),如果唔係講搵工,淨係講溝通,讀到N幾其實並唔係重點.
我識得唔止一個人係讀到N1, N2,考晒試有晒證書,不過同日本人溝通嘅時候會窒晒Q或者轉唔切,人哋講得快啲就要load好耐先消化到,最終聽到又未必答到,答得一句亦未必接到第二句,睇書睇劇睇字ok,交流唔ok.
然後我細佬係N3,日語流暢完全冇問題,講公事又得,講私事又得,去餐廳,銀行,區役所樣樣都得,講鹹嘢又得,最大分別係我細佬有個日本老婆,日日都用日文溝通,佢又晚晚畀老婆鬧,所以思維嘅轉換上好純熟.(Btw,佢老婆運用廣東話粗口亦好好,擺位準確無誤.)
所以「日文要讀到咩level先可以同日本人溝通」呢個問題,N幾只係一張入場劵,等同香港好多時搵工要求大學畢業,佢都係要你一張沙紙,但係大學畢業係咪特別叻同特別做到嘢呢?相信呢個答案大家心中有數.
咁係唔係讀完都冇用呀?又唔係,有得讀梗係讀,跟住個教程去讀,你將來嘅日文會更加正宗,運用方面亦會更易了解,特別係你想去日本工作或者發展,最好梗係畀心機讀日文啦,不過日常同人溝通嘅關鍵其實係講多啲,而唔係拘泥於乜嘢level.
同樣嘅道理放喺其他語言都一樣,銀行工政府工,按照標準應該要大學畢業,而我嚟到日本之後發覺銀行同政府部門嘅日本人英文反而最差.
之前都有提過,銀行呢啲嘢喺日本睇地區,聽人講六本木同銀座嗰度嘅銀行職員英文好好,但其實日本開銀行戶口係要睇你本身住邊區,唔係住六本木或者銀座而走去嗰區開戶,對方好大機會叫你過主,麻煩去返自己所屬嗰區,所以英文好嘅職員未必係你嗰區,亦未必輪到你揀.
早排因為要搞公司嘢而去日本嘅法務部,政府部門,法務部,但係職員真係講唔到英文.
近月我遇過兩位英文好好嘅日本人,一個係涉谷大商場嘅Sales, 一個係我屋企附近一間cafe嘅侍應,佢兩個聽同講英文嘅能力絕對喺大部分銀行職員同埋政府部門人員之上(應該唔止「之上」,起碼贏幾條街),當然佢兩個應該下過苦功,但最大分別係應用嘅機會同場合比較多,例如嗰位cafe侍應,因為我嗰區相對上多外國人,相信佢每日都有機會操下啲外語.
至於溝女,我見過N1嗰個人(就係上面講嗰位)用盡佢所有氣力去識日本妹,乜春嘢交友App都裝晒,乜嘢聚會都逢show必到,抵死到喺日本join埋義工去識人,結果住咗東京5年,一個日本妹都溝唔到,最後同咗個泰國女仔一齊.
所以溝女又係另一個層次,N1梗係好啦,大家講到嘢吖嘛,不過都要睇對方係咪接受外國人,如果你金城武咁嘅款頭,唔識五十音都應該不愁寂寞.
所以讀日文嚟講,Level係重要,但唔係最關鍵,想同日本人對答如流,一定要搵機會多聽多講,淨係睇日劇同讀書係唔夠㗎!同樣地,學其他語言都係一樣.
坦白講,我自己讀日文都會遇到辛苦嘅時候,特別係工作已經夠忙,仲要記咁多嘢真係搞唔掂,不過喺東京有好多外國人(鬼佬)嘅日文好堅揪,有次我喺cafe打稿,隔籬有個鬼仔攤晒啲日文作業出嚟做,嗰一刻實在係幾慚愧,因為我哋讀日文已經比起外國人有優勢,起碼有漢字,讀音方面亦都似中文.
後來我撩鬼仔傾計,原來佢唔係來自歐洲,亦唔係來自美洲,佢係來自突尼西亞,即係非洲,真心配服!我即刻熄咗部電腦返屋企溫書🙈再同細佬用日文傾下電話練講嘢.
呢篇其實可以做嗰啲語言互動課程業配文,嘥晒.


text:
17 SEPTEMBER 2017(SUN)
萬聖節看似唔多關小小豬事,不過在於小小豬立場,萬聖節嘅來臨就即係可以去迪士尼玩新遊戲.
其實往年小小豬都只係去同啲萬聖節裝扮嘅公仔影相,之後就去玩其他遊戲.不過今年就有唔同,因為小小豬終於夠高同夠膽入鬼屋(呀...係詭夢實驗室先啱),所以今年佢完全係可以係迪士尼感受萬聖節氣氛呀~
一入到樂園第一時間就去幻想世界嘅Halloween詭趣花園~
哈哈哈...因為小小豬要去Trick-or-Treat袋子工作坊整小糖果袋~
小糖果袋其實都真係好易整(大人同小朋友都可以整呀),但負責姐姐都會好耐心咁教每一個小朋友~
小小豬個靚靚糖果袋就準備好,可以去做最開心嘅事~
就係不停來來回回咁係啲趣玩站,問哥哥姐姐Trick-or-Treat拎糖糖.啲糖就好似變魔術咁慢慢升上嚟,依個小小豬仲叫姐姐不停係度變,真係辛苦晒姐姐啦~
拎完一輪糖,我地就去同換左萬聖節新裝嘅POOH POOH同埋跳跳虎集郵啦~
原來除左有可愛嘅POOH POOH之外,仲有一眾迪士尼朋友惡人朋友就會出嚟,我地先去搵鐡鉤船長~
之後就同紅心皇后影玩遊戲,原來紅心皇后係好攪笑呀~
之後我地就向「詭迷宮:詭夢實驗室新篇」出發,其實小小豬初時都唔多肯入,又話怕黑..怕鬼...總之就多多藉口.不過最後聽左仁叔叔講入面係有啲咩,加上又有佢至愛嘅表姨陪,所以都肯入去玩轉啦~
其實入面真係一啲都唔驚,完全冇啲恐怖或驚嚇環節,我個人覺得某程度上都真係佈置得幾靚.細細粒嘅小小豬到左第二個關卡之後就要我抱,美其及就係話唔夠高睇,但暗地裡可能係有少少怕黑...哈哈哈.抱住左嘅小小豬即刻大膽晒,不停想摸啲佈置,仲舉手要入去兔仔帽子屋入面,真係俾佢笑C.由於場內係唔可以拍攝,所以如果唔怕黑嘅朋友仔都可以入去試下.(特別鳴謝大仁生活借出短片內小片段)
我地繼續留係大街活動,因為周圍都有好多Halloween佈置,啲南瓜頭仲幾靚添~
之後我地就去準備參加米奇Halloween玩轉大街派對,由於小小豬同SY今日都著左Holloween有關嘅衫,所以俾負責哥哥邀請去專區睇巡遊兼可以去跳南瓜舞呀~
巡遊開始啦~
其實同上年好似差唔多,不過就加插左邀請小朋友齊齊跳南瓜舞環節,我覺得都幾好,多啲互動小朋友都會開心啲(當然亦都可能係小小豬可以出去跳舞,我更加鐘意啦...呵呵呵)~
跳完舞就繼續巡遊啦~
萬聖節點可以少左阿JACK,咁就當然要去集郵一返啦~
不過...小小豬竟然唔多鐘意阿JACK,唔係因為同佢地合照完可以有糖糖,我估依個為食小小豬都唔多願意行埋去呀....哈哈哈~
要入夜後先再有萬勝節活動,所以我地就繼續周圍玩,原來ToyStoryLand都有幾個影相靚位呀~
上次入園小小豬都見到有好多小朋友玩泡泡槍,佢就當然都只係得個恨字.不過今次有姨姨同行,姨姨睇見佢望住嗰個依依不捨樣,所以就買左一支俾佢,依個百厭豬真係多人鍚~
入夜之後我地就向探險世界出發,因為有一班半人半鬼嘅海盜船員同大家玩.佢地唔會企定定同大家合照,所以見到佢地就一定要跟到實,趁機會行埋去就可以影到(當然...為大家安全,千其唔好捉實佢地呀)
Yeah....我終於搵到魔盜王啦~
其實一班海盜船員都唔驚,行過仲會同仔講笑,都幾好玩呀~
終於嚟到最後一個萬聖節活動,就係夜間巡遊 - 迪士尼惡人大出巡2.0~
其實同上年都係差唔多,不過今年就多左小魚仙嘅惡人朋友烏蘇拉.去年我地就企係城堡前睇,坦白講加埋個城堡效果又真係幾靚,不過想睇得清楚啲各位惡人嘅舞姿,都係大街睇得好啲~
好耐都真係冇試過由十點幾到七點半先走,原本小小豬要求睇埋煙花,不過我真係攰到一個頂點,真係行唔郁,都唔明白佢點可以咁好精力.唯有答應佢下次入園再同佢入多一次詭夢實驗室,同埋睇埋煙花啦!


text:
一般市民未必能夠了解唔同溶脂療程機器嘅價錢,就咁望上去,每一部都好似一樣!其實溶脂療程使用嘅儀器,功能,安全性,出產地,其實各有不同!價錢亦都可以相差好遠.
香港市面上溶脂療程主要可以分為三類:
第一類溶脂療程,就係電磁波,當中包括Emsculpt,EMSlim,Mega Max
第二類溶脂療程,熱力瘦身療程,代表性療程SWISS REJU「熱光溶脂」
第三類溶脂療程,冷凍溶脂,當中包括Coolsculpting (Elyze定位修型),Mi Cool,CLATUU
其實好多香港人未必了解當中嘅分別,唔同類型嘅肥胖,適合做嘅療程其實唔同.
所以如果你真係想減到肥,達到纖體,修型,健康嘅效果,你就一定要首先了解自己係邊種類型嘅肥胖,再對比選擇適合自己嘅溶脂療程,咁樣先至會係獲得最佳效果.
記住,你一定要用「正確類型」嘅儀器,否則效果會大打折扣!你就等於掟錢落海.
網上好多人話做咗冷凍溶脂療程冇用,做咗市面上最貴嘅Emsculpt都無效,其實唔係溶脂療程冇用,而係佢哋未分析問題就即刻跳去治療階段.Jump to conclusion,從來都唔係最聰明做法.
就好似,如果一個醫生連親身睇症呢個步驟都冇做好,你一行到入去見醫生,你未坐低,你已經自己要求佢開某種類型藥物俾你,正確診斷,正確配藥機會有幾高呢?
而家好多人選擇溶脂療程嘅時候,好多時資料來源,係只靠網上廣告,明星宣傳,甚至自己嘅直覺.而唔係嚴謹嘅科學,醫學理論同分析.亦都係因為呢個原因,點解好多人參加溶脂療程之後,都話效果唔到自己嘅預期.
參加任何溶脂療程之前都必須要先了解
第一,你要了解自己係邊種類型嘅肥胖.你要先了解自己嘅脂肪比例,同標準BMI相比,係屬於高定低.
有啲類型嘅肥胖,做類型嘅溶脂療程,特別有效.
簡單來講
Emsculpt:適合本身比較纖瘦,已經幾結實嘅人,希望加強鍛鍊馬甲線腹肌,又有少少腹肌變成有明顯腹肌
熱力瘦身:適合本身臀部,大腿,肚腩比較大,有明顯鬆馳肥胖問題,希望改善肥胖橙皮紋,問題.
冷凍溶脂:適合部位定點修型
其實如果真係有心想打造完美體態,三種類型嘅儀器(emsculpt,熱力,冷凍溶脂)都有用.但係你要響唔同嘅階段,做正確嘅儀器.之後會詳細分析唔同嘅溶脂療程 .而家首先再講埋第二點要注意嘅地方.
第二,你要先有心理估算,大概會投資幾多錢.因為在每個溶脂療程價格不同,最佳cycle次數亦都唔同.如果你要達到心目中嘅瘦身纖體效果,你就最好先同比較不同價錢.並集中一啲你自己負擔得起,能夠完成整個療程嘅treatment.
詳細分析市面上三大類型溶脂療程
第一類型溶脂療程機器:電磁波(Emsculpt)
Emsculpt 獲得相當高嘅討論程度,因為廣告攻勢好犀利,一啲大型嘅連鎖店例如Dr Reborn,Dr Protalk,Perfect Medical都有買入呢部機.呢部機嘅主要賣點,就係可以同時增加肌肉,減少脂肪.
Emsculpt相比起其他類型嘅儀器,多咗「增加肌肉」呢個部份.
Emsculpt其實比較適合一啲本身瘦底,想由結實變成超級firm嘅身形,咁樣就最有效.比較適合做呢個溶脂療程 .
如果你自己本身有做開運動,有做開瑜伽, BMI正常,做呢部機其實個效果會幾好.
老實講如果你本身已經比較肥,即係已經見到有明顯嘅肚腩,拜拜肉,BMI評估已經好肥,sorry呢個療程唔會提供到奇蹟俾你.
因為佢主要嘅獨特之處,係可以幫你段練肌肉.你一定要身形有返咁上下健美,有返咁上下纖瘦,體脂比率偏低,先至有明顯效果.
其實每個人都有腹肌,但係就比脂肪掩蓋.呢個亦都係點解如果你要有明顯腹肌,就要先減去身體多餘嘅脂肪成份.否則你係永遠都只係見到個肚腩.
同一道理,呢個療程的確可以幫你增強腹肌,但如果本身你已經有一圈水泡士啤呔肚腩包圍,根本係視覺上冇明顯分別.可能你參加左幾萬蚊療程,發覺根本係嘥氣!
之前有個朋友話洗咗幾萬蚊,去咗一間由著名靚仔醫生開辦嘅醫學美容中心做Emsculpt ,一啲都冇瘦到.就問嗰間美容中心係咪黑店?
其實佢真係冇去錯黑店,反而係無用「正確類型」嘅儀器,令效果會大打折扣!
呢部機特別嘅地方在於可以強化肌肉.咁強化肌肉有咩用好處呢?強化肌肉,尤其是盆底肌肉,可以改善尿滲問題.(不同部位另外收費,即係話如果除咗肚腩之外,想強化下半身其他部位,就要另外俾錢)
Emsculpt嘅缺點係價錢好貴,明顯超出其他儀器. 但效果同其他類型嘅溶脂療程儀器,其實係相約.
第二類型溶脂療程機器:熱力瘦身(SWISS REJU熱光溶脂,BTL Exilis Ultra 360)
SWISS REJU熱光溶脂,可以話係現今醫學美容市場上面,性價比最高嘅療程.
呢類型嘅療程有個特點,就係非入侵性,冇痛,效果通常即刻已經見到,持續使用,會見到相當驚人嘅效果.
熱力瘦身療程裏面,呢類型嘅儀器並唔屬於係最貴.早年由意大利,以色列,美國等等地方研發嘅時候,價錢就真係非常之昂貴!當時真係荷里活明星,世界級超模嘅專用溶脂療程.元組古董級溶脂機器Velashape早於2013已經獲FDA認可作為無創入侵性嘅纖體療程.(Velashape 技術較舊,已差不多10年歷史,比較推薦新一代ABAS SR)
呢個咁犀利嘅纖體減肥技術,就比韓國嘅醫學美容行業睇中左,將當中嘅技術再作改良,將減肥技術再進化,令到整體嘅功能再提升,價錢更抵.今年人氣爆錶嘅SWISS REJU熱光溶脂就係例子.SWISS REJU熱光溶脂就係一個綜合式,多儀器療程.
所以,市面上的確多咗好多呢類型嘅儀器.以前淨係可以做到減少脂肪,新一代的儀器已經可以做到自己肌肉生長,真係做到「增加肌肉,減少脂肪」嘅作用.
佢嘅主要原理,係用高能量嘅激光或者頻,令到我哋體內嘅脂肪燃燒,自行分解,變成脂肪酸.慢慢就會隨着新陳代謝排出,令到脂肪唔見咗.肚腩,肥大腿,pat pat,線條就可以得到大規模嘅改善.
SWISS REJU熱光溶脂療程嘅好處,就係可以針對性改善問題.針對一啲比較頑固但舊式機係做唔到嘅位置,例如雙下巴,副乳.冷凍儀器或者Emsculpt對呢啲鬼鬼鼠鼠嘅位置其實真係有啲難度,因為機器設計嘅問題,好多時候根本無辦法覆蓋.呢類型嘅位置就可以通過熱光去改善.
其實以價錢嘅普及程度來講,熱光溶脂,就變成大眾都可以按需要購買嘅療程.好多人以為一定要價錢好貴先至係好嘢,其實溶脂療程裏面,呢類型其實已經有相當好嘅效果.
幾部機都有效果,Velashape比較舊,而家多數會推薦新一代GTG wellness ABAS SR,Cluederm REFIT.
SWISS REJU熱光溶脂價錢 約 $1500-2500一次 (最低!)
第三類型溶脂療程機器:冷凍溶脂
講開溶脂療程,就一定唔可以唔提冷凍.
大家經過港鐵站都見到好多廣告例如elyze,睇落去真係好吸引,可以減少脂肪接近20% !
冷凍溶脂療程,學術上面叫做cryolipolysis.市面上其實有幾種,其中一種就係大家比較熟悉嘅Coolsculpting,生產商係美國嘅ZELTIQ (Allergan).
近年韓國都生產冷凍溶脂療程機器,當中有好有壞,有啲就真係效果比得上傳統行業龍頭,有啲就真係好成疑問.
冷凍溶脂療程其中一個引起關注嘅地方,就係因為佢嘅效果唔係即時見得到,佢要起碼一個月之後先見得到個效果.
因為佢個科學原理係慢慢令到個細胞凋亡,排出體外.呢個過程係需要時間.所以就算你用最貴嗰種機器,都唔會即刻見到任何效果,都係要等一個月.
咁個問題就嚟啦,因為無論你係部機有用又好,冇用又好,甚至一啲不良經營嘅地方,提供一啲假冒嘅儀器都好,你要等一個月,先會知道!
之後無論有冇成果,你都無法可以百分百肯定,部機係有用!
冷凍溶脂價錢約 $3000-5000 一格,要做5格,大概$20,000
總結 減肥溶脂療程
相信到咗而家,各位都會對於溶脂療程,有多一啲嘅認識.
一句到尾:
如果本身瘦底想做到極firm,做Emsculpt
如果本身已經見到肚腩仔,腰間,大腿,屁股肥肉,做SWISS REJU熱光溶脂
如果想定點小規模修肚腩大腿以外,小位置,做冷凍.


text:
Hohob
#1
呢排爆得咁勁,仲點去政府醫院產檢呢?
我黎緊下星期要去醫院照結構,下個月要去醫院飲糖水,而家唔知點算好,當然,我都係冇打針架啦,真心驚咁高危嘅地方好危險!
大家會點做?
如果你真係好擔心可以考慮私家. 太大壓力對你身體唔好.
不過我自己覺得唔使太驚. 喺條街都可能有隱形患者啦,咁你冇辦法唔出街㗎. 醫院好多前線同事大住肚都繼續返工,亦冇中招.自己做好手衛生,帶口罩,驚嘅帶埋眼罩. 返屋企清潔消毒換衫沖涼.
COVID 病人主要集中喺急症室同病房. 你又唔係喺嗰啲地方複診. 藥房有好多人等攞藥,你驚就搵人幫你囉/ or 交完藥單行去小人嘅地方.
如果你擔心同啲睇醫生嘅人同車,咪搭的士.
6個讚
用檢查包自己check 先, 好多人中,冇必要唔好出街.太高夙險
1個讚
same here
我3月頭要去廣華照oscar(無必要),本身會做nifty,預去私院生……
都唔知去唔去好,
我03年Sars係戴住N95去產檢,嗰陣個政府都仲好正常,冇嚇到啲人衝哂去醫院,所以都ok.
以家我就覺得可以的話,去私家醫院做產檢安全啲.
照結構同飲糖去私家醫生度做都得嘅,人少啲又唔洗等咁耐.不過你下星期就要照,可以到嘅醫生都唔多,係想轉就要快啦.
Hohob
#7
我上星期已經去左政府醫院做結構喇,我戴左兩個口罩同埋眼罩去,去到見到其他媽媽都只係戴一個口罩,好似平時咁


text:
馬內
愛德華·馬內(法文:Édouard Manet,1832年1月23號—1883年4月30號),喺法國巴黎出世嘅寫實派同印象派畫家.
馬奈嘅畫風驟眼睇應該屬於古典嘅寫實派畫風,人物細節都相當之有真實感.但係馬奈之所以亦被歸為印象派畫家嘅原因,在於佢所畫嘅主題,顛覆咗寫實派嘅保守思考.要畫戰爭,就畫衝突性高嘅,被處決嘅畫面.要畫野餐,就畫爭議性高嘅對比,裸女自然噉坐喺着西裝嘅紳士身邊.馬奈好明顯噉表示出,印象派並毋係僅僅靠繪畫技巧來與眾不同,主題一可以重新思考嘅一個概念.
有名作品[編輯]
草地上嘅午餐(Le Déjeuner sur l'herbe)係馬內嘅成名作品,係1863年巴黎引起好大關注.幅畫介乎於現實主義同印象派之間,當時仲未有印象派出現或者俾人公開承認.因為幅畫線條忽然細緻忽然簡略,俾人一種未完成嘅感覺居多,所以比大眾認為係印象派嘅前身.而引起關注原因,並唔係因為裸女,而係因為裸女身邊兩個男人好明顯係普通男人,仲要係馬奈嘅細佬古斯塔夫同佢妹夫費迪南德·里郝夫,而個裸女同兩個男人又咁近甚至有身體接觸.喺當時嘅西方,畫裸女冇問題,女神赤裸冇問題,一群裸女都可以.不過畫公仔畫出腸,表明係妓女就一直都唔會有人咁做.因為當時巴黎雖然有大量妓女,但係一般冇人會去揭瘡疤.如果留意幅畫左下角,會見到有隻青蛙仔.而當時法文嘅青蛙仔「grenouille」帶有好多種含義,令人基本可以肯定佢係個妓女.
幅畫有咗咁多意思,而且係社會同政治意義,自然引起關注.馬奈本來想拎去參展,不過因為太多人認為有問題,加上當時現實主義係藝術主流,所以就俾人「和諧」咗[1].


text:
10 December 2017(SUN)
係電視就成日睇到議員係立法會開會情況,終於有機會可以嚟睇下啦!
其實係因為DADDY之前係網上見到有議員舉行教育導賞團,我地都成日好想嚟八卦下鏡頭以外嘅立法會係點,所以就即刻報名參加,好好彩我地又抽中(最好仲係免費...哈哈哈),所以就嚟參觀啦~
立法會一向都係覺得好莊嚴嘅地方,但原來仲係一個超級守衛深嚴嘅地方,因為一踏入大樓,首先就要穿過X光機檢查,睇下有冇帶危險物品.之後就要向秘書處進行登記,就連小朋友都要帶身份証明文件先可以入內(好在...我手機之前有影底小小豬張身份証,如果唔係佢都入唔到去呀).
處理好登記之後,我地就係大堂先睇下.場內有兩個模擬主席同議員座位,我地就當然又嚟影下相啦~
大堂內仲有一個展覽區場,介紹立法會日常處理嘅事,同埋工作議員嘅工作.雖然依個題目對小小豬嚟講就好似深左少少,不過佢又睇得幾專心,對一啲簡單嘅介紹佢都好似明明地~
睇完文字介紹,仲有一個卡通短片講解,睇埋依個短片,小小豬話佢明白晒啦~
但其實......佢明白嘅就係有關投票嗰一部分,因為對上一次立法會選議員時,佢地兩父子拎住啲參選者宣傳單張不停講~
睇完一輪介紹,終於到戲肉了,我地跟住導賞團去參觀立法會會議廳啦~
未入會議廳前就先遠望議員休息室,由於依間房就只限議員及政府官員休息之用,所以我地就只可以係門口望下啦~
成日係電視見到嘅會議廳,不過因為係星期日關係,所以我地唔可以係正門進入~
我地經由傳媒路線,終於入到嚟啦.第一個感覺係 ------- 嘩......真係好大呀~
依個時候議員哥哥都有為我地講解平日佢地嘅工作,開會時佢地係點投票,同埋一啲小趣事.小小豬仲發揮佢每事問精神,不停問議員哥哥好多問題,總之就由返嚟開會倏過乜就問到佢離開,真係冇佢咁好氣了(好在議員哥哥都好有善咁答晒佢..呵呵)~
我地仲可以行近少少睇下主席個位添,難得機會就當然要影返張相啦~
之後我地就向三樓出發,去參觀一個有關立法會嘅歷史~
真係唔睇唔知,原來立法會係有咁耐歷史,邊聽邊睇我都真係對立法會了解多左呀~
好在小小豬對啲模型展品都有點興趣,所以都冇悶親佢~
最後就嚟到五樓嘅天台花園,個環境真係超靚呀.因為小小豬要去洗手間關係,所以我地都冇係花園周圍行,不過單係睇依座特別建築物都OK啦~
唔覺唔覺我地係立法會都行左兩個幾鐘,雖然感覺立法會依個題材就好似對小小豬嚟講難左啲啲,不過佢都話幾鐘意,都明白議員哥哥嘅講解.最記得就係個會議廳,當新聞見到會議廳時佢就會話 : 我曾經有入過去,入面真係好大呀!之後就滔滔不絕講佢係入面見過嘅事物啦.
其實立法會大樓仲有一個兒童故事活動,有故事姐姐為小朋友講有關立法會嘅故事(不過要預先致電預約),等我搵日帶小小豬嚟聽下故事先得!


text:
今日又收到身邊有朋友話之前訂左嘅台灣口罩,依家話因為台灣政府加大徵收額,所以又話出唔到貨黎香港,所以要取消訂單…咁又令我地諗起之前打左,但無出到嘅一篇文…
上年年尾疫情開始時,有唔少商人係連機器都未到手嘅情況下,就開始做預售口罩.之後網上就陸續有唔少苦主group.但香港仔就堅持用一個蠢方法,等到有口罩機,有晒原材料,生產到口罩喇,都仲要將d口罩送去做檢測,即係要再等多幾個星期,確保合乎規格,先正式賣出街.呢個方法,的確令香港仔口罩慢過好多口罩廠,同時少左好多有收入嘅機會…但同時令支持我地嘅朋友,唔會有收唔到貨或遲收貨嘅問題.
有follow我地嘅朋友,都知香港仔口罩係台灣有分公司,我地同唔少台灣嘅口罩廠同原材料供應商都有來往,所以先做到有穩定嘅台灣製口罩原材料供應.同時,因為我地有同台灣嘅口罩國家隊廠商合作,先會有 香港仔監製·台灣製 嘅口罩賣.最近,我地知道有啲朋友,訂左其他香港公司引入嘅台灣期貨口罩,但又遲遲未收到貨...
其實,我地係台灣政府宣佈放寬口罩出口前,我地已經同台灣口罩廠傾好左,所以香港仔口罩算係較早拎到台灣製口罩嘅外國公司.現時,台灣政府仲係未完全開放口罩出口嘅,即係其實每一間台灣嘅口罩廠,都仲要將一定生產量,交俾台灣政府以維持台灣內部既口罩需求.所以其實好多台灣嘅口罩廠嘅交貨期,係唔確定嘅.而香港仔,又係再一次做蠢事,先拎左d錢出黎買貨,而唔係先預售,拎住客人嘅錢,然後去等一個唔確定嘅交貨期,亦因為咁,我地嘅成本亦俾人地高...
講到尾,做預售本身無問題,問題係點樣堅守,係承諾時間內,交到貨去俾左錢嘅客人手上.如果連生產嘅人,都唔知會遇到咩問題,或者係一味相信其他廠俾嘅承諾,咁就好易出事… 呢個就係我地點解一直都堅持只賣現貨嘅原因!
講左咁耐,我地要話俾大家知,我地仲有嘅台灣製口罩嘅現貨,並會於長沙灣廠房,正式發售,上我地官網買又得,去支持分銷點又得~希望追求優質口罩嘅朋友,繼續支持!
長沙灣廠房銷售部
營業時間:星期一至六,2 - 7pm
地址:香港九龍長沙灣長順街18號華盛工業大廈3樓B室
(荔枝角鐵路站,D2 Place Two對面) 勁方便!
好多人都想知多啲,係 Pop Up Store 賣既台灣口罩
之前都講過,我地係台灣已經成立左公司,除左我地香港仔其中一位創辦人,一直都長駐台灣,亦有固定員工
所以,我地除左一直係台灣採購緊口罩原材料外,仲有採購台灣製嘅口罩成品.我地係好早期,已經同台灣國家隊成員之一既 #易廷企業
,簽訂左口罩採購合約,等待口罩出口解封,就可以將高質口罩送到香港!
係香港依然飽受疫情折磨既時候,好多台灣既廠商一聽到我地係香港嘅口罩廠,都好熱心幫忙,就算自己出唔到貨俾我地,都會介紹另一間廠商俾我地.
當我地決定引入呢批台灣口罩後,我地就係度諗,點樣可以係僅餘嘅生產流程上,幫助更多香港人.經過香港仔嘅員工穿針引線後,我地決定將包裝入盒嘅工序,委託社福機構,一同完成
雖然要將d貨運黎運去,但如果可以將一部份錢留係香港,幫助到較容易被忽略嘅一群,我相信,支持我地香港仔嘅朋友,一定會同意我地再次作出任性嘅決定
今次幫我地進行口罩包裝嘅機構,係聖雅各福群會嘅忻悅綜合職業服務中心
佢地會為殘疾/康復人士提供輔助就業服務,協助他們發展工作潛能,開拓就業機會,以使他們融入社會
香港仔尋日上去參觀過,見到佢地仲有食物生產,包裝工場,環保紙生產,紡織,同印刷工場,十分多元化.如果大家有咩工作,覺得可能可以同佢地合作,就請多多支持
最後,希望今個星期嚟購買香港仔口罩嘅朋友,亦可以多多照顧身邊嘅香港人,一齊打贏呢場杖


text:
話說加入新公司都一段時間.知道身邊同事間唔時約上幾手既舊同事岀黎食飯.最近叫埋我,話等我了解多啲呢個位做咩之類,咁都想盡快認識新公司運作文化,最後呢啲俾面派對有去.食飯開頭冇咩野,佢地問下我工作上搞緊咩,佢地互相吹下水,但後面發現上幾手舊同事開始放負,話呀頭點衰,咩咩好麻煩之類.現職同事又加把口話舊同事個個做到好慘之類,又冇啦啦話會睇住我,唔好擔心.
搞到全程唔知點回應佢地,都唔知佢地真係好人好心提醒定真係好似黎食花生睇我點中伏咁.
其實做咗一排暫時未覺工作如佢地所說,但聽完個心有時都有猜疑.最近佢地又叫我去食飯,搞到我唔知好唔好再去...大家點睇?有冇試過呢啲俾面派對同點應對好?
如果覺得唔舒服就唔好去
因為佢地冇叫上司老細,一陣唔小心入左是非黑洞仲衰
2個讚
呢啲九成都係想你埋推攪小圈子,入到圈子會不停講人是非,俗語都有句來說是非者便是是非人,睇你自己想點,埋到推就日日都要聽人講是非,唔埋推有機會針對埋你!
我之前試過,有同事主動約我lunch,頭幾次可能冇乜嘢,試探下你口風先,之後可能越講越多是非,之後突然唔知點解唔彩我,可能我唔知幾時踩到佢條尾,開始杯角我,我都廢時理佢,日日聽是非真係好煩.
2個讚
同事日日講是非,不斷放負,咪即刻叫聽者吸曬D負能量,好辛苦啫!呢樣野只會不斷重複,直到你頂唔順
我之前都有同D經常放負同事一齊食飯,但慢慢吸左好多負能量,開始頂唔順,加上佢成日似熟賣熟推D工作俾我,我寧願一個人都唔再埋佢堆,心情反而好左,諗嘢都無咁負面
2個讚
因為前幾代同事都鍾意放負,物以類聚,鍾意放負嘅人多數啱傾,如果自問唔放負就唔好埋推,保持一定距離會好啲.
1個讚
我又覺得冇咩問題
一次半次懷面下舊屎好正常
如果次次都係咁就有問題
1個讚
由現職同事同我講話咩睇住我,我就覺得佢地好奇怪.點解好似跟大佬咁...
成日覺得打份工,啲野work 得smooth,搞掂好啲野就ok .呢啲Gathering,去又唔係,唔去又唔係.很兩難,唔去就要冧下方法點say no好,之後都多合作,未太知班同事係點冧,好身不由己feel
真係上二三代都係曬度,岀到黎個個話掛住現職同事,又講曬幾代歷史故事岀黎,聽完係了解多咗既,但個心好似即刻有嘢Un 住咁
好多人鍾意是非當人情同用小圈子杯葛他人,最好係保持距離同扮下傻,為咗分工身不由己都冇辦法,真係頂唔順唯有走…
2個讚
係呀,有時候都覺得啲人氣場係點好影響埋其他人,食完餐飯之後返工感覺啲同事仲好似怨多咗,有時候返工既心情真係差咗咁
你都講得啱,辦公室真係有太多呢啲人,有時候係度冧,世上有冇工真係可以係純綷啲,啲人可以簡單啲.不過有人地方就有是非人...唯有再冧下計仔避開佢地,廢事入得太多.謝謝你呀!
有,我試過2份工,同事們都好,少講是非,主要傾下大家生活嘅人同事,後生時講飲講食講娛樂電視之類,生咗小朋友就湊仔經,工作上大家做好自己本份,好同事難求,所以都做得耐,搵工都係講緣份.
2個讚
岩岩入職冇耐仲係摸索階段
無論係咩同事同你講是非都唔好講埋一份,笑下就算
自己平時精靈啲,聽到幾多都唔好信哂,邊個係人邊個係鬼要靠自己感受同觀察
飯局除非好有需要埋堆啦,如果去完唔舒服都無謂勉強
上幾手都係哂道又放負令你唔自在都好正常,如果現階段你處理到公司嘅事,其實唔太需要將佢地講嘅野放係心入面
1個讚


text:
森林之約|山林療癒理論培訓嘅感受(廣東話)
連續兩日去慈山寺上堂讀山林療癒陪伴員嘅理論.一大棚人八點鐘就响大埔太和邨集合,我早到,義工好快就安排咗我上接駁巴士.人潮慢慢進入講堂,漸漸坐爆.陳主任後來透露,網上加現場總共有500名學員,而最後只會招募100名陪伴員.原來唔少人有火做山林療癒陪伴員,都幾搶手.要畀錢讀書,就算攞到正式陪伴員嘅資格,亦只係可以响慈山寺做義工啫,唔可以用呢個牌頭去出面搵食,估佢唔到咁踴躍.
課程非常充實,由森林療癒嘅緣起,到相關嘅科學證據,引伸到森林療癒嘅設計同响慈山寺落地改善嘅山林療癒特色同埋應變方法.由四位美國自然與森林療癒嚮導協會認證嚮導同我哋講解同分享,落堂雖則要應付網上測驗,上堂嘅氣氛依然係輕鬆又實際,有野落袋.
森林療癒係乜野神奇魔法?
如果你有多過93%時間困响室內,就有大自然缺失症,容易產生負面情緒.世界各地都有科學證據支持,森林中有幾種成分對身心有益:
- 芬多精,係天然嘅殺菌劑,有助減低血壓,增強免疫力,減少壓力賀爾蒙分泌.森林中聞到檸檬桉味,松樹,香草味就係佢哋嘅萜烯成分.
- 喺環境污染或者焦慮嘅情況下,身體嘅正離子會多過負離子,血液會釋出生物氨,令人過敏,易攰,不安,疼痛等生理反應.森林入面嘅負離子數目遠多過城市,夠我哋用有突.你摸吓棵樹或者泥土,因為身體有七成係水份,超過電,可以好好平衡電荷.當身體嘅負離子多過正離子,就能夠減輕以上反應.
- 母牛分支桿菌能夠改善生活品質,等人樂觀尐,提升認知能力同活力,無咁頹.特別係落完雨,就會聞到果陣泥土除.
睇到咁多實證支持,覺得好堅.當然,如果你指望森林療癒可以喺指定時間醫到指定疾病,咁就諗多咗,因為佢嘅療效好難計.
森林療癒同行山有乜唔同?
行山通常係有目的地,要去到果度.可能會傾住計行,可能會一路行一路搞工作生活上嘅嘢,亦可能會匆匆趕路.
森林療癒希望參與者放低手機,專注當下,慢步止語, 尋回平靜,細心觀察,去同自然作出連結.帶你回到當下,打開五感,用正念去覺察萬物,感受被愛.
所以,進行森林療癒嘅場地其實細到400米就已經可以,無需趕路去特定嘅目的地.可以响唔同季節,唔同時份,進行多次體驗,以林聯繫,以森療心.
山林療癒會傳揚佛法嗎?
山林療癒喺慈山寺觀世音菩薩像下面嘅正念徑進行,基本上成個氣氛都係詳和自在嘅.課程設計上將佛理融入山林療癒嘅體驗當中,以森療心,用五蘊(色受想行識),六根(眼耳鼻舌身意),六塵(色聲香味觸法)去解釋當中嘅理論.導師强調山林療癒係無宗教成分嘅,過程中亦應該避免運用佛教用語,因為大自然先係主角,希望參與者可以專注同自然連結,而唔係對宗教產生興趣.起初我仲擔心自己同佛佗唔熟,會影響考核資格,原來係庸人自擾.
正念徑得果三百米,點消磨個半到兩個鐘?
我平時慣咗大踏步走過郊野,呢段唔到5分鐘嘅路程,竟然可以磨到兩粒鐘,諗極都唔明.其實成個體驗時間包括咗最初嘅講解,同埋要由講堂慢步到正念徑嘅入口.當中會做開放感觀嘅熱身.响正念徑入面又有幾度做山林之約,每個大概廿零分鐘,等參與者連繫山林同埋分享,所以成個行程係相當充實嘅.換個角度諗,參與者有兩個鐘頭放空,如果真係能夠拋低凡間俗務,已經賺咗.
參與者係咪老馮要跟山林之約嘅指示?
山林療癒嘅大原則係開放,自主,無對錯,無標準.就算參與者拒絕山林之約嘅邀請,只要佢喺安全同埋唔騷擾其他人嘅情況下行動,陪伴員都唔駛糾正佢,可以畀佢隨心體驗山林.我以為响慈山寺呢類機構入面進行活動,會比較死板,估唔到又咁包容喎.
參與者分享感受果陣情緒激動,應該點搞?
每做完山林之約都會圍一個療癒之圈,畀參與者講啦,用手勢啦,或者其他方式去分享感受.陪伴員唔需要作出批判,讚賞,只需要細心聽,做見證.如果參與者情緒激動,陪伴員就應該等參與者行埋一邊抖吓,由大自然充當療癒者嘅角色.萬一參與者平復唔到,就應該搵職員幫拖.始終陪伴員都無接受相關嘅情緒輔導訓練,由專業人員處理會比較啱數.
慈山寺同正念徑環境優美,景色怡人,駛唔駛幫參與者做埋導賞?
慈山寺有正式嘅導賞員,講解得更加深入.山林療癒陪伴員嘅角色係引領參與者進行山林療癒嘅體驗,陪住佢哋同山林連結,等佢哋安心分享感受,見證佢哋嘅感悟.過程中陪伴員唔適宜講太多嘢.平時我同朋友行山,口水多過浪花咁樣講解,到時就要非常自覺同克制嘞.
陪伴員要孤身上路嗎?
每次慈森.山林療癒都會有支援人員跟手去做協調,負責聯繫其他組別,職員同保安,甚至幫助需要中途離隊嘅參與者.咁樣,陪伴員就可以專注做嚮導,去陪伴見證參與者嘅感悟.所以,我哋同時學埋做支援嘅技巧,第時可以撈埋呢瓣.
兩日培訓課程入面,仲想分享一尐片段.
慈山寺秘書長倪居士係其中兩課嘅導師,佢一出嚟就有度氣場吸睛.簡單嘅呼吸練習引領大家放開五感.佢分享短途出家嘅經歷,畀大家鬆一鬆.用人聽嘅話去講述佛學同森林療癒嘅關係.印象最深刻嘅係佢用幾組問答就能夠示範到五蘊嘅關聯.仲有佢隨心咁帶住大家行出講堂,去到每一棵跟佛佗有重大關連嘅樹下面逐一講解:出世嘅無憂樹,悟道嘅菩提樹同涅槃嘅娑羅樹.另外,畀佢呢句"trust the nature, no lies by nature"一棍毆醒,大自然從來就是咁純粹,風雨有時,寒暑有時,所有演變都是順勢而行,唔會弄虛作假,專登去玩鳩你.有呢個覺悟,就能夠專心一意去感受自然.
另一位講者係香港森林浴嘅創辦人易小姐,佢把聲好柔和,聽得好放鬆舒服.佢亦都分享咗佢嘅經歷同埋帶領森林浴嘅心得,我都有錢落袋,加深咗對森林浴嘅瞭解.
由於上足兩日堂,寺方都安排咗喺五觀堂食午齋.疫情緣故,我都係第一次喺五觀堂食嘢,至知道有止語,男女分食同埋唔可以過堂嘅規矩.因為人數眾多,座位有限,有尐同學差唔多等咗一個鐘先有得入去,而且得番三個字食嘢,大家都無怨言.唔怪得陳主任話同學都有慈悲心腸,如果响外面發生,應該有人會爆.
最後嘅程序係開書嘅網上測驗,因為講堂入面連唔到線,所以任我哋喺寺內乜嘢地方做都得.我就揀咗普門殿洛伽池對出嘅迴廊,等慈祥嘅觀世音菩薩照住我.以前考試總係勁緊張,今次雖然都有晉級嘅壓力,但居然心境平和咁完成咗成個考核,最後仲順利過關添.
Like my work?
Don't forget to support or like, so I know you are with me..


text:
無理數
無理數(英文:irrational numbers,符號 ,或者),即係唔係有理數嘅實數,唔能夠寫成兩個整數嘅比.若果將佢寫成小數形式,小數點之後嘅數字就會有無限咁多個,而且唔會循環.常見嘅無理數有大部分嘅平方根,同(其中後兩者同時係超越數)等.無理數嘅另一個特徵係無限長嘅連分數表達式.
傳說中,無理數最早係由畢達哥拉斯學派弟子希伯斯發現.佢用幾何方法證明無辦法用整數以及分數嚟表示.而畢達哥拉斯深信任意數都可以用整數同分數嚟表示,唔相信無理數嘅存在.但係佢始終證明唔到唔係無理數,後來希伯斯將無理數透露畀外人知道,佢本人因為呢次知識外泄觸犯學派章程而俾人處死,罪名等同於「瀆神」.
例子[編輯]
- 開方:
- 對數:
- 圓周率:
證明[編輯]
- 證明 係無理數:先假設佢係有理數,就可以寫做最簡分數
- 由於 互質,所以 都係互質.因為 係整數,所以
- 得到 而 要係整數,但冇整數嘅平方係 ,所以矛盾,即係假設唔成立,所以 係無理數.
唔知係咪無理數嘅數[編輯]
對於非零整數 及 ,唔知 係唔係無理數.
我哋亦都唔知道 , , 或者 歐拉-馬歇羅尼常數 Y 係咪無理數.
無理數集嘅特性[編輯]
無理數集係不可數集(因有理數集係可數而實數集係不可數嘅).無理數集係一個唔完備嘅拓撲空間,佢係同所有正數數列嘅集拓撲同構嘅,當中嘅同構映射係無理數嘅連分數開展.因而Baire category theorem可以應用喺無數間嘅拓撲空間上.


text:
有無人fc過,感覺上嘅騙案
荃灣豬肉佬可見港女追星潮已成病態
https://lih.kg/xakEkBX
#409 回覆 - 分享自 LIHKG 討論區
留意返
佢唔係無啦啦畀人吹捧,係建華(佢間公司)捧佢出嚟㗎,全部有晒舖排
由第一張相,透露佢生日日期,整sticker,話整應援巴士,到依家有自己YouTube Facebook ig,全部有計劃㗎
試下話唔好搞佢,人哋素人,啲人會話唔得,要去買多啲豬肉支持佢㗎
12個讚
我覺得係有心玩爛個場,有人應援一般俾人一種有人氣有實力嘅表現,但太多古怪人都被應援,攪攪下就令到真正嘅應援效果變差,或者要再加大成本先夠新鮮感.
13個讚
既然係公司計劃,即係同老婆傾掂咗數,出嚟做KOL啦
1個讚
戴罩和除左罩都係唔似 AK. 戴罩似小豬, 唔戴罩似沈震軒.
4個讚
個豬肉佬咁mk,街市斬豬肉點同AK識唱歌跳舞,氣質完全兩回事囉
1個讚
YES,唔好再將佢同AK相提並論
最初睇趣聞睇,後來見有人搞生日應援就覺得唔對路,有鬼
11個讚
有時真係分唔清楚大家真係悶得咁緊要而出現左呢啲瘋狂追星文化丫,定係PR搞出黎帶風向嘅gimmick… 人在外地望返入香港,覺得呢輪啲風氣好奇怪
3個讚


text:
中學生可以做嘅暑期工選擇其實並唔多,始終返工時間唔長,唔似大學生開咗sem都可以返part time,中學暑假又短,要搵工返都幾頭痕!所以,今次Tutor Circle 尋補就為大家介紹一下一啲大部份會請中學生嘅工,等大家可以參考一下,等各位學生喺2022年放假既時候都有方向去搵暑期part- time工作.
目錄
1. 侍應
呢個唔洗我多講,飲食業係最容易請中學生嘅工種之一.因為餐廳通常都需要呢啲短期暑假人手,只要面試時表現得對飲食行業好有興趣,相信都好大機會請!
比個小貼士大家,通常侍應請人都唔會放招聘廣告係網上,因為餐廳冇呢個時間去做,所以暑假前直接問間餐廳或者睇下門外有冇寫住請人,係個十分好嘅方法.千祈唔好以為上網就揾得到咁多工呀!要試下揾下快餐店,好似M記,大快活等,或者西餐廳中菜館都會請中學生暑期打工.
時薪方面,侍應大約HKD$40–$60左右.另外,記得唔好兩,三個人一齊去見工,咁樣會比到主管一個唔認真,似係嚟玩嘅嘅印象.
Copyright © 2022 Tutor Circle 尋補. All rights reserved. 此文章未經許可,不得轉載.
Copyright © 2022 Tutor Circle 尋補. All rights reserved. 此文章未經許可,不得轉載.
2. 倉務員
倉務員通常都比侍應高人工,常見嘅倉務員人工時薪介乎HKD$50–$100.人工高啲,工作量亦自然大啲,倉務員通常都要出賣大量勞力,常見倉務:機場,葵涌貨運碼頭等.機場貨運暑假需要好多嘅人手,所以大家可以去打聽一下.
呢類工作喺兼職網或者手機App都可以輕鬆揾到,Moovup求職平台就提供了超過5,000份前線職位空缺,尤其是包裝員,倉務員,以及文員,只要有手機就隨時都申請到,尤其方便我哋呢代機不離手嘅年輕人.不過,要留意嘅地方係,倉務工作通常都只係請夠18歲嘅男仔,唔夠18歲好多時都唔會請㗎!
3. 文員
文員對比以上工種既工作量當然無咁多啦,大部分都係請人返黎入下資料同做下打雜,有時候可能幫老細做下跑腿咁.雖然有冷氣嘆,不過人工相對地較低.時薪介乎HKD$40–$55.
如果你英文能力好嘅話,可以考慮應徵下中環office禮拜六日嘅前台咁,人工就會高啲!好多公司嘅招聘廣告係求職網都會見到,例加Jobmarket.除此之外,兼職或者暑期工嘅文員競爭好大,而且好少請人.想做文員嘅大家就要mon實邊間公司請人喇!
4. Sales
Sales亦都係一個唔錯嘅選擇,容易請人!因為售貨員都係長期缺人,但係日本牌子嘅公司好似Uniqlo同H&M咁,管制會多啲,佢地會要求你買500蚊佢地嘅衫,之後當制服!好多大型商場好似SOGO會暑假請好多中學生去應付ThankfulWeek,人工$50左右.
人工方面,sales嘅人工其實都唔錯架,介乎HKD$40–80,都係視乎你邊間公司,做到名牌sales真係HKD$100都唔出奇㗎.如果女仔嘅話可以考慮下化妝品牌好似YSL,MAC嘅Part-time Sales;男仔嘅話就可以試下賣衫,好似Dickies,H&M等.
不過就要成日笑臉迎人,所以都要有情緒管理.此外,Sales多數都有佣金分,小編都做過下相機Sales,人工再加佣其實對學生嚟講真係唔錯㗎!
5. 補習導師
你可能會問,唔係大學生先至可以幫人補習咩?起碼都要有張DSE成績表呀?如果你係中學嘅成績唔錯,你一樣可以幫小學或者初中既學生補習,而唔少補習社都會請高中學生去協助功課輔導班,尤其係鄰近屋邨嘅小型補習社,主要都係幫佢地完成功課,對下答案,同睇住佢哋!
其實除咗去補習社睇下有冇請人,你都可以喺Tutor Circle 尋補申請做導師,我哋會幫你配對學生,只係收首兩堂學費做中介費.其實不少小學生家長都想為小朋友搵個私補老師跟下功課,温下測驗.一個鐘大約係HKD $100–$200 到,時薪可以高達$300.如果時間可以,開咗學之後你都可以繼續補,少時間得嚟又多錢,性價比直情係正啦!我哋好多學生個案啊,快啲嚟申請啦!
👇🏻即睇影片👇🏻
6. 臨時演員
周星馳係喜劇之王入面,都係由臨時演員(茄呢啡)開始做起,對演藝行業有興趣又想賺下外快?臨時演員就啱晒你.「精神啲,臨時演員都係演員」,有份參與電影戲劇嘅拍攝,仲有機會係大銀幕見到你,仲唔考慮下?
臨時演員通常會演學生,路人咁,其實做嘅嘢亦唔難.除咗電影或者電視劇,亦都有好多廣告拍攝.而且人工都好可觀,做嘅嘢又唔辛苦.小編中學嗰陣都有參與過廣告拍攝,幾乎齋坐幾粒鐘就有$400袋,真係唔錯㗎.坊間有好多炒散WhatsApp group或Facebook group都會張貼告示請臨時演員,每次都有唔同嘅需要(身高,肥瘦,性別,外貌等),不妨自己去留意下.
7. 問卷調查員/派傳單
唔少公司都話請問卷調查員去訪問返客戶對公司既意見,係街邊請路人幫佢地填資料,之後再根據呢啲資料進行銷售;無論係街上面派傳單定係叫人填問卷,都係需要日曬雨淋,而且要遭受途人既白眼.通常有少少服飾要求,例如係白T或者黑色短褲咁.
補習社,興趣班,餐廳,Event等都會請人派傳單,所以都幾多職位空缺.而派傳單時薪大約係HKD $45–60 到.如果你想磨煉下自己嘅意志力,一試無妨!
8. Blogger 寫文
只要你有基本嘅語文能力,你都可以寫下做呢份工.其實唔少公司都會搵人寫Blog ,增加公司網頁嘅曝光率.我哋 Tutor Circle 尋補 都請啊!寫Blog除咗可以分享自己嘅經驗,例如DSE温書攻略,亦都可以分享下美食,旅行嘅難忘事等,而且可以坐Office/在家工作,環境舒服.如果你鍾意寫嘢,噉呢份工就絕對啱你啦!
做Blogger嘅時薪要視乎經驗,中學生無乜經驗嘅大約都有HKD$40–$50左右,最好應徵時就附加你嘅文章,畀僱主睇下你嘅文筆,不過無經驗都唔怕,肯學肯努力嘅通常都會請.各位中學生,絕對歡迎你嚟申請做尋補Blogger啊!
總結
今次中學生暑期part-time工作有咩揀就去到呢到喇,大家決定好自己想做咩兼職未呢?無論做咩工都好,最緊要安全第一,同埋要睇清楚啲合同先好簽約呀!比人呃就得不償失喇!
延伸閱讀:
(搵工易)搵工好難?搵工話咁易?「我只係用一部手機」
(見工面試)自我介紹最易出錯?8大面試禁忌逐個捉
(大學筍工)讀U都可以時薪過百?必搵5大筍工推薦!
其他人還看了……
中學排名 呈分試 升中面試 英文補習
大學收分 Jupas 副學士 DSE筆記
大學五件事 私補價錢 Ocamp 暑期工
生日好去處 IQ題 任坐Cafe


text:
近年隨住物聯網興起,大家都關心多咗運營技術(Operational Technology,簡稱OT)嘅保安風險,事關以前一間公司入面,運營同IT可以分得好開,但自從有咗物聯網技術,就連運營部分都要連上網,從而分析當中嘅運營數據嚟節省成本,或者用數據嚟開發創新應用,最近Ponemon Institute同西門子就做咗份調研,大部分受訪者都話擔心OT嘅保安多過IT嘅保安,因為目前市場上都未有完備嘅方案,可以完全擋住OT方面嘅攻擊. 上星期就有個好消息,就係好叻做漏洞風險管理嘅Tenable,宣布成功收購咗Indegy,可能香港讀者唔係好熟Indegy呢間公司,其實佢係一間工業網絡安全系統供應商,曾經被以色列《福布斯》評為10大最有前途嘅網絡安全初創,佢有一套自行研發嘅系統,幾乎覆蓋所有OT嘅重要基礎設施,而且可以實時監測所有工業控制配置嘅變化,無論係有外來攻擊,甚至係有員工有意無意搞亂個操作,系統都會感應到,即時發出警報,確保運營安全. 本身做開漏洞風險管理嘅Tenable,就應該多啲人聽過喇,好多人都知佢最初成立時,係幫美國政府機構提供軍事級網絡保安設備,後來先將軍事級保安技術推向商業機構層面,去年7月喺美國上市,兩個星期就升咗三成幾,市值超過27億美金,係美國少數達「」級別嘅網絡保安公司,佢最勁嘅產品係Nessus,透過連續性監察,自動執行補救措施,縮減系統暴露於風險嘅時間.而家佢加埋Indegy嘅技術,就可以照顧晒OT同埋IT兩邊嘅攻擊.
Browsing: Ponemon Institute
© 2023 - wepro180 All Rights Reserved.


text:
瑜珈與中醫有咩關係?一朝早起身,你或者會習慣伸個懶腰先.當你唔開心嘅時候,又好似挺胸深呼吸吓會舒服啲.呢啲自然嘅舉動,原來可以幫我地保持健康?
無錯,其實一個呼吸,一下伸展,已經將中醫同瑜珈兩樣野帶到我地身邊.兩者雖然好似風馬牛不相及,但實際上有好多共通點,等我地一齊了解下!
骨正筋柔 氣血自流
關於筋骨柔軟,其實簡簡單單彎下腰,你都可能感受到左邊緊啲右邊鬆啲.
瑜珈伸展就係慢慢將繃緊嘅肌肉,筋膜舒張,令局部唔流通嘅氣血變返暢通,呢個就係所謂嘅瑜珈氣感 — 麻痹伴隨住血液流通發滾嘅感覺.
中醫就話「不通則痛」,長期保持不良姿勢或者勞損,導致局部肌肉或者軟組織拉緊,氣血就會凝滯不通造成疼痛,所以中醫師就會用針灸,推拿,中藥去導引氣血.所以俗語話「筋長一吋,壽延十年」.
腸道蠕動 升清降濁
瑜珈入面有七輪,當中臍輪同太陽輪就喺腹部位置,同腸胃健康,消化功能關係密切.
有胃脹氣可以做啲扭腰動作,或者趴低用腹部頂住瑜珈磚,腹部即時會有截流作用,感覺暖暖甚至會排出胃氣同放屁.
中醫認為脾胃喺人體正中嘅地方,負責受納同運化食物,將有用嘅升散分布,無用嘅沉降排走.如果脾胃出現問題,就好似迴旋處塞車,各個方向嘅流動都受影響.所以要保養腸胃,就要注意飲食,再配合穴道按摩,令佢輕鬆通暢.
健康嘅人,連腸胃都唔可以偷懶,多按摩內臟,腸胃自然動起來!
瑜珈同中醫除左可以幫到身體嘅問題,仲可以互相配合嚟改善情緒低落,緊張,焦慮,失眠等等心理狀況,想知多啲就要留意住我地啦!
針灸及婦科庾醫師
#忠醫 #忠醫診所 #中醫 #中醫診所 #瑜珈


text:
乒乓波,用手打㗎嘛!無手,唔通用口?係呀,今屆帕奧真係有個埃及運動員用口打乒乓波,佢個名叫Ibrahim Hamato.
Ibrahim今年48歲,喺佢10歲時因為一次火車意外而喪失雙手.佢住個條村,得兩款運動有人玩,就係足球同乒乓球.「點睇我都似係踢波㗎喇!」
Ibrahim當時係咁諗,不過咁容易估到個尾就唔係人生啦~
有一次,佢幫兩個朋友嘅乒乓球賽做計分,點知兩個人因為分數有拗撬,其中一人叫Ibrahim唔好干涉,因為佢永遠都打唔到兵乓球,Ibrahim無傷心,反而因為呢句說話激發佢開始打乒乓波.
無手,可以用口咬住拍打,不過點開波呢?Ibrahim有練過用格肋底夾住個波嚟開,不過就唔多成功,所以改用腳嚟夾住個波嚟拋.呢個開波方法亦令佢成名,仲得到「Mr Impossible」嘅稱號.
48歲嘅Ibrahim話過,佢想同全世界講無嘢係不可能嘅,所有人都應該做自己喜愛,對自己好嘅事.「殘障唔係在於四肢,而係在於無得堅持做自己喜歡嘅事.」
今次係佢第二次參加帕奧,雖然第一仗不敵韓國嘅朴洪圭,但佢喺比賽當中不落下風,仲嘗試採取主動,甚至逼到對手打到刁時.下場佢會對中國嘅陳超,Ibrahim要努力呀!


text:
2019年8月22日星期四
(任食生蠔做午餐)Hotel Panorama自助午餐
21 AUGUST 2019(WED)
未開始食就已經勁好FEEL,因為我地係位於38樓嘅AVA Restaurant Slash Bar,今日剛好個天好清,所以望出去個VIEW係勁正,所以邊食邊望都好RELAX,小小豬都不停望住個窗睇風景~
由於餐廳主打係西廳,雖然食物方面就唔算好多,不過每款個味都唔差,生蠔,長腳蟹,翡翠螺絕對係值回票價.而且佢地回食物都幾密,所以唔洗急...慢慢食都長食長有呀~
生蠔絕對係我主打嘅,雖然唔算好大隻,不過每粒都好鮮甜,所以我忍唔到口了.小小豬話佢幫我計過,我依左大大話話有十幾粒呀...呵呵呵~
唔食得海鮮嘅小小豬就對個烤牛仔扒情有獨中,佢一個人仔食左兩大片添呀~
熟食方面都有幾款選擇~
可能依以西式為主,所以啲沙律同冷盤肉類都係有啲唔同,三款都好有特式呀~
小小豬話依個忌廉湯好好飲哦~
小小豬話對住個好風景食,心情同胃口都大增呀~
我就主攻海鮮都食到勁飽,小小豬除左食好多烤肉之外,我地仲加左$98升級左芝士長通粉俾佢做主菜添~
食飽飽再食埋杯餐飲,再同朋友仔邊傾計邊食甜品,真係好滿足呢~
傾計就交俾我地兩個大人,小小豬就密密去甜品吧拎蛋糕甜品食啦~
當然唔少得佢最愛嘅雪糕啦~
唔覺唔覺我地就由十二點食到兩點幾,如果唔係因為小小豬留意到差唔多夠鐘要我地離開,我諗我地兩個大嘅都傾到唔願走.
不過係個環境咁正嘅情況下,唔願走都係正常嘅...哈哈哈.下次搵個機會要再嚟,到時三口子齊齊嚟睇住個夜景食DINNER,相信一定仲好FEEL呀!
訂閱: 發佈留言 (Atom)


text:
原文:始得西山宴遊記
自從我啱啱做咗補習社老闆,望住喺間無學生嘅教室,就成日都好鬼擔心.得閒嗰陣,我就周圍行吓,四圍兜吓.每個月都會搵其他老師,老闆傾下偈,上升降機,入教室,學佢哋嘅教學手法.又大又光嘅教室,精心設計嘅課程,每一樣細節都值得我去仔細研究.一到目的地就走入佢哋嘅教室,全情投入咁觀察每一個細節,好似撞邪咁.探訪完我心裡面充滿敬意同感慨,希望有朝一日可以去到佢哋嘅境界.發完夢後,我就返去自己嘅補習社.我以為呢個領域裡面所有出色嘅教學方式,我都睇過晒啦,但係我當時仲未發現學習啟航號嘅特別之處.
今年九月廿八日,我同一位老師傾偈嘅時候,佢無意中提到學習啟航號,我腦海即刻彈出驚奇嘅感覺.於是我叫咗的士司機帶我穿過維多利亞港,沿住複雜嘅街道,捱過塞車嘅紅隧,人車爭路嘅彌敦道,終於到達荃灣.走入學習啟航號嘅教室,隨意坐低觀察,原本只存在喺書本入面嘅教學理念,依家就喺我眼前出現.裡面嘅教育方式好多元化,嚴格嘅係要挑戰學生極限,舒適嘅係要培養學生基本能力,睇落去似係拔尖,但由另一個角度睇又好似補底.睇落去可能只係一啲好細嘅改變,但實際上卻提昇咗成個教學層次.啲教育理念同教學方法喺度聚集,凝聚,融合,冇乜嘢係唔令我讚嘆.青蛙掛門,獎狀圍繞,門外又同意見牆相連.踏入學習啟航號之後,先至知道呢度嘅教學形式真係好鬼特別,同一般嘅教室係完全唔同.好似無窮無盡,佢地嘅教學同潮流合一而睇唔到盡頭;好似輕輕鬆鬆,創新同教學理論融合而唔知終點喺邊.於是我拎起紙筆,搏晒命咁記錄,直頭去到無我境界,唔知唔覺就到咗落堂時間.越嚟越夜,學生一個一個咁返晒屋企,教室變得空空蕩蕩,但係我仲唔想走.我嘅腦袋一直諗緊啲嘢,甚至諗到忘記咗自己嘅存在,唔知唔覺就同呢度嘅教學環境融為一體.之後我先至發現,以前嘅我未曾感受過真正嘅教育,真正嘅教育就係由呢度開始.所以我將呢次嘅教育探索寫成文章,記錄落嚟.呢一年係中華民國111年.


text:
揾到接近完美嘅candidate, 而佢全程都表現到好有興趣好有誠意, 但臨門一腳竟然拒絕左你offer?
其實有好多揾工者都抱住見下無壞嘅心態, 喺揾工期間有幾多Interview 就去幾多, 有殺錯無放過.所以當初你就算開幾多人工, office 喺邊,都會無乜異議.見下傾下姐,試下水温又唔會有咩損失.
如果最後你都被求職者拒絕,可能有以下幾種原因.
- Package唔夠吸引
被求職者拒絕其實可能係成個Package唔夠吸引.人才深知道自己嘅價值. 如果你出手比市場低,年假又少, 又唔包醫療保險, 精明嘅candidate 就會覺得自己嘅價值被貶低.出手太低係幾乎所有公司都犯過嘅錯誤. 要留得住人才, 不妨參考下市場人工走勢,再俾高小小, 以表示誠意.
- 公司文化唔能夠切合需要
當都市人開始醒覺,追求工作同生活平衡,甚至間唔中home office, 你嘅candidate 可能都係”work smart, not hard” 嘅人.如果你公司文化仲停留緊喺” 番朝九晚九,老細未走, 細嘅唔準走”嘅思維,一定會嚇走好多有心人.要避免依種情況, 可以了解下個candidate嘅實際需要同埋背景, 例如家庭同個人嘅負擔, 從中雙方遷就下.
- Office太唔就腳
被求職者拒絕又未必一定關人工同公司文化事,公司地點都係一個重要因素.每日嘥粒幾鐘番工,放工如是, 的而且確係又嘥錢又嘥時間.試諗下你個candidate 住大埔, 但你office 喺太古,如果人工都係高小小, 一個正常人會寧願留番喺舊工司, 慳番啲車錢 .當然,面試嘅時候好多人都盡量唔會話自己介意依樣,介意嗰樣 ,但當真係成事,好多人都難免會臨時轉軑.
- 請人工序太繁複
就算人工有幾高,地理有幾方便,如果手腳慢一樣會被求職者拒絕.請人要快手, 因為人才實在流失得太快.如果拖泥帶水,叫個candidate黎面試幾輪,但又完全無反應, 又無follow up,會好令人懷疑你究竟有無誠意出offer, 好自然就會唔等你就另謀高就.
篩選申請者係一個好重要步驟.如果篩選做得好, 可以避免人才突然流失,同埋被求職者拒絕嘅情況.獵頭公司嘅角色就係做一個客觀嘅中間人,以達致雙方嘅要求都滿足到.作為HR, 其實有好多野你都控制唔到,例如office 喺邊, 出面啲人對你公司有咩評價.不過其實有個聰明啲方法可以減少被求職者拒絕,就係有策略地同啲適合嘅人見面, 而唔係嘥時間個個都見.
請一間專門嘅獵頭公司,就可以喺依方面幫到手,咁公司請人咪事半功倍囉!


text:
2014年5月29日星期四
日式素雜煮飯 Vegan Takikomi Gohan
自從喺 Youtube 度搵到日本型仔廚師 Ryoya 嘅 Peaceful Cuisine 頻道之後,真係知多好多素食主意及製法,就算係食齋嘅日子都多咗好多選擇.
最近睇番佢之前教過整日式有味飯,完全唔難整,趁今晚係初一要食齋,即刻試整.煮緊飯嘅時候已經聞到好香牛肝菌同牛蒡嘅香味,味道亦啱啱好,唔會太淡或過鹹,唯一美中不足嘅係,用瓦煲煮飯會黐底兼有飯焦,同埋又有醬油同糖一齊煮,就變得燶上加燶!依家個煲用水浸過夜,希望聽日洗得到喇!
2014年5月28日星期三
椰香焦糖醬 Coconut Caramel Sauce
好耐之前都已經整過一次焦糖醬,但係覺得味道好難食,奶味好重,食到反哂胃!我本身其實係幾鍾意焦糖味道,有焦糖香之餘又唔會太甜,所以今日又再試過整多次個焦糖醬,不過今次就改用椰漿代替淡忌廉,印象即刻改觀呀!
乜咁重禮呀!!
人與人相處有時候真係好奇妙,估唔到喺個虛擬世界度都可以識到好朋友!
妳實在太客氣喇,我都唔係幫到妳啲乜,只係舉手之勞,自己攪掂完就順手幫埋妳啫,都唔算得上話係幫到妳一個大忙!妳趁大少返港就叫佢帶咁多手信俾我,真係超感動哦!真係講都唔信,其實大家都未曾見過面,妳真係好有心呢!!
拍黃瓜
2014年5月20日星期二
沙茶茄子燜麵筋
唔知大家有無聽過,沙茶醬其實係沙爹醬,只不過潮州話中 “爹” 呢個音係解作茶,潮州人飲茶叫做 “蓆爹” 嘛,所以將沙爹醬寫成沙茶醬.但係我覺得兩者個味道都幾唔同,一食落口已經分得出.
今晚用咗沙茶醬嚟燜茄子同炸麵筋,兩樣食材都燜到入哂味,超正呀!!
今晚用咗沙茶醬嚟燜茄子同炸麵筋,兩樣食材都燜到入哂味,超正呀!!
2014年5月14日星期三
焦糖咖啡布甸
真係慘,人家飲咖啡係一種享受,係 “歎杯咖啡”,而我就好多時為止頭痛而飲,仲攪到依家中埋咖啡毒,唔飲唔得,做成依賴,如果嗰日無咖啡因喺體內的話,成日都會頭痛不止,直到飲杯咖啡落肚先可以解決問題,所以好多時候根本唔想飲咖啡都要夾硬整杯落肚,以免頭痛加劇,影響工作!不過好彩,近排好似好少少,間唔中都可以全日一杯都唔飲,但都真係一日咁多,第二日瞓醒未落床,睜開眼都已經 feel 到個頭又試怪怪哋,試過有次好叻,連續兩日都唔使飲,點知到第三日就慘囉,個頭痛到爆!!!
無飲咖啡嘅日子,未必真係頂得到全日,有時到夜晚十一,二點就開始嚟料,第三餐都未食就已經發作,但係無理由咁夜仲走去沖杯咖啡嚟飲㗎!其他人係點我就唔知喇,但對我嚟講,因為缺乏咖啡因而頭痛的話,食止痛藥都完全無用,一定要有咖啡因落肚,咁點算好呢!?
健康飲食
其實我自己都唔算係食得好健康,只係少肉多菜,奉行三低一高嘅飲食,但唔知點解,身邊個個人都覺得我食得好健康,幾乎係不食人間煙火咁滯,可能因為見我都唔多鍾意食零食 ( 基本上次次入嚫「759」都係得個睇字,無嘢好買,空手出番嚟! ),唔飲汽水,唔飲凍嘢,又好少出街食啦!有時細細個嘅學生貪得意話請我食啲小食或零食,佢哋媽咪就會話:「關 sir 食得好健康,唔食呢啲嘢㗎!」有次老表 Lily 同 Winnie 分別見到我煮即食麵都即刻覺得好出奇,好驚訝,點解我會唔食即食麵啫!?講真,自己都有整包餅西點食,又因為止頭痛會飲咖啡,健康得去邊呀!!不過咁,總好過買街外食物嘅!
最近上網睇番香港電台個電視節目《緣來好食得》,其中一集叫做《我與西瓜和火龍果的三角戀》,裡面有介紹到
周兆祥博士主張嘅 “食生”,即係大部份食物都唔會經過高溫處理,盡可能生食蔬果以保留裡面嘅酵素,其中最得意嘅係將個翠玉瓜用一個特製機器刨成長絲當麵條食.呢種食法聽落都好健康,但生食瓜菜都應該幾寒涼,長期咁食,我估我身體應該未必接受得到囉!講開 周兆祥博士,佢成日都推崇健康飲食,食素,以至依家嘅食生,本來係件好事,但我個人就覺得,以佢個咁嘅 outlook,真係有啲唔係好夠說服力囉,俾人以為食素,食齋嘅人就會好似佢咁又瘦,又黃,又黑!!可能會嚇怕好多有心人!
最近上網睇番香港電台個電視節目《緣來好食得》,其中一集叫做《我與西瓜和火龍果的三角戀》,裡面有介紹到
木瓜雙耳果仁湯
一直以嚟我都多數係煲齋湯多過煲肉湯,因為我唔係食肉獸兼極之唔想處理生肉,二來就係唔知點解煲嚫肉湯都唔多有甜味,反而煲齋湯就次次都超甜!而最重要嘅係煲齋湯的話,無論事前事後嘅清洗工作都簡單好多,因為全無油脂,但煲肉湯就煩好多喇,起碼又要洗多個用嚟汆水嘅煲!
2014年5月10日星期六
母親節的親子丼飯
時間真係過得好快
2014年5月8日星期四
焦糖蘋果麵包布甸 Caramel Apple Bread Pudding
麵包布甸都唔係第一次整,之前都已經整過好多次,不過今次就試吓加入焦糖蘋果,同埋參考咗 blog 友 Allie 嘅做法,唔落 cream 落去整,而我自己就更加健康,連牛奶都用水代替埋.
呢個布甸可以話係一個極之環保嘅甜品,點解咁講?因為可以一次過清咗啲隔夜麵包同供過佛嘅蘋果哦!
初試年糕製作
一個人食嘢嘅口味真係會隨年齡改變,記得好細個時,有次同家人一齊去上海菜館食飯,媽咪叫咗碟炒年糕,嗰次係我第一次食呢樣嘢,感覺好難食,好難吞得落肚,自此之後都唔肯再食.直到唔知幾時,再試多次之後,突然之間又覺得好好食,特別鍾意佢煙煙韌韌嘅口感,所以自從自己要煮飯開始,都會間中整嚟食,特別鍾意食韓式年糕,因為辣嘛!
其實年糕都唔平,無論係中式年糕定係韓式年糕都賣得好貴,我成日都覺得,一堆咁嘅粉糰點解賣咁貴,如果自己識整的話就肯定平好多,於是就上網試吓搵唔搵到食譜.喺網上都搵到好幾個年糕製作方法,但其實都係大同小異,今次試整嘅方法係我將幾個食譜綜合而成,成品口感都唔差,不過就覺得個煙韌度差少少,下次試試將糯米粉同粘米粉比例改一改,睇吓會唔會好啲先!
2014年5月7日星期三
香草番茄全麥麵包 Tomato & Herbs Whole Wheat Bread
仙姐本《天然麵包香》買咗咁耐,都只係跟食譜整過一次包,之後一直都無再整喇,皆因嗰陣未有麵包機,只係用部 food processor 搓麵糰,但 17 小時中種原來係濕得好緊要,所以攪攪吓個麵糰就捲咗入部主機裡面,之後要善後好耐,自此之後就驚咗唔敢再整喇!依家買咗部麵包機之後,可以試試再整.
食譜裡面個油浸半乾番茄麵包最吸引我,因為記得好耐之前 Rachel 個 studio 攪 open day 時,買過仙姐呢個麵包嚟食,超好味,所以一定要試吓自己整!我今次就將個食譜改咗少少嘢,將部份高筋粉改成全麥粉,橄欖油就用浸番茄乾油代替,仲加埋 oregano 落去整㖭!.
食譜裡面個油浸半乾番茄麵包最吸引我,因為記得好耐之前 Rachel 個 studio 攪 open day 時,買過仙姐呢個麵包嚟食,超好味,所以一定要試吓自己整!我今次就將個食譜改咗少少嘢,將部份高筋粉改成全麥粉,橄欖油就用浸番茄乾油代替,仲加埋 oregano 落去整㖭!.
2014年5月6日星期二
又執到筍嘢
話說上次「AEON」會員特價日,去到屯門店想賣嗰樣無嗰樣,買乜無乜,激到爆,但原來又係塞翁失馬哦!禮拜六嗰日早咗到銅鑼灣,又有排都未到時間教琴,於是又走咗去超市打個 round 打發時間.
味噌係我雪櫃裡面嘅長期住客,最鍾意用去嚟做湯底,無時間煲湯時就大派用場,買些少蔬菜料滾湯,最後加入少量味噌,即刻有啖湯飲.煮麵時又可以用佢嚟做湯底,好過用味精啦!中間第二餐我自己好多時都會煮麵食,而且食得好簡單,好求其,通常都係淨麵一碗,唔會有其他材料,煮好麵後就加入味噌同味醂調味做湯底,又快又方便!
2014 佛誕
2014年5月4日星期日
原味鬆餅食譜 Basic Muffin Recipe
如果你係由 Yahoo Blog 睇到依家 Google Blog 的話,可能你都會留意到我都會經常整 muffin,而且都曾經整過好多款式,但其實都係萬變不離其中,我一直大部份時間都係 base on 同一個 muffin recipe,然後再加加減減,又或者更改部份材料而做出不同口味.
上次 Winnie 試過個焦糖蘋果鬆餅之後,佢都話味道唔錯,連一直都唔多鍾意食 muffin嘅佢都專登打電話問我點解個 blog 搵唔到個食譜,咁之唔係因為我懶無寫囉,哈哈!!
所以我就諗,不如將我一直用開嘅 basic muffin recipe 同大家分享啦,之後大家就可以 base on 呢個 recipe 嚟做出自己喜愛嘅口味哦!
訂閱: 文章 (Atom)


text:
劇集《隱門》有唔少打鬥動作場面,喺最新釋出嘅花絮片入面,吳岱融飾演嘅天哥喺茶餐廳以一敵四,動作相當敏捷.但原來拍攝當日岱融哥同趙樂賢肉搏時,因為用力過猛扑爆水樽蓋, 意外咁打到對手嗌痛,事後岱融哥接受訪時,先鄭重同對方道歉:「我好多位唔小心打到佢,嗰個樽(打落去)佢真係痛嘅.仲有場咬耳仔,因為我咬嗰吓太近,其實可以唔使講嘢,但我太投入冇為意係咁講,搞到佢聾咁滯.呢位演員我真係對佢唔住,我要鄭重向佢講對唔住.」
爆樽連環睇1爆樽連環睇2爆樽連環睇3真.爆樽
之前憑《隱形戰隊》瘋癲鏗少一角贏盡好評嘅阮浩棕,今次喺《隱》劇入面就飾演貼心弟弟逸風,雖然睇起嚟似係軟弱,但只要家姐有難佢一定會挺身而出,成功令俘虜唔少觀眾.
阮浩棕(右)今次演暖心細佬.
對於今次呢個角色,阮浩棕話係一個好大嘅挑戰,佢又感激飾演家姐嘅黃智雯幫忙帶入戲:「開拍前智雯特登約我對咗兩日戲,的確幫到首次合作嘅我哋建立默契同信任.」由於對方相當照顧自己,所以阮浩棕話到依家自己私底下都會叫佢做家姐.至於講到要演岱融哥個仔,阮浩棕笑言要打醒十二分精神:「因為要準備好同岱融哥對戲,好好玩又好刺激,我都因為咁成長咗好多.雖然鏡頭下嘅岱融哥氣場好恐怖,但私底下佢係一個好
nice同好好玩嘅前輩嚟.」
《隱門》逢星期一至五 20:30 翡翠台